text:
一年一度嘅《萬千星輝頒獎禮2022》將喺明年1月8號舉行,譚俊彥,馬國明,陳自瑤,丁子朗等就現身記招,公佈「最佳劇集」,「最佳男主角」,「最佳女主角」,「最受歡迎電視男女角色」等16個獎項號提名名單,觀眾即日起可以投選每個項目最多3個心水選擇,12月30號深夜12點截止.
Shaun負責公佈最佳男女主角入圍名單,作為上屆視帝得主嘅佢,今年就要同大熱劇《下流上車族》嘅林敏驄,同埋憑3劇入圍嘅陳山聰等爭獎,Shaun就話覺得自己蟬聯機會唔大,都係以平常心參予,仲話最開心係戴耀明有提名呀.而馬國明就話戥《白色強人II》嘅團隊開心,因為有多項提名.黎諾懿就話希望湯洛雯可以得獎,仲搞笑咁話驚靚湯結婚之後會息影.
丁子朗就憑兩劇入圍男配角,而佢其中一位勁敵就係戴耀明.記招後戴耀明同丁丁,樊亦敏,袁文傑一齊接受訪問,佢話自己已經有十幾年冇試過提名,所以今次可以有提名佢已經當自己贏咗.丁丁同樣都係話覺得有提名已經係贏咗,仲話好多謝觀眾鍾意佢嘅演出.而入圍女配角同最受歡迎女角色嘅樊亦敏,記話好多謝公司畀機會自己呀,
《聲夢》學員林智樂,蔡愷穎,潘靜文,林沚羿就憑《青春本我》同《青春不要臉》入圍男女配,佢哋都話覺得好神奇.TVB今年製作咗多個綜藝節目賀台慶,呢日仲即場宣佈幅藝員投票選出嘅「我至LIKE 全城狂歡55綜藝節目」獎,《黃金盛宴》,《全城一叮》同《香港小姐再競選》獲選,李家鼎鼎爺就話最勞苦功高嘅都係一齊台前幕後,而三姐就話對於獲獎好驚訝.
呢日擔任主持嘅黃建東同蔡國威,見到自己個名出現喺飛躍進步獎入面就顯得勁開心,佢哋將會同林子超,孖八爭獎.
最佳劇集提名名單
最佳男主角提名名單
最佳女主角提名名單
最受歡迎電視男角色提名名單
最受歡迎電視女角色提名名單
最佳男配角提名名單
最佳女配角提名名單
最佳綜藝節目提名名單
最佳資訊及專題節目提名名單
最佳年度及特備節目提名名單
最佳男主持提名名單
最佳女主持提名名單
飛躍進步男藝員提名名單
飛躍進步女藝員提名名單
最受歡迎電視歌曲提名名單
最受歡迎電視拍檔提名名單
即日起接受香港地區觀眾投票


c: text/html

text:
「七年」
七年其實唔係一個短嘅日子,而過去七年真係過得好快!快到好似琴日咁!到底過去七年入面自己做咗啲乜?其實真係唔知,淨係知道每一日都係為咗兩餐而奔跑!有時彷彿自己好似停留咗係七年前!或者我係一個任性嘅人,只要決定咗就唔會返轉頭,但係就係因為已經過咗七年,又係時候回顧自己嘅狀況!究竟自己有無真係向前行?究竟係唔係同預期嘅有分別?
「決定」
七年前嘅今日係我離開娘家嘅日子,而決定離開一個工作咗七年嘅地方,其實真係有啲唔捨得,因為咁多年嘅付出好似一下子被抹掉,又要由頭做起!自己係娘家短短嗰七年入面,由一個每日淨係更新公司網站嘅死?仔,到可以有機會管理一個三百人嘅團隊,其實我相信我對比同年紀嘅朋友已經算係超額完成.不過七年後嘅今日就好似原地踏步!
「成就」
其實我最慶幸嘅係自己離開娘家七年,所留低嘅仲仍然存在!一班親手培訓出嚟嘅團隊,各有各嘅成就!雖然已經過咗七年,但係竟然仲有老闆記得我嚟個有前無後,打死罷就,無大無細同唔跟規矩做嘢嘅人.不過七年過去,究竟我又留低咗啲乜?再過多七年,我又會唔會為自己所做嘅嘢自豪?我嚟一刻真係唔敢講.如果你係過去七年認識我嘅話,唔該麻煩你話比我知,過去七年我做咗啲乜值得我自豪!感激感激!

robotstxt: allowed

filter: keep


text:
困左係屋企一段時間,出街開始回復正常,終於都可以去番一啲香港景點,石先生早輪就把握機會去久違嘅山頂,唔去唔知,原來山頂纜車車站依家整緊,成個車站移前左,係橋底上車,用眼望就可以望到下一個站,真係變左你都唔知.當然係呢個臨時纜車站上車,無以前個㮔迫嘅感覺,加上人流有限,坐纜車可以揀位由不可能變成可能.
以往帶外地朋友來香港上山頂搭纜車的話,唔駛分開坐都算係咁,依家直頭可以揀位坐,真係好正.有得坐車頭望住架纜車上山,係石先生記憶中,呢個咁自在舒適嘅上山方法,對上一次體驗已經係細細個阿爸阿媽上山頂嘅時候,個陣時好似先剛剛有冷氣纜車無耐.而係個次之後,幾乎都係纜車太多人,直接選擇搭巴士,小巴上山,纜車遠離我地.
去山頂睇夜景外,依家可以做嘅就係去「杜莎夫人蠟像館」.無論喺香港還是外國,去一次,一個人要近 $300,莫講話外國旅行時間寶貴,未必去,最近少左旅客黎香港,去蠟像館呢個時間就真係 Perfect.最最最重要嘅係,依家有香港人買一送一優惠,兩個人都係 $290,一個人 $145,平左好多.
一入場後,可以去翻新無耐嘅「樂壇巨星」專區,可以喺 Looking Good Corner,搵 Jackson一齊來番張合照.不過,石先生同佢唔太熟,就無謂太貼身啦!一來唔多鐘意男男組合,二來怕得罪佢啲女粉絲,呢個同 Jackson 咁親密嘅接觸,都係留番俾佢啲女粉絲.Jackson 我地都係保持番少少距離好啲.
相比起演藝明星,兩位美國總統係做戲之餘,又要度橋,真係辛苦過演員好多.演員在聽到 Action 後演戲,政治人物每分每秒都要演戲,一舉手一投足都要度過,唔係邊得來咁多選票,你唔通真係以為總統咁易做.
係 Trump 與女王之間,Trump 嘅神粹真係好似,但相比起英女王嘅慈祥外婆感覺又係兩回事來,估唔到可以做得咁似,而雖然無見過真人,但同電視上見到嘅真係九成似.
如果你細心應該留意到,成個場好以俾石先生包左咁,影親相都無其他人影係身邊.無錯!石先生真係好似包場咁,成個「杜莎夫人蠟像館」得我地幾個人,一路影一路玩都無其他人,連工作人員都無個,開心個包場,因為係入面訓覺都仲得.有幾無人?睇下以下呢條片就明,明白點解依家係入場嘅好時機.
想點同草間彌生影相可以利用區內鏡嘅反射,形成無限空間,真係點影都得,影佢近鏡又得,擺好位慢慢影又得!
除左影硬照,而家仲可以用盡個場來做你想做嘅事.Bruce Lee 飛踢由細睇到大,但要影俾佢飛踢石先生就拿 S20 Ultra 出來配合佢個慢動作拍攝,直接拍出截拳道嘅利害.
除左影啲搞笑照,當然要記得兩位 oppa 及兩位曼聯球星,而最估唔到係崔始源竟然咁矮,平時真係睇唔出.
喺早前介紹咗嘅「樂壇巨星」專區,區入面有兩間唱 K 房想入就入,入到去唔止係同兩位阿姐影相,而係當休息咁入去唱左幾首歌,連唱 K 都可以係館內做埋,可惜係本身設計係俾人影相,無高椅,否則俾一個價錢,唱番兩個鐘都咪話唔過癮.除左唱歌,館內仲有動漫區,可以同蜘蛛俠,IRON MAN,HULK 等合照.
如果想地道啲,仲可以同麥兜麥太坐電車合照,不過相比之前嘅真人就無咁過癮啦!除左去「杜莎夫人蠟像館」,今次上山仲去埋 3D 影相館,大富翁館及飲香港唯一一間嘅奈雪之茶,當然最後唔少得去埋白加道纜車站影纜車及睇番久違嘅香港全貌.


text:
如果有由一開始睇我哋港究嘅文章嘅話,首先好多謝你一直以來嘅支持,咁樣應該會知道港究其中一樣推廣嘅就係用盡回贈網站嚟幫自己慳多啲.係唔洗做多好多嘢,就可以比無用回贈網站嘅人用少好多錢去買同一件物件.經過咁多個回贈網站嘅介紹之後,仲有邊個係抵用?今次就係介紹有 Best Cashback Guarantee 嘅 Befrugal.
見到佢地個 Logo 都知,可以好似自己細細個嘅豬仔錢罌一樣,用唔同嘅方法,逐少逐少咁儲落嚟,去到大個開返錢罌嗰陣,就會好多謝自己有一個儲蓄嘅習慣.而今次呢個網站就有全方位網上購物嘅慳錢大法,包括有優惠券,回贈,減價提示同埋其他突發嘅優惠.
今次港究專員特別推介用 BeFrugal 嚟買 Ivacy VPN.因為佢比我哋之前介紹嗰陣仲回贈得更加多,由30%去到依家嘅43%!
想知多啲咩係Ivacy ,可以參考吓:(VPN介紹)Ivacy VPN,非中資但內地工幹必備嘅VPN
注意:如果你同港究專員一樣係用緊 Brave Browser 或者用緊其他 Ad Block 插件嘅話就會見到呢個提示.正如喺其他嘅回贈網站介紹都講過,係需要熄咗呢個可以截取第三方 Cookies 嘅功能先至可以有有效嘅回贈方案.
佢同其他回贈網站一樣,會有每日精選,係會有特別高嘅回贈比率架!曾經試過有125%添!即係話個網站仲會貼錢畀你買佢嘅商品!當然呢個優惠係有限定數量同時間,如果你想更快知呢類優惠或者想同港究專員一齊討論吓關於加密貨幣或者網購嘅其他攻略,歡迎一齊加入港究 Telegram 討論區一齊分享同討論!
每日精選貨品
港究專員通常隔日都會嚟望吓有無啲啱用又抵買嘅物品,例如之前就見到有行山用嘅水袋做緊兩折.有唔同需要嘅話都可以定時上去睇吓!不過電器類就儘量唔好喺網上買,因為會有電壓或者唔同插頭嘅問題.
BeFrugal 要點 Cash Out?
至於點 Cash Out ,當然會有 Paypal 直接收美金,另外仲會有 Amazon Gift Card.可以留意返,佢畀出嚟嘅係電子版而唔係實體卡版,所以唔喺美國嘅大家都可以輕鬆拎返你應得嘅回贈.地區性嚟講,絕大部份嘅方法正如你睇圖可以見到,如果你唔係喺美國嘅話,淨係得 Paypal,Amazon Gift Card 同 VISA Prepaid Card 可以拎到你嘅回贈.
港究專員就比較推介 PayPal 同 Amazon Gift Card,因為會比 Prepaid Card 易控制好多.
用邊個回贈網站最主要係睇邊個網站回贈得最多,或者邊個網站可以令你嘅得益最大,有時你經常用同一個網站係可以令你更容易去到一個最低 Cash Out 嘅金額.希望上面嘅介紹同比較可以幫到你慳更多啦!有咩問題都可以從唔同嘅平台搵港究專員架!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!依家我哋仲登陸埋MeWe平台,唔好漏咗Follow Kong’s Cult嘅MeWe,Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
25 OCTOBER 2015(SUN)
早前睇左魚子媽嘅分享,知道西貢有一個好靚嘅有機農莊,剛好魚子媽又組團一齊去玩,所以我又參加埋一份,帶小小豬去感受一下農莊生活啦~
白沙灣碼頭有船來往農莊,我地一大班人當然係選擇依個最舒服嘅方法啦~
經過大約二十分鐘車程,再行一段小路,就到左我地今日嘅目的地啦~
我地分批係農莊進行活動,首先就係連導賞哥哥參觀農莊內嘅植物.導賞哥哥都好用心為我地每樣作介紹,又講解有機農莊嘅種植方法.小小豬都好用心咁聽住導賞哥哥講解,之後仲扮導賞員同我邊行邊講,真係俾佢笑C呀~
參觀之後就開始製作自家鬆餅,其實小小豬一向都有同我一齊整嘢食,所以都難唔到佢,基本上由麵粉加牛油及牛奶再搓麵團依幾個步驟都係佢自己做,我就係旁邊睇下協助下啦~
係等鬆餅焗好嘅時候,我地做去做薄荷盤栽.其實小小豬之前都有試過整盤栽,不過今次就有啲唔同,因為由剪薄荷苗到落盤都係佢自己做呀~
依三盤係小小豬嘅完成品,佢仲話要負責每日照顧佢地添.其實步驟都真係好容易,只係小小豬成日將個身"痴"得太埋落個身度,攪到成件衫都係泥.不過唔緊要啦,體驗農莊就係會咁,之後洗乾淨手仔,再拍下件衫,咪又可以再玩過~
整完盤栽即係我地個鬆餅都差唔多焗好,有隻心急為食豬直頭企定定出鬆餅出爐呀~
自己一手一腳整嘅都係特別好味呀~
食飽飽又休息過後,我地就去小公園玩一陣放下電.嘩....整個公園仔個環境真係唔錯,好靚呀~
有咁靚嘅地方小小豬當然係勁興奮,不停左玩玩...右玩玩,玩得不知幾暢快呀~
玩完一輪,又係我地食嘢嘅時候,齊齊動手整冷麵.麵團大會就為我地提供,小小豬就負責碌平個麵團,然後用麵條機整成一條條麵.
小小豬都整得似模似樣呀,攪笑嘅佢仲叫我買部麵條機返屋企,等佢都可以係屋企都可以整麵條~
小小豬仲自己煮埋麵添~
最後去埋負責人拎埋啲配料,咁就可以食啦~
哈哈哈....點解咁好餸?因為魚子媽及小K媽媽帶左啲腸仔同粟米嚟俾我地加餸呀~
食飽飽當然又係去玩嘅時候,我地去餵羊仔啦~
其實啲羊仔都係好溫柔(只係其中一隻大羊成日好狼C咁衝埋嚟搶食),不過依隻大膽豬越餵越前,旁邊睇嘅我都真係驚驚地呀~
農莊內都有一部小型電汽車俾小朋友玩,$25可以玩10分鐘其實都幾......,不過小小豬又非常熱切咁話想玩,佢又肯乖乖去排隊,所以愛豬號DADDY當然答應佢嘅要求.
不過,好唔好彩地當小小豬乖乖排左15分鐘之後,部電車仔冇電冇得玩,失望嘅小小豬都有啲唔開心呀.最後,DADDY就推佢行小小嘅一段,滿足一下佢啦~
嚟到今日最後一個活動,就係小K媽媽為一眾小朋友講故事啦~
各位小朋友都好留心聽故事,由原本嘅大圈圈,越坐越埋咁變成一個小圈圈,仲有好熱烈咁回答問題,我地在旁都覺得好小朋友們好可愛呀~
哈哈哈...聽完故事小小豬都意猶未盡,自己睇下圖書先~
其實今日清新地有機農莊之旅都真係唔錯,最好就係整日消費都唔算貴.我地團費每位$80包導賞,整鬆餅,花茶同整小盤栽,再加$40整冷麵,來回船費都係$30,一家三口$500唔洗就可以玩成日,係一個咁舒服環境有得玩又有得食,計落其實都幾抵呀!
小朋友可以接觸到有機嘅耕種,又可以親手整嘢食,仲成班小朋友一齊玩,依啲體驗平日比較少,所以有機會我都想再嚟玩過.
悠悠閒閒咁就過左一日,真係多謝魚子媽嘅介紹同埋為我地事前嘅安排呀!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
最近睇返過去一年寫過嘅Blog,先發現原來仲有唔少想介紹嘅地方未寫,唯有快啲補返為大家介紹!之前寫我嘅九州之旅嘅時候,主要都係集中寫博多美食,反而少介紹福岡周邊地方.所以今日要為大家介紹位於福岡縣旁邊,佐賀縣武雄市嘅武雄神社啦~
喺介紹武雄神社之前,先講多些少背景先~今次之所以會去武雄,主要都係因為買咗北九州嘅JR Pass,可以5日內任搭九州北部嘅JR火車,除咗有三日兩夜喺小倉嗰邊,另外去咗久留米,剩低嗰一日就決定嚟佐賀睇睇!喺博多換Pass嘅時候順便預先劃位,之後就可以安安樂樂搭火車四圍去啦~今次要去嘅武雄溫泉站都唔算細車站,所以除咗有特急車停站之外,亦都有綠色窗口,大家要重新訂飛劃位嘅話都可以喺度處理得到.
由博多出發,經過大概70分鐘車程之後,就會去到武雄溫泉站.由呢度再行大約20分鐘就係武雄神社啦!雖然去嗰日落住雨,不過都係選擇咗行路而無搭巴士,順便漫步睇吓武雄嘅四周.途中亦經過另一個武雄地標-武雄圖書館~淨係睇外觀都已經相當靚,相信內裡嘅裝潢亦都同樣咁好睇~下次必定要再抽時間入去裡面睇下!
神社內主要係睇兩棵大樹,分別係大楠樹同夫婦檜樹.根據神社嘅介紹,前者係全日本排第七大樹,樹齡已經超過3000年~但即使經過多年風吹雨大,大樹依然咁茂盛,強勁嘅生命力實在叫人讚嘆!樹下有個頗大嘅樹窿㗎,以前會開放俾遊客參觀,不過依家為咗保護呢棵獨一無二嘅大樹,遊客要行人止步,只可以喺外面欣賞,唔能夠近距離接觸.
至於另一個重點就係夫婦檜樹~兩棵檜樹無論係樹根定枝幹部分都連住一齊,關係極之親密,就好比夫妻一樣.喺神社內有賣鈴鐺俾大家掛上夫婦檜樹,唔同嘅顏色各自有唔同嘅意思.除咗可以祈求夫婦和睦相處之外,都可以祈求其他方面嘅嘢,例如係人際關係,又或者錢財方面嘅都可以!
武雄雖然係一個細小嘅城市,但係呢度同樣可以令你大開眼界.若果唔係得三日兩夜快閃福岡嘅話,非常推薦大家四出去唔同嘅縣市嚟個一日遊,遊覽下大城市以外嘅景色~除此之外,若果你有任何關於旅遊或者行程上嘅問題,請隨便留言或者Inbox問,我會盡力解答㗎~
武雄神社官網 (日文):takeo-jinjya.jp
地址:佐賀県武雄市武雄町大字武雄5335
交通:從博多站乘搭豪斯登堡特急前往武雄溫泉站,約需時70分鐘.由武雄溫泉站步行前往武雄神社約20分鐘路程,亦可選擇轉乘巴士.


text:
立法會議員何君堯及梁美芬,話要令香港人接受更多「歷史教育」,提議將公眾遊樂場地以中國傑出人物命名.提議人物包括歷史民族英雄,如岳飛,文天祥,孫中山,以至現代傑出中國人,如李小龍,金庸,鍾南山,楊利偉,甚至係傑出運動員,如李麗珊,張家朗,李慧詩,傅家俊等,都可以成為公園名稱.
事實上,正如文化體育及旅遊局副局長劉震所講,全港接近1,600個公園,絕大多數按公園所在嘅街道或地點命名,例如「青山公路六咪花園」,「光板田村休憩處」,市民一睇名稱就知道公園所在地,十分方便.將公園用歷史人物命名,反而令人產生混亂.(見下面網上改圖)
在 Instagram 查看這則貼文
翻查康文署網頁,全港眾多遊樂設施及休憩處,只有幾個地方用歷史人物命名,用佢哋嘅名亦有充份理由.
維多利亞公園
港島面積最大公園,以維多利亞女皇 (Queen Victoria) 命名.維多利亞女皇為香港開埠時期嘅女皇,除咗維園,維多利亞港,域多利道 (Victoria Road) 都以佢命名.
卜公花園
位於上環太平山街附近,紀念1898至1903年港督卜力.當時中上環半山發生鼠疫,政府清拆呢一帶嘅民居,撤離居民.為咗紀念呢位港督消滅鼠疫嘅功績,將清拆後嘅空地建成公園,就以佢命名.
佐治五世紀念公園
香港佐治五世紀念公園位於西營盤,九龍佐治五世紀念公園位於官涌,同樣紀念1936年駕崩嘅英王佐治五世.
摩士公園
黃大仙區最大型公園,於1967年10月落成.摩士全稱為 Sir Arthur Morse,為二戰前後香港上海滙豐銀行主席,亦為行政局非官方議員.摩士爵士在日軍佔領期間留守香港,並為戰後香港重建有極大貢獻.
中山紀念公園
位於上環海濱,紀念中華民國國父孫中山.孫中山先生在革命時期,喺中上環一帶生活,政府建立「中山史蹟徑」,連結十多個革命遺蹟.中山紀念公園係紀念佢對中國嘅貢獻.
邱德根公園
位於屯門新墟,公園原為邱德根公司遠東發展私人擁有,後交由康文署管理,源用公園舊名,以免引起市民混亂.邱德根為本港銀行家及地產商,曾購入荔園及亞洲電視,人稱「亞視之父」.


text:
Day 56 江孜第三天
食完早餐就過隔離南尼乡嘅南尼寺參觀,呢幾日都好好天,和暖嘅太陽加上柔柔嘅風,真係好寫意
一如既往,我哋係去啲唔使畀門票嘅寺廟. 南尼寺比我想像中大, 但睇嘅嘢唔算好多, 遠遠比唔上內陸啲佛教寺廟咁香火鼎盛. 少咗啲人煙嘅味道,多咗份簡樸
睇完我又圍住個佛塔將啲轉輪轉咗圈,入鄉隨俗嘛. 之後就揸返去食晏, 途中遇到啲交警嘅臨時檢查點, 咁啱嗰陣時我哋以為唔使停就諗住喺側邊過, 點知就就被交警截停咗. 佢問我哋知唔知要停車,一個戴住副超著住短袖, 一個就揸住支金箍棒係,咪以為去取西經就唔使檢查. 之後叫我哋下次唔好就放行
食完晏,我地抖咗陣就出去.我想買名信片同佢地啲藏民孭起背脊嗰款手織羊毛斜孭袋, 可惜嘅係兜咗成日都搵唔到, 後來見到一個孭住成身袋嘅藏民大叔, 佢仲唔係賣袋嘅, 我問咗問價錢佢話百五蚊, 雖然我覺得有啲鬼但個質量係好嘅, 可惜個花紋唔啱心水, 我聽日再影畀大家睇嗰啲袋係咩樣
話說阿靖今晚就會抵達拉薩, 我哋諗住後日係呢個日客則會合, 一切報團去呢個珠峰大本營, 阿曦話冇錢所以唔去. 話說報團嘅話費用都唔平,去珠峰大本營兩日一晚就成千銀.經過客運站嘅時候我問咗問去日客則嘅客車班次同埋車費, 36蚊,坐一個半鐘
另外我亦都去咗公安局問有冇得搞邊防證, 佢哋話呢度冇,最近要去日客則
我哋漫遊英雄城嘅途中突然有個不速之客, 上咗你架車,係隻拉布拉多. 大概一個街口之後佢就落咗車
只有我哋諗住返屋企嘅時候見到一對喺街度截順風車藏民父女, 佢哋孭住一式一樣嘅斜孭袋,個花紋幾靚,於是我就問佢哋喺邊度買,佢地話自家製嘅,可惜啊. 咁啱我哋有順路就兜埋佢哋, 幫人嘅感覺其實真係好開心
之後返到去食完飯,因為出面落雨, 所以就留咗喺屋企睇電視, 開咗套電影岡仁波齊黎睇,拍得好寫實,加上自己一路入藏,啲情景好有代入感.他們地嗰份對信賴既虔誠同毅力真係好值得尊敬. 每個人做事都唔需要別人嘅理解, 只要走自己認為啱嘅路就可以了
本身計劃大概15號到就會離開西藏,坐火車經青藏鐵路入西寧再轉去新疆. 但如果南北疆大環線咁玩, 時間同旅費都未必夠, 因為我預計九月中之前就會返香港. 所以可能唔入新疆,去青海玩幾日, 過甘肅去敦煌睇石窟,之後就回程
但計劃歸計劃, 我不嬲係一個唔鍾意緊跟計劃行嘅人,而且人算不如天算. 到時隨機應變啦, 能走多遠走多遠
另外有幾個friend都問,旅程上識唔識到女, 我都笑而不語. 基本上除咗慧慧, 路上都冇乜同女交流過.路上踩車嘅女本身就少,我遇到嘅後生女五隻手數得晒,合眼緣嘅湖南妹,亦輪唔到我,而且之後再冇遇到過.嗰時阿靖仲笑住話,呢種資質係重慶一街都係,重慶冇野多,係靚女多. 跟住我同阿靖講,到時如果我一直搵唔到女朋友嘅你介紹個比我


text:
「量度」
好多人以為做數據分析好容易,大家都好似睇緊同一樣嘅數字,但係每間公司所量度嘅嘢都好唔同.其實原因好簡單,大家嘅策略唔同,營銷手法,網站設計,等等都會有唔同嘅款式方法.雖然有某啲分析方法可以誇行業去使用,只不過有八九成嘅分析都會唔一樣.所以你問我點樣量度嘅話,我都會同你講無一個標準,因為每個案例都好唔同.如果可以個個一式一樣咁我就輕鬆好多.
「分析」
當然每個數據分析師都有自己嘅一套分析嘅方法,就算大家分析同一樣嘅數據,可能大家得出嘅結果都會有唔同.不過如果要認真量度一間公司嘅策略,一般都會同金錢掛鈎!因為所有嘢都係投資同回報,如果真係要認真量度嘅話,其實真係要有一個收集數據嘅策略.不過香港好多公司都好短視,所以係嚟方面嘅投資十分之少.要認真量度公司嘅業務首先要將數據貫通,如果唔係就無可能掌握全面嘅資訊.
「網站」
好多中小企經常遇到嘅問題就係唔知點樣可以運用數據,而最基本嘅一定係自己網站嘅數據.因為如果連一個網站都無,老實講好多嘢都無辦法分析到.只係單靠一啲基本嘅廣告數據其實分析唔到啲乜嘢,因為只係知道市場對廣告嘅反應,分析嘅都只係停留係推廣嘅層面.所以要了解自己嘅客戶,一個好嘅網站係不可缺少.正所謂數據不流別人田,自己網站嘅數據係最緊要,最有用!
Also published on Medium.


text:
后海灣
后海灣(Hau Hoi Wan),原寫後海灣,後海,係香港同深圳西面一大灣,因為近深圳,又叫做深圳灣(Shenzhen Bay或者Shum Chun Bay),而英國人叫佢做Deep Bay,所以又叫做深灣.后海灣原本寫做後海灣,因為佢係南頭後海,所以叫後海灣,而南頭嘅前海,亦都有前海灣,又叫大剷灣,向住伶仃洋.
名[編輯]
因爲后海灣有后字之故,啲人直覺同天后有關,而后海灣口西面,蛇口側邊嘅赤灣有赤灣天后廟,更加深有呢個聯想.之不過按地理計,后查實係後字減筆.有時舊地圖都有註後海灣.而查實呢,後海係同前海相對.後海喺南頭東岸,而前海喺南頭西岸.
地理[編輯]
后海灣三面畀地圍住,東係南頭半島,北係深圳,西係香港新界米埔,流浮山等地,西南方向通出伶仃洋,門口係深圳蛇口同香港嘅爛角嘴.后海灣,雖然三面有地環抱,可以泊船,但因有沙泥淤積,唔啱泊大船.而周圍地勢平坦,難以避風.
后海灣因為周圍有河注入,所以有唔少淺灘,變成紅樹林.流浮山亦產蠔.不過深圳方面大量填海,所以淺灘亦少咗好多.
史[編輯]
英國向大清租借新界時,亦將成個后海灣租埋,而岸界係以水漲計,所以當時香港西界係當時新安縣岸邊.西界再響南頭半島南端,赤灣附近接條直綫落大嶼山大澳,做香港西海界.不過一九九七年七月一號之後,后海灣正式由香港同深圳各佔一份.
響中華人民共和國成立之後,因為有大量難民來香港,所以香港同中國大陸之間,來往受管制.而當時大陸生活環境唔係咁好,有連場政治運動,唔少人都坐船由后海灣偷渡來香港,響流浮山等地上岸.一九六七年香港左派暴動,有香港人響后海灣畀人擄返大陸.
交通[編輯]
后海灣有深圳灣公路大橋由香港鰲磡石通去南頭半島東角頭. 坐標: 22°30′N 113°58′E


text:
相信十公里嘅參加者面臨DNF嘅機會唔高,有人會追求成績,有人想要好好享受一下跑步比賽氣氛,每個人目標都唔同,最重要喺開心達成參賽目標,如果你只喺想開心過終點線唔計較成績,緊記下面幾點可以幫你有更好狀態享受;如果你想追求成績,做足下面幾點同樣可以調整狀態,加大破PB機會~
1.早睡早起:
比賽當日一大早就要起身坐車,建議比賽前一日最好睡眠7-8小時,怕當日生理時鐘未較啱瞓唔著,可以早一兩日提早睡眠時間,日常生活中避免進食飲用含咖啡因食物.
2.食早餐:
雖然比賽當日要好早起身,不過早餐仍然喺不可或缺嘅一件事,賽前食自己平時食慣嘅食物可以避免,因為唔適應食物而肚痛或者腸胃不適.
3.揀對好跑鞋:
揀一對好跑鞋並唔喺買一對最頂尖嘅跑鞋,同時都唔應該著一對新鞋落場,揀一對最好嘅跑鞋應該喺選擇自己著得最舒服嘅鞋,上到場就唔會因為腳形唔啱,跑得唔舒服,甚至有受傷風險.
4.做足熱身:
熱身嘅目的喺為咗幫身體提高溫度,令肌肉血流量增加,預先提供營養物質比身體能夠喺運動嘅時候使用,同時肌肉柔軟度亦會因為體溫上升而增加,達到預防受傷嘅效果
5.預早搭車:
比賽當日有好多特別班次加開,不過成個渣馬參賽者多達幾萬個參加者,班次再多都未必可以即時上車,所以最好喺預計開跑時間前一小時到達會場,有時間寄好行李同熱身,咁就萬無一失啦!


text:
(原載於:KURSKHK.net)
其實郊野公園都係英國人埋下嘅炸彈.
首先,麥理浩攪出個郊野公園計劃,勁宣傳郊遊樂趣同愛護大自然,跟住中小學童軍,中學愛丁堡公爵獎勵計劃(回歸偉大祖國後叫AYP)成日帶啲青少年去行山露營,後來樂思會引入毅行者行者,香港人慣咗放假去行埋啲咩麥理浩徑同衛奕信徑(淨係個名已經大逆不道),咁咪一個二個都懷念港英囉.果啲行山徑同營地又鬼咁靚,入埋啲咩世界大十,攪到郊野公園好似神聖不可侵犯咁.
咩expedition, 咩wild camping, 咩conservation,根本唔符合我國國情.我國國情係「人有多大膽,地有多大產」同「向大自然要地」嘛,而家成個國家最緊要係發展,所以華北沙漠化,所有河道都污染到唔飲得咁滯,周圍都係癌症村都冇辦法.而領導唔怕,佢地有特供飲食,可以有專屬渡假區或者出國玩.
而家梁同志班子同佢啲金主開到口話要「發展」郊野公園,你地香港人點解咁唔識大體響度嘈?要你地啲郊野公園地嚟發展就好似拆你祖墳咁.郊野公園發展少少駛死咩?咩話?點解唔發展丁地,golf court,閒置軍事用地?痴線架你地?收番丁地,咁啲原居民點賣丁權出去俾地產商起豪宅呀?收番golf court,咁啲有錢人去邊度打golf呀?收番啲空置軍事用地,咁解放軍第時增兵香港住邊呀?呢啲都係香港嘅特供地皮嚟架,唔郁得架.
實不相瞞,我就係果啲俾港英荼毒既港人,童軍,愛丁堡,毅行者,露營我都玩過.我一直以為郊野公園保育大自然,為普羅市民提供免費娛樂,為香港淨化空氣同水源係德政,而家先明白原來又係港英埋下嘅另一個炸彈,令人心回歸唔到,仲阻住香港發展!
我見到梁同志班子,劉皇叔,陳啟宗開口話要發展郊野公園覺得忿怒,係我唔啱.我等蟻民,為咗一己私慾阻礙香港發展,罪該萬死!理應反醒!


text:
啲人成日話居住環境要睇風水,如果冇顧好,將影響一個人嘅整體情況,包健康,事業與同情感等等.當然,辦公室都係屬於個人環境,點搞好風水,關鍵在於你辦公室擺設有邊啲?點擺方向?以下四點都做穩妥,包你加薪升職都唔係問題,小人都速速返出去~
-
目錄
電話擺左邊
一般公司嘅辦公檯,多數會係每位員工嘅辦公位置上放一部電話,無論係客戶來黎斟公事,定係部門間嘅協調事項,究竟打黎係好消息定壞消息呢?其實電話嘅擺位都大有學問~
根據風水大師嘅指點,有句話叫「龍怕死,虎驚嘈」,「龍」指嘅係對住辦公檯左手邊嘅方向,係辦公檯嘅左邊可以放發出聲響嘅物件,好似係電話,手機等等;而辦公室嘅右邊,指嘅係虎邊就可以擺較靜嘅物件,好似系文件,資料等.
-
檯面保持乾淨
工作好頻撲導致檯上雜物亂放,文件零亂,咁樣唔係一個好嘅工作環境.成日搵唔到啲嘢,用完啲嘢冇放岩嘅位置,例如水杯喺呢度,杯蓋就唔知去咗邊等等,思維太混亂會影響工作效率,會面臨挫折,犯小人嘅問題都隨之浮現.所以首要任務,係要保持檯面乾淨,文件資料要齊整,提升工質量,畀主管一個好印象.
-
綠色盆栽生氣勃勃
綠色植物不但可以幫助長期睇電腦嘅眼睛恢復視力,更加能光合作用,製造氧氣,同時美化環境.係風水上,植物都代表住朝氣蓬勃,做嘢效率自然都會提升咗唔少~其實都可以建議公司多送幾個綠色植物當禮物訂造,等客戶們嘅辦公室都有個唔錯嘅辦公環境~
-
檯面左邊放置高嘅資料夾
上述所講嘅龍動虎靜嘅擺放方式,其實係須掌握左高右低嘅重點,主要係根據風水學原理中龍邊為水,而水嘅流向係去低處流,就有「龍高虎低」嘅講法.左邊盡量擺高櫃或者係資料夾,不但可以安定工作情緒嘅作用,更可增加工作嘅穩定度.另外,青龍需杯,放置辦公室嘅水杯與及唔畀水倒瀉嘅杯蓋,請擺喺左邊,藉此可以提升工作運勢.
不過都唔好成日理怨辦公室文具唔齊全以致啲嘢太雜亂,或者你可以建議老細送企業禮物訂造,增加文具收納等.明顯一個好嘅工作環境,係需要大家共同維護嘅.
無論相唔相信風水,但好運勢個個都想擁有,重煩惱工作唔順,小人纏身嗎?呢四招快啲學啦!


text:
最近手痕想買多部Android機做後備機,咁平時iPhone做得冇咁好嘅嘢就可以用Android機取代,喺芸芸咁多中價機入面,Raven決定入手SONY Xperia 10 III呢部今年4月推出嘅中價機,究竟評價係唔係真係好似坊間嘅Tech reviewer講到咁差呢?用多一排之後我再慢慢分享畀大家知!下面會同大家做一個簡單開箱,同簡單講番呢部Xperia 10 III用咗1日有咩即時感想.
Xperia 10 III 開箱
官方定價為HK$3,499,Raven入手正值減價活動,售價係HK$3,199,官方仲送多1年原廠保養同一個手機殼.而電話包裝盒入面嘅嘢相當簡單,就係電話一部,充電器一個,充電線一條,同埋一份冇咩內容嘅產品介紹,所有嘢都相當簡潔.當中跟機充電器只係提供7W嘅速度,而電話最快係支援18W快充,如果好介意速度可以考慮買其他品牌嘅GaN充電器.
Xperia 10 III 規格
除咗上面官方標明嘅規格,SONY智能手機最大賣點一定係娛樂體驗,而Xperia 10 III支援有線&無線嘅Hi-Res Audio,亦都有DSEE Ultimate技術提升有線&無線耳機嘅音質.唯一比較可惜係手機只有單喇叭,所以用喇叭播歌音量相對較細.
點解買SONY?
其實中階Android機嘅選擇真係好多,甚至兩千零蚊就買到規格更好嘅電話,好似小米(紅米, 黑鯊, Poco), Oppo(Realme, Oneplus), Vivo, Nokia(HMD代理咗), Motorola(Lenovo買咗), 數之不盡嘅大陸品牌,仲有之前出現過DNS送中嘅Samsung.但係為咗保障番自己少少安全,最後我可以做嘅選擇只係淨番SONY同Google,而SONY行貨一定用到香港5G,而Google水貨9成用唔到香港5G,所以長期用落嘅後備機最後就揀咗SONY最新推出嘅中階機款Xperia 10 III喇.
入手1天後感覺
入手之前上lihkg見到話香港Firmware比起其他地方遲咗2次update,不過買番嚟之後嗰日就已經update到最新版本,Android安全更新都係8月,所以暫時都唔錯.(如果大家想知版本更新進度可以上https://xpericheck.com/XQ-BT52度check)
Xperia 10 III機面同機背都係用玻璃,只有邊框係先用上膠,手感上都唔錯,感覺比起金屬邊框嘅Xperia 1 III少啲冰冷感.不過如果戴咗手機殼,就可以完全無視.
重量方面,電話有4,500mAh都可以維持到169g重,比起iPhone 11 嘅194g真係明顯輕身.
螢幕用上21:9比例,而且係完整冇凹位或者穿窿,睇戲或者部份唔係16:9嘅Youtube片個視覺效果都唔錯,只係睇16:9嘅片時兩邊容易有大片黑畫面.打機方面,玩Call of Duty或者PUBG,可視範圍都真係好有優勢,兩邊睇多咗少少嘢,雖然冇90fps/120fps嘅螢幕更新率,但呢度都係好多機畀唔到嘅功能.
如果要講部電話暫時最畀到surprise我嘅,就係Xperia 10 III嘅音質.電話支援TWS+藍芽連線,第一次可以將Nuarl N6 Pro左右兩邊耳機獨立連線,打機同睇片嘅延遲度比iPhone 11明顯減低,而且聽歌音質都明顯提升咗好多,用moov 24bit聽歌,無論人聲定樂器聲都清晰咗.
之後用多一排之後,希望可以再做一個詳細啲分享畀大家.


text:
《DSE失手係美滿人生嘅開端》
又係DSE放榜嘅大日子.
過半考生可能都一心諗住入大學,入唔到就重考到入到為止.不過我要提提大家其實入大學唔使急.如果你成績唔好,直入大學固然係好;如果考得唔理想,爭到離行離列嘅,或者你未有明確目標,又或者你未學識點分配時間,又或者你嘅語文能力尚待改進——總之繼續讀落去未必解決到問題.呢個時候不妨考慮儲一儲經驗值,學啲新技能.
考試衰咗,噉做咩好?
旅行散心,係最差嘅選擇.旅行係消費,燒銀紙,唔會學到啲乜.呢啲留返退休先做都未遲.而家行萬里路已經冇咗當年嘅意思:要國際視野,去重慶大廈,要睇名勝風景,上 Google Map.
你而家應該做嘅,一定係結婚生仔!
湊一個細路要用好多精力,後生仔最多嘅就係精力.唔通等四十歲先至生?俗語話「有仔趁嫩生」,真係智慧嚟,唔係呃你㗎.
早生仔當然仲有好多好處,其中一樣就係減低外界對你嘅誘惑.至少你唔會掛住溝仔,溝女,亦都唔方便日日同朋友去wet去蒲,因為自己(或者老婆)大咗肚,進入咗人生另一個階段,睇嘢嘅層次都唔同咗,開始會專注人生其他更重要嘅事.
另外,為咗養家你定要搵工.返工係用生命換錢,係消耗人生.但係冇消耗過係唔會明白時間幾咁寶貴.返工遇到嘅挫折,或者會令你更加嚮往學習,令你有更大動力進修都未定.
再講,喺你湊仔嘅過程,你識到一大班心智成熟嘅家長,同佢哋相處,點都會學到嘢.
到你嘅仔女入咗小學,你再諗讀大學都未遲.呢個時候你修心養性咗一排,儲埋唔少錢,有工作經驗,有專注力,甚至有人脈,心智再成熟咗,返去大學用人生贏家嘅身份讀書,諗下都爽啦.
所以記住,攞咗成績表,唔使灰心.今日你得一個目標,就係結婚,生仔.
[1] 有人問:邊度有錢?咁後生結婚,梗係一切從簡啦.到咗三十歲就要使幾十萬擺酒㗎喇.


text:
唔少人都會趁星期六日周末北上行下食下玩下,抖一抖咁.
同情侶二人都可能會咁做,咁到底如果帶女朋友去深圳揼骨,有邊幾間好?
出發前列明要求:
1)女朋友話要過夜
2)要乾淨
3)又有野食有野飲
假如未去過,又或者唔熟路,好可能會去完Drop Money仲要一肚氣.
呢幾間都可以一戰:
同得女朋友去,就要環境靚少少.雖然有啲係好正宗而且價錢平,但就唔係太好環境,一係就舊一係就細.
佬假期都去過好幾間,數一數出來等大家看看,而頭呢三間就係試過又比較上Ok無死錯人既:
(頭1-3位,入門級)
(一)皇室假期
講下故仔:皇室假期其實我細細讀大學果時就聽人話係深圳其中一個最貴同埋地方大既場,果陣時港幣都仲係貴過人仔,果個時候瑪雅城$118人仔90分鐘,而皇室假期就已經叫價係$200+,以前仲係讀緊大學唔使太豪就所以無入到去,所以一路以來心目中皇室假期就係靚D豪D.
而家就梗係知道仲有地方更靚更豪,但皇室假期就已經相對地好好了,中間又做左裝修,所以就仍然好新.
地點位於羅湖果邊,近向西 / 東門或者國貿金光華都行到過去
1)地鐵9號線向西村出口步行1分鐘
2)羅湖關口有巴士接送
入到去大堂可以任食水果,D凍奶茶都幾好飲
又可以睇下電視睇戲,仲有個餐廳都可以點菜食
過足兩日一夜都得
價錢就睇你點按
大堂單鐘$79起
中式按摩$169起 (小費50+)
假如按一個中式(小費)+大堂(小費)=通常都要HKD$500一個人左右
注意事項:
而值得注意既人皇室假期既換衫Locker兄係特別進取,你可以唔望佢直接走
但我幾次都心軟比左$20佢,呢個時候就好快有第二個兄台沖過來叫聲你大爺,Total跌左$40.心諗人地辛苦按腳都係建議比$60,佢開個Locker就$40…..
不過大家都係人心肉造,出來玩大家開心就得,真係去時又遇到比Locker仔圍,你隨心做返自己就可以了,沒有統一標準的.(可能佢仲嫌我比得少添)
總結:
地方大,環境好,人唔算太多(唔會迫),有水果有野食,技師質素高
合家歡Style,在場見到都多女仔,同女朋友來好岩.
可能會有其他地方平D,不過整體係幾好.
第二個: 東方園
都帶過女朋友一齊去東方園,去完之後女朋友仲話幾好,由佢發起買左優惠卷成$3000套票添.呢一間就係馬洲果邊,近水圍,或者福民站喺水圍出口行3分鐘就到.
東方園就係近來比較新既大場之一,入到去有個大水果Bar 台,有野飲可以拎.又有一個餐廳,食過2-3次試左幾個小菜都幾夠鑊氣.
女士們角度入到去會見到幾多美容師,又熱石又淋巴,又或者可以入大堂坐下再上房按.可能真係太熱門或者錯左時候去,真係人多到無位,呢一層就要小心喇.
價錢都係果D:
大堂單鐘$79起
中式按摩$169起 (小費50+)
(三)水立方
呢一間就唔算太常去,但因為次次路過都見到,大型得來又夠曬方便,都係穩陣之選.
地點位置及基本簡介:水立方係港人最熟悉嘅大場之一,一過落馬洲關口經過條橋就會見到喺右手邊,完全唔使搭車,係最方便既一間.由出左福口口岸行過去大概3分鐘左右,就算新手或者無地圖都一定識得去.
環境同設施方面:水立方係深圳大場之一,都係有齊水果同飲品,間中仲有Yahoo團購優惠添.
交通:
1)落馬洲過關右手邊就見到
2)羅湖關口有接送巴士
其他選擇:
4)月光城
羅湖出口直行,行過去國貿果個方向,過一條馬路就見到.
正骨平靚正首選
但地方唔太大,環鏡少少舊,技師大媽級.
5)瑪雅城
以前第一次去係呢一間
而家好似舊舊地,以前喺羅湖關口有Shuttle搭,而家好似無左
地方大有野食,果陣仲試過8個人一齊按,有大房都無問題添
6)綠色家園
呢間都去過一次,舊舊地但係好正經又唔太貴
女士們去得安心
唔記得左果陣點去,好似係搭的士直到門口
仲有D去過但伏伏地,唔講了.
*難為正邪定分界
總之就同女朋友一齊去都Ok既


text:
- error.iam
繼續自肥,繼續可恥,但很有用!去吧,ERROR!
Updated: Dec 18, 2021
一連兩晚睇咗兩集《ERROR自肥企劃》,話佢好好笑咩又唔係,不過好有共鳴呢,我相信有睇《新世紀福音戰士》都會好認同,由其係神還原綾波麗身愛重傷負傷上陣嘅一幕🙃.睇得出《ERROR自肥企劃》裏面無限制OT編集團精心模訪裏面的鏡頭,再加入ERORR 嘅元素,成件事搞笑得嚟一啲都唔夾硬,假如你幻想如果呢件事由 TVB 拍....未拍已經諗到成件事你只會覺得係真心膠,都係繼續搵人扮特首同搵年青人偶像蘇永康好了.事實上呢個到底係天賦嘅問題,定係心力嘅問題,我諗兩樣都有.正如主題曲裏面 Mike 導嘅一句,「但我才華早已盡流逝」,但係即使才華流逝,只要有一顆心,同埋有一道創意到底嘅精神,觀眾係有目共同睹.
《ERROR自肥企劃》推出嘅之前落足功夫使宣傳,(雖然被 MIKE 導用粗口感謝 VIUTV PR 劇透,又帶來多一波宣傳),有ERROR四子做直播(包括反省中的保錡),亦有接受傳媒採訪的攻勢,從呢啲一點一滴的片段,又會發現ERROR 又再進步.雖然大多數訪問只係得返193,肥仔以及Dee 哥,但睇得出佢哋之間嘅默契比起以前加深左好多,仲記得193喺訪問時講到,係《最後一屆口罩小姐》裏面,當佢要淘汰參賽者嘅時候,佢忍唔住流淚,因為佢明白有好多俾佢早入行嘅人,一直都得唔到一個機會,但係佢好好彩有機會追夢,佢好希望為嗰啲嚟參賽嘅人爭取一個機會.TVB 嘅藝人同 VIUTV 最大嘅對比,大概就係呢種時時刻刻都出現嘅真性情,佢地比你睇到,做節目我係會有ERROR,不完美但很接受,我講野有ERROR,不禮貌但部分時實正確,大概真真正正有試煉過嘅人,及努力去追夢嘅人,先會明白一個機會得來不易要好好珍惜嘅情感.可能對於一啲長輩級嘅人來講,會覺得一個年資咁淺嘅人去話俾個機會其他人,好似有啲大言不慚,但正正其實係因為ERROR 每個 人,以至 VIU 嘅人才,經歷過起起跌跌,更了解自己嘅夢想,所以佢哋用同一個心態去希望幫其他人一齊追夢,呢一種單純,比起將娛樂圈睇成係出名,出位,賺大錢嘅人,大概係理解唔到.香港人,繼續追夢吧!


text:
有好多客戶打電話嚟問嘅時候,其中一項最首先想知道嘅,就係成個製作流程
所以為咗各位潛在客戶,今次特別整理咗相關嘅資訊,希望可以方便大家.
首先,最重要係報價
打得嚟問嘅客戶,都係有實際需求,我哋第一部係要搞清楚客戶需要嘅餐牌類型,設計數量,印刷數量,係咪需要影相同翻譯等等,有齊曬呢啲資訊,我哋先至可以正確咁報價畀客人,正式進入下一步.
當客人對個報價冇問題,下一步就係正式預備餐牌內容
響呢度我當個客人係做曬全套餐牌連食物攝影,翻譯同設計咁去處理,咁首先最重要係預備好餐牌用嘅文字內容.
為咗方便餐牌嘅製作同加快速度完成,強烈建議客戶預先整理好餐牌嘅文字內容,以excel檔案排列好,就好似呢一個檔案.設計師拎住呢一個檔案,就可以好輕易咁拎到文字嘅內容出嚟用,亦都唔容易亂,減少出錯,自然可以夠快搞掂個餐牌設計.
同時間,有預備好嘅文字內容,就可以開始翻譯
為咗唔容易混亂,最好係用已經決定好嘅最終版本開始做翻譯,如果中途突然間再修改或者加減項目,翻譯嘅時候就容易出錯.
全個餐牌好多時都有100至200個菜式,翻譯通常都需要幾日嘅時間先能夠完成
一般就會響呢個時間開始影相
通常一個餐牌用得到嘅相片總數不外乎幾十張,通常預留一日半日嘅時間去拍攝就足夠.除非相片需要退地去背,即係剪走個背景使用,否則通常相片第二日左右就可以調整完成.去背嘅相片就需要視乎數量同複雜程度,額外需要一個星期至一個月不等去完成.
通常如果係需要落食物相嘅餐牌,我哋係建議先影完相,確定咗相片嘅風格,之後再做設計的
但如果客人想設計方面已經有特別要求,或者需要趕時間開張使用,亦可以預先做好設計框架,放入文字內容,最後先至放相片都得.咁樣做可以稍為節省設計嘅時間,但就需要客戶預先決定好用邊一種設計風格,事後亦都盡量唔好再更改框架內容.
到完成曬基本嘅初稿,就進入修改嘅階段
響呢個位,就好睇之前嘅預備功夫足唔足夠,如果事先已經決定好曬所有項目,冇乜特別多嘅錯誤同修改或者加減嘅地方,咁淨返低嘅就係設計上嘅微調,相對時間上唔會花費太多,加快進入最後嘅階段.
最後嘅階段係乜嘢? 咪就係印刷囉
拎去印刷嘅時候,好多嘢就係印刷公司決定,例如要幾多個工作天先可以完成,運送需要幾耐時間等等.雖然通常都有一定嘅規律,但如果係趕住開張嘅客人,我哋就強烈建議盡量預早時間進入呢個階段,減低運輸遲送貨,送錯之類問題而出事嘅機會.
當然啦,以上只係一個參考,每一位客人嘅實際需求都會有少少分別,我哋會依實際嘅環境狀況去處理,最緊要你清楚自己需要啲乜嘢餐牌,話畀我哋知,我哋會幫你搵出最專業而快捷嘅方法,搞掂件事佢.


text:
我們的桌球大師(傅家俊)第二集
我們的桌球大師(傅家俊)第二集
如楓:我諗喺呢個疫情入面都有影響到你哋學校上的運作,其實你哋學校應該係6月的時候開始.
傅家俊:係呀
如楓:喺呢一段時間點樣去維持住你哋嘅營運,或者一定要保持住,家長你哋等多一陣,我哋開返後呢度會好乾淨,我哋衛生意識好高嘅,你知全部都係用手去打,家長都會好擔心呢樣野
傅家俊:無錯呀,係呀,我哋開設呢間學校嘅時候就係正直係疫情比較嚴重嘅時候,所以我哋在衛生方面都做得比較細緻啲,包括枱嘅消毒,包括間學校嘅消毒喇,入到嚟要有咩程序令到佢哋係最安全,呢一個我哋都諗得好清楚,同埋我哋每張枱都係隔開.
會小班教學,每一個導師只會教3至4個小朋友,暫時唔會多過4個小朋友,其實家長嚟到都可以好放心,因為我哋都係有小朋友.
如楓:都係
傅家俊:我哋都會諗下,如果我嘅小朋友嚟呢到學嘢我希望呢間學校係點樣,我先滿意,其實我哋都做到足.
如楓:呢樣野其實好緊要,因為你自己都係用家嚟
傅家俊:無錯無錯,所以我都好明白家長嘅心態係點
如楓:係會唔會客串都會教下?
傅家俊:會呀會呀有時都會教下
如楓:啲小朋友會好開心呀校長嚟教我
傅家俊:因為好多小朋友佢屋企人好鐘意打波,可能佢哋有時都會睇過我比賽,有時見到我都會話我剛剛在邊度見到你比賽喎,有時會傾下計.
但有時候我都會教下佢哋打波,但就唔會特定有邊個課程係我教,或我有邊一日會返學校,我唔會有一個特定課程由我去教小朋友,就唔會嘅,會好似客串形式,有時會落嚟即興,同啲小朋友玩下咁.都幾好玩
如楓:咁依家你兩個囡會唔會得閒都落嚟
傅家俊:細囡有學
如楓:反而大果個
傅家俊:大果個因為啱啱小學二年級比較忙啲,之前又網上教學比較多啲,上堂已經上咗幾個鐘,其實已經好辛苦
如楓:好攰個人
傅家俊:所以就冇嚟,細囡就幼稚園可能多啲時間學嘢,兩個囡都鍾意打波嘅,細囡依家就一路都有學落去
如楓:其實真係幾開心,自己小朋友都好鍾意自己鍾意嘅運動
傅家俊:係呀
如楓:果種感覺係薪火相傳,希望你都有啲成就喇
傅家俊:其實就冇嘅,都睇下佢哋冇興趣,我就唔會話因為我係桌球手都一定要你地都係同我一樣,我都唔會,其實都要睇下佢哋嘅興趣喺邊度,只要佢哋鐘意我哋都會支持佢.
如楓:其實喺呢一年好大部分時間大家都係在疫情底下渡過
傅家俊:係呀係呀
如楓:咁你亦都少咗好多機會出去比賽,喺呢一年你覺得自己有冇咩改變?
傅家俊:其實我打咗職業比賽咁多年,真係未試過咁多時間喺香港,其實都有得着嘅,當然錯失咗好多打波嘅機會,其實因為依家職業嘅比賽都一路有,但因為大部分比賽都在英國,果邊疫情比較嚴重,自己都唔敢飛十幾個鐘過去,返嚟又要隔離十幾日
如楓:係呀
傅家俊:我自己覺得現階段唔係太適合,所以由2月開始到依家都在香港,多咗好多時間陪屋企人
如楓:佢哋最開心
傅家俊:其實我都好開心,大家都好開心,其實都打咗咁多年比賽,有一個少少嘅休息我都覺得你好嘅
如楓:同埋咁啱學校開咗又可以多啲時間留喺香港係唔係呢
傅家俊:係呀係呀,其實有得又有失嘅,人生就你咁樣,其實都好開心,因為之前疫情期間好多桌球室,體院全部都閉門,其實呢幾個月打波都打得好少好少,咁多年都未試過,所以多咗時間去做其他嘅嘢,陪屋企人呀,呢間學校嘅嘢要處理,所以其實都係好事囉,都有好多得着嘅.
如楓:有冇諗過將來要開分校,如果呢到做得好,在其他區可以再開
傅家俊:都希望呀,當然一步步嚟,終極目標希望能夠有分校,但係就要天時地利人和,現在有好多因素要考慮,有啲野唔係樣樣都控制到,當然你希望有分校,同埋希望能夠可以將呢間學校可以衝出香港,帶去世界唔同各地嘅地方,呢個係我希望有一日能夠做到嘅嘢.
— 嗚謝 —
嘉賓:傅家俊
主持:陳如楓
場地:Master Snooker Kingdom
拍攝:Edward , Jordy
剪接:Edward


text: 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司 沧州预制混凝土明沟板,沧州水泥预制地沟盖板,沧州水泥u型槽生产厂家,沧州水泥U型水槽,沧州水泥管定制加工_沧州水泥U型水槽公司


text:
喺人生其中一個重最要嘅時刻,因為自己過失而同目標,成功擦身而過,嗰種痛同自責真係會記住一世.如果你係一個男人,你更加要受千夫所指,比人踩到一文不值.卡利奧斯喺歐聯嘅表現固然失準,但佢仍然係完結後主動同球迷道歉,忍受所有難聽嘅說話.依一點其實好值大家尊重,但大家只係著眼佢失嗰兩球波,結果佢做咩都冇用.
唔止歐聯,身為一個男人,本身好多嘢都要硬食.
比起女人,大家對男人嘅容錯能力更低.就因為你係一個男人,你應該要達成大家比你嘅目標同對你嘅期望,唔容許你有一絲嘅犯錯.背負住咁大嘅壓力,男人冇佢嘅退路,佢只可以行出嚟,然後搏老命去完成大家強加喺身上嘅使命.結婚要男嘅比錢,比埋女方禮金,然後仲要你有能力買到層樓;食飯男人比錢好正常,落去飲嘢一定女人埋單,情人節一定係男人買嘢比女人;扑嘢男人一定係著數,強姦犯一定係男人,女人喊就係男人嘅錯.
唔公平?做得男人就預咗.
男人唔係唔會喊,而係唔敢喊.喊係軟弱,喊係女人行為,老一輩最鍾意講「男人老狗喊乜嘢」,結果就算有再大壓力,再唔開心,身為男人嘅你就只可以咬緊牙關挨落去.挨唔住可以點?冇架,繼續挨囉.點解咁多男人鍾意飲酒?點解咁多男人鍾意劈酒?唔靠醉意發一次癲,點樣釋放咁多壓力?
男人窮係因為佢冇本事,女人窮係因為佢男人冇本事——依個係一個只要你係男人就要硬食一切嘅世界.


text:
「係愛」
好多人返工只係為咗份工,因為返工係為咗生活.但係如果你問大部份嘅人你鍾唔鍾意份工,又或者愛唔愛你自己嘅工作,我相信大部份嘅答案係唔鐘意同唔愛.其實如果你唔愛自己嘅工作,日復日,年復年,老實講又點會做得好呢?因為工作嘅目的同出發點根本就唔係要做好件事,而最緊要嘅係無愛!愛一份工好難,愛一個專業更難!所以做嘢係要搵一樣自己愛嘅嘢去做先至會成功!
「係窮」
真係好鬼死衰,因為林海峰喺叱咤嗰段「係愛呀?定係責任?」搞到過去嚟一兩日不斷係個腦度重複再重複嚟句嘢.究竟有乜嘢動力驅使你工作呀?係愛呀?定係責任?而大部份人都應該認同「係窮呀」!當然世事無完美,又要有一份自己愛嘅工作,又同時間搵到錢,其實真係好難.好多人都會為五斗米而折腰,所以就算幾唔鍾意份工都好,都要頂硬上!
「責任」
有時好難分辨乜嘢係愛,乜嘢係責任.因為你愛所以就有責任,而你責任亦都係因為愛.所以如果你愛自己嘅工作,首先就要承擔應有嘅責任去做好佢.不過現今嘅社會,有責任嘅人越嚟越少.因為窮呀嘛!而人越大,責任就越多,所以好多時都係因為責任而工作而忘記其實歸根究底亦都係係原於愛.就算幾不負責任都好,講到尾最後都係因為要為自己負責任.
Also published on Medium.


text:
「頭像」
我其實好少會換我係各大平台嘅大頭相,原因係我好少覺得有一張係啱心水,所以有啲一用就好幾年.如果你見到我真人嘅話,一定係有啲分別,因為好多時都係幾年前影落.當然好多時大家一定要去影大頭相嘅時候就係拎證件,但係大多數嘅時間都係匆匆忙忙係無心理準備嘅情況下去影.所以要一張見得下人嘅就真係少之又少.如果你係街到認到我,咁你都幾犀利!當然朋友例外!
「大頭」
除咗要影證件相之外,好多時一啲講座都會需要大頭相.我成日都搵冇一張啱用,尤其係商業用途果啲.當然我唔會攞証件相啦,事關無一張係出得街.有次想專登影但係就好唔自然.所以到嚟刻我都仲係用緊同一張,希望遲啲有張好啲嘅,咁就可以換一換,等我唔使下下用同一張咁鬼悶.講真大頭,近鏡就真係幾蝦人影,唔係個個影得好睇.所以少不免都係唔好出大頭相!
「換相」
話說星期六我同老婆去咗影大肚相,而今次係我老婆個朋友幫手影.所以可以放底攝影師嚟個角色,而做人肉佈景板.嗰日係不經意嘅情況下影咗張拎住寫咗「佢係男仔」嘅黑板單人相.當睇到老婆個朋友傳送過嚟嗰張相之後,我覺得好正,所以跟住就即刻換咗係 Facebook 用咗幾耐嘅大頭相.點知一張大頭相俾我日日出嘅文章仲引嚟更多人嘅注目.下次都係換張相算把啦!


text:
18 NOVEMBER 2015(WED)
話就近依大半年,小小豬有一個新寵兒,仲係佢至愛NO 1添.有一次無意中俾佢聽到皇室堡有主題佈置,就由嗰一日開始佢就不停叫我帶佢去,終於趁今日老公OT,放學之後我地兩母子就嚟拍拖影一轉啦.
邊個令到小小豬咁著迷?咪就係Peppa Pig Family啦~
其實我都唔知由幾時開始小小豬係愛上左Peppa Pig,因為就連我之前根本都好少接解.
回想返就應該係一次我地去書店打書釘之後,小小豬去左一個Peppa Pig專櫃睇玩具,所以就識左依個好朋友(哈哈哈....係呀小小豬都係豬仔嚟,所以佢地係好朋友嚟呀).
小小豬有幾愛?就連佢儲滿印仔換禮物,都會要求買Peppa Pig嘅DVD.就連老公依排都買左一批廿幾本Peppa Pig圖書俾小小豬,仲話有機會買套Peppa公仔送俾小小豬,所以....我屋企真係就嚟真真正正變成豬之家了.
不過,都算係一套幾益智嘅圖書故事,所以我對佢地兩父子依個舉動都冇話反對.鐘意Peppa都總好過啲機械人,嗰啲真係無底深潭嚟呀!
好啦....講返影相趣事先,其實當小小豬知道放學可以去探Peppa時,佢都不知幾高興,我地換好型仔衫之後就開始影啦!
先嚟係大門口個雪地景影先~
之後就去一樓佈置~
唔係小小豬望到,我都唔留意原來一樓都有個Peppa玩具專門店~
為左獎勵佢有觀察力,所以俾佢入去EYE SHOPPING一陣,估唔到一個小地方都可以逗留10分鐘,不過我地唔係倒亂,小小豬都好乖乖咁只係眼睛望,冇手多多呀~
最後手多多就只限依部小琴仔...哈哈哈~
最後就去埋二樓個小佈置影啦~
其實係鏡頭後嘅小小豬係好興奮,佢每見到一個人物角式,佢係會好清楚咁可以話俾我聽依個叫咩名,同Peppa係咩關係,簡直又嚟佢嘅滔滔不盡.仲成晚不停講,佢都係第一次去影相係咁興奮,我諗佢真係愛豬太深了...哈哈哈!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
今日係年初五, 大家返工未呀? 新年放o左咁多日假, 又去o左邊呢? 有無去睇戲? 我就因為今年唔需要去拜年, 所以放假呢幾日都係屋企過. ( 喂: 咁你咪好悶? ) 唔係喎, 我好滿足呀, 日日係屋企煲碟, 清o左唔少囤積o既 DVD, 真係一大樂事. 因為新年開幾大聲都無人會投訴, 可以盡情咁享受一下.
今年年初一就陪o左細妹同老婆去o左睇魔法奇緣. 講都唔信, 真係無諗過自己會去睇呢套迪士尼作品, 呢個故事係講童話故事入面o既公主, 比巫婆陷害而去o左現實世界, 當中有好多笑料出現, 我諗細路仔去睇會好開心, 因為真係好輕鬆, 亦係一個邪不能勝正o既故事. 套戲唔算差, 笑料好多, 故事概念都好好, 不過唔知係咪自己真係老啦, 對呢o的兒童片真係無乜特別喜愛, 不過如果你有細路仔, 真係可以同佢一齊去睇, 真係唔錯!
年初三就約o左朋友去睇我o既最喜歡o既喜劇演員周星馳主演o既長江 7 號. 未睇前都已經收到好多風, 話唔好期望過高, 只係一般貨色, 所以我都抱住我係 fans o既心態去睇. 今次星爺係套戲度係要帶出親情, 友情, 最重要係表達窮人都有自己o既尊嚴, 有骨氣. 整個故事其實都無乜特別, 好普通, 如果比其他演員去做, 一定唔可能咁賣座 (截至二月九號, 收 $20,000,000). 就只因為係周星馳呢三個字, 而令到一部平平無奇o既戲變做不平凡.
星爺, 已經愈來愈向幕後發展, 分分鐘呢部係最後一部. 由功夫開始, 星爺已經唔係擔正, 係長江 7 號更加可以睇得到, 佢已經做副手了. 星爺唔知係咪真係年紀真係大了, 佢依家開始想拍一o的有意思, 有內涵o既戲, 可惜, 佢唔係乜o野大導演, 隨手可以搵人拍得到佢o既電影, 呢部戲真係變得不再周星馳. 特技, 好多電影都可以請荷利活高手返o黎整. 好似魔法奇緣入面隻花栗鼠, 真o既一樣, 反而長江 7 號真係…… 賣親情? 賣搞笑? Sorry, 真係唔多覺. 係我心目中, 周星馳係搞笑能手, 點解唔去做返自己拿手好戲, 點解要去做一o的其他人都可以做到o既戲? 喜劇唔係個個都可以做, 真係睇到人開懷大笑, 唔係咁多人可以做得到. 自己艱苦咁建立o既形象就咁算數? 周星馳式o既演繹, 周星馳式o既動作, 周星馳式o既…… 希望下一部戲可以睇得返晒!


text:
「老麥」
其實返咗嚟香港咁耐,真係好少會叫麥麥送,因為有時等得嚟都真係蚊瞓!所以除非真係迫於無奈都唔會選擇去佢外賣!當然如果屋企真係無嘢食,而夜麻麻又唔想出街,係凌晨嘅時份真係無乜嘢可以揀.所以麥當勞都真係可以話係選擇之一.不過好多年前,其實已經覺得佢哋嘅服務嘛嘛哋,送餐時間基本上一定遲到,啲嘢又唔係特別熱,如果真係無選擇嘅真係搵鬼幫襯你!
「離譜」
嗱,首先我唔係為鬧而鬧,大家睇完先知自行定斷.話說我琴晚肚餓又想食老麥,但係嗰陣時已經係凌晨一點,而且有無車,所以諗住打電話叫「麥麥送」.好啦佢話要我等四十五分鐘都唔緊要,只不過佢送到嚟嘅時候係個半鐘之後嘅事!當然已經餓到爆,點知打開啲嘢食嘅時候,所有嘢都凍晒,個魚柳包濕晒,杯雪糕新地融晒.大佬你叫我點食呀?
「造假」
除咗送餐同啲食物嘅問題之外,我真係有理由相信佢哋為咗逃避總公司嘅視線,所以係系統入面做數.點解?因為佢個落單系統會顯示你張單嘅狀態,而我係網上面見到張單係一個鐘頭左右話已經送到.吓唔同佢送錯咗,點解我無收到嘅?所以我覺得好奇怪,即刻打上去熱線投訴,之後佢哋嘅分店經理竟然同我講話有可能啲員工搞錯咗!你真係當我傻㗎,咁都可以搞錯?
Also published on Medium.


text:
春天又到喇!又係鳥語花香嘅季節!好多香港人都會趁住呢段日子飛去日韓賞櫻!同時呢排都有好多櫻花限定產品出爐,全部都係粉紅色系,少女心大爆發!一齊睇下有咩櫻花系列產品好買啦!
美妝類
1. MAC Bloom Bloom 櫻花系列
MAC近排狂賣廣告嘅櫻花系列,聽聞香港已經賣到斷哂貨!不過唔緊要!喺Carousell成個系列都買得齊,價錢仲好抵,唔洗同人逼就買到!
2. Etude House
韓國少女品牌Etude House出名眼影又平又好用,唇膏啲顏色又靚又持久,而家Carousell都係成個系列有得掃哂番屋企!今次出嘅眼影盤隻隻顏色都超實用,好適合化日常妝!
3. FANCL x Mika Ninagawa
化完妝就緊係要落乾淨個妝啦!FANCL嘅落妝潔面產品一直都係皇牌,今次呢個聯乘嘅包裝超級靚之餘,價錢仲同平時差唔多添呀!平時用開嘅你記住快啲去Carousell買定啲存貨!
家品類
4. Starbucks櫻花系列
Starbucks今年喺韓國推出嘅櫻花系列有得預定啦!Carousell有大量款式俾大家選擇!仲有內地熱賣嘅貓爪櫻花杯,市面上斷哂貨炒到勁貴,喺Carousell百幾蚊就買到喇!
5. Le Creuset
廚具界LV嘅 Le Creuset都出咗櫻花系列!白色同粉紅色真係款款都令人心心眼!喺Carousell都係有齊鍋具同杯具任君選購,手快有手慢冇!


text:
羅湖杜牙根牙醫好介紹,分享我嘅經歷近排剛杜完牙根,見到有d人士係網上宣傳杜牙根後冇去做牙套,結果導致好多信佢講嘅friends牙齒崩左.我今日就想同大家講,杜完牙根一定要整個牙套,唔做牙套,牙齒太容易碎喇.如果你係唔知點選牙套,不妨睇下我係羅湖杜牙根嘅介紹.
講牙冠分類前,我想同大家講下做牙冠嘅目的.杜牙根後嘅牙齒,一是形狀大小會發生變化,二是牙齒失去左牙齦嘅營養供給,會慢慢變色變脆弱.要想杜牙根後露齒大笑,做牙套先可以解決美觀問題.同牙齒整個牙套,仲可以幫助恢復咬合功能.心急想知,究竟有幾種牙冠呀?
第一種:金屬牙冠,都係我哋平時講嘅烤瓷冠.優點當然就係堅硬耐用,唔易耗損.同我杜牙根嘅醫生當時同我講,「金屬牙冠需要嘅厚度比較薄,磨嘅牙會比較少」,黎係金屬牙冠嘅第二個優點.烤瓷牙嘅缺點係,用嘅時間耐了,金屬容易被氧化,被氧化后嘅金属离子游离出来,就会使牙龈边缘出现黑线,俗稱牙齒變黑.(價錢參考:檢查+前牙杜牙根+補牙+烤瓷牙冠,一隻牙收費1600人仔)
第二種:全瓷牙冠.瓷片比較美觀,都比較接近真牙嘅顏色.同烤瓷牙一樣堅硬耐用,唔同嘅係,佢唔會出現黑牙情況,但是需要嘅厚度比較大,磨牙程度會大d.(價錢參考:同上+全瓷牙冠,一隻收費2280人仔)
第三種:德國進口全瓷牙冠.黎種牙冠係本港可能比較少人做,價太高了.如果真係想做德國進口嘅全瓷牙冠,建議去大陸診所做,套餐價一隻先3080人仔.
大家可以根據自己嘅情況選擇唔同嘅牙冠,我係深圳維港杜牙根,一共杜左兩隻牙,前牙選左全瓷牙冠,後牙選左金屬牙冠.做之前最好咨詢一下專業醫生.感興趣嘅朋友可以自己打電話咨詢:+852-67623079.
牙科小Tips:


text:
上次同大家分享過計劃立山黑部行程嘅一啲心得同實用資訊,今日呢篇 Blog 就記錄返我立山黑部之旅嘅見聞~今次行程就選擇咗以黑部水庫為折返點,一日行程後夜晚返到富山,過一晚之後再沿路返名古屋.
立山黑部阿爾卑斯山脈-立山,美女平
由富山出發嘅話,第一樣要搭嘅交通工具就係富山電鐵~喺富山站旁邊就係電鐵富山站,由呢度就能夠搭火車去到立山站,展開大家嘅登山之旅!火車班次一樣有分普通,快速急行同特急,搭到特急當然最方便,不過最重要始終都係唔好上錯車,一定要認住「立山」~
去到立山站之後,上一層就會係立山登山纜車嘅等候區,等搭纜車上美女平~呢程纜車雖然只有短短幾分鐘時間,但係一口氣就會爬升大約500米!據介紹,纜車現時仍然保留貨運車卡,以便提供各類型嘅運送服務~
上星期介紹咗張立山黑部嘅周遊券~如果大家買咗 Pass 嘅話,喺電鐵富山站入閘前要先攞咗整理券再上車,張整理券就會幫你預約好纜車班次㗎啦.如果大家唔係買 Pass 的話,就要睇睇上網預約,因為纜車成日都滿座,人多嘅時候可能要等好耐㗎!
立山黑部阿爾卑斯山脈-室堂
去到美女平之後,就要再轉巴士上山去到路線中最高嘅車站-室堂~巴士有屏幕一路介紹沿路嘅景色,亦都會係去到某啲位嘅時候稍作停留.不過當日天色唔多好,能見度頗低,所以睇到嘅景色都唔多.大家有幸嘅話可以睇到瀑布同山峰等嘅景色㗎~雖然車程裡面有好多彎彎曲曲嘅山路,不過程車都好定,所以大家應該唔使太擔心會暈車浪!
室堂係整個立山黑部其中一個熱點嚟,話晒「大雪牆」雪之大谷就係喺呢度啦!但係大家千祈唔好好似我咁諗住回程返轉頭先去睇,因為呢度三點鐘就停開~想漫步雪之大谷嘅話,大家最好一去到就漫步咗先啦~
錯過咗大雪谷,仲有另一個地方可以親親白雪,就係室堂站三樓外面嘅廣場!即使呢度積雪唔及大雪谷高,都仲係高過人㗎!呢個平台亦都可以眺望附近山峰,景色都唔錯~喺雪融咗嘅時候,呢度就會搖身一變成為登山健行路線嘅起點~所以無論幾時呢度都值得上嚟睇吓!
立山黑部阿爾卑斯山脈-大觀峰,黑部平
喺室堂之後,大家就會開始慢慢降低返高度~要去黑部水庫,首先要搭無軌電車穿越立山!雖然佢叫電車,但就同大家想象嘅樣好唔同,因為佢係巴士嚟~因應返日本嘅分類,無軌電車係當作鐵路管理,所以呢條路線係全日本最高嘅鐵路線嚟,亦係現存唯一一條無軌電車!
到咗大觀峰之後,就要再轉下一款交通工具,今次就輪到架空索道!受地形所限,架空索道近兩公里嘅路線都無設置任何枝柱,所以佢亦都係日本最長嘅無支柱式空中纜車~堪稱為「移動觀景台」嘅佢,喺天氣唔好嘅時候都睇得唔差,相信天氣好嘅時候一定睇到靚靚景色!
立山黑部阿爾卑斯山脈-黑部水庫
要嚟到黑部水庫,仲要再搭多一個登山纜車落山.黑部水庫係今次旅程嘅折返點,由富山站嚟到呢個位已經搭咗足足六種交通工具咁多㗎啦.
黑部水庫係全日本最大嘅拱形結構式水庫,興建時都遇到唔少困難,一共用咗成七年時間先起好!規模大,排水量亦都大,講緊每秒可以排十噸以上嘅水,氣勢澎湃~想睇到呢啲咁精彩嘅畫面,就一定要走上樓梯,去到高位嘅觀景台居高臨下咁欣賞~觀景台除咗啱睇水庫之外,眺望附近嘅山峰亦都好適合~
黑部水庫每年只會喺指定嘅期間放水,一般都唔會同漫步大雪谷嘅日子重疊,所以兩者只能是但遇到一個~正因為咁,您第二年又可以有原因再嚟立山玩多次!不過一日行的確有啲趕,有機會的話喺山上過一晚夜應該會輕鬆唔少~
今次旅程記錄嘅時間都差唔多啦~大家如果你有任何關於立山黑部行程,又或者係任何旅行嘅問題,都歡迎您留言或者Inbox問㗎~
立山黑部阿爾卑斯山脈官網:www.alpen-route.com


text:
在香港做藝人絕不易,唔似其他地方只唱歌開演唱會就足夠養活自己.香港地市場細,要賺錢就要唱歌,演戲,主持通通都要識,殘酷但現實.以為自由身最自由?事實係訪問嘅聯絡都要自己一手一腳處理.不過凡事親力親為,質素自然有保證,機會陸續而來,早前同男友一齊上綜藝節目而再次引起關注嘅Crystal張紋嘉,深明自由身藝人嘅辛酸.話雖如此,無合約在身嘅藝人可以挑戰唔同事情,例如上年和鄧穎芝一齊搞生意賣衫賣大閘蟹,仲獲得「蟹后娘娘」稱號.藝人跳出電視框做小生意,究竟有咩著數?就等Crystal同大家親身分享一下箇中嘅喜怒哀樂.
‧ 從HotCha走到自由身藝人,所有嘢都要自己處理,但可以急速成長都係好事.
無額遮頭要親力親為
而家愈來愈多藝人傾向自由身,但唔好以為無合約綁住好好,Crystal自言無人幫手,好多雞毛蒜皮嘅事都要自己學習同處理.「以前揀衫,接Job,錄歌都有唱片公司同事幫手,但當變成自由身嘅時候,出Invoice,聯絡都要一腳踢.當所有嘢殺到埋身嘅時候,根本冇時間做自己想做嘅嘢.」佢笑言明知最好嘅方法就係請人,但又擔心假手於人會做得唔好,成品質素有保證嘅代價就係辛苦自己.係咪搵自己笨?佢就覺得唔算.「不過學識咗將啲容易但花時間嘅事,留返有時間先做,好好專心諗點做好盤生意,又或者自己寫劇本,報下Acting課程,希望趁而家多咗時間Train好自己,有機會可以喺疫情過後重踏舞台.」
‧ Crystal笑言佢同鄧穎芝做生意都係零經驗,好多物流,訂貨工序都要由頭學起.
藝人搞生意必勝?
除咗唱歌演舞台劇,Crystal呢排仲多咗個身份 – 「蟹后娘娘」.佢同Vangie鄧穎芝不時搞啲小生意,由二手衫做到大閘蟹,今年再加碼賣月餅,糉同盆菜等等,搞食物生意成本唔係太高,佢指主要都係文件和行政費,五位數字已經搞得掂.幸好收入同反應都唔錯,上年賣大閘蟹嘅生意額都接近百萬,對佢地嚟講經營之道就係︰咩都親力親為,堅守產品質素.「蟹后娘娘」覺得藝人可以藉名氣宣傳,短時間內俾到好多人認識自己個品牌,所以社交平台真係要好好經營.「究竟幾時出Post,寫啲咩去宣傳都好重要,仲有就係將啲產品送俾其他藝人朋友,宣傳效力就更加大.仲有我地不時會親自送貨,親手送俾顧客俾驚喜佢地,都可以做靚個品牌形象.」不過另一方面,誇張啲講,藝人都將多年嘅名聲押咗落去,萬一產品服務有咩差池就入哂佢地數.「藝人名氣只係幫你起步,食物品質都係重點,其實客人覺得你嘅產品掂,價錢又OK,哪怕係咪名人都會回頭再買.」
‧ Crystal,Vangie兩人多次合作,反應唔錯,Crystal仲得到「蟹后娘娘」稱號.
‧ 對佢嚟講,做生意未必會賺到好多錢,但經驗同危機處理先係最大得著.
從《調教你男友》獲得使命感
喺HotCha三女要分開嘅時候,Crystal一度走入樽頸位,佢嘅方法就係「阿Q精神」,做一樣新嘢而唔諗舊事.「之前HotCha分開到上年出咗歌冇咩反應,每次想轉行想離開嘅時候,偏偏上天就會俾一個機會我,例如做舞台劇,又有主持工作,今年就有《調教你男友》(ViuTV真人騷).」佢覺得呢啲機會都好具挑戰,例如《調》呢種真人騷幾乎無任何節目效果,但依然感動到唔少觀眾,關鍵就係嗰種真.Crystal覺得社交平台出現之後,藝人和觀眾嘅距離大大縮窄,所謂嘅「明星包裝」已經唔同以前.「觀眾會鍾意鏡頭前後都係真實,多於背哂稿好詳細咁流水式講出嚟,只要做返自己,大家就會發現到你嘅好處.」
‧ 節目出街之後,Crystal下定決心搞YouTube Channel,仲邀請埋男朋友一齊上鏡,反應唔錯.
在《調教你男友》播出後,好多人PM佢同男友Ronald,下次有音樂會有舞台劇一定要捧場,呢份鼓勵唔單止為佢賺來人氣,更多咗一份使命感.「舞台劇終究都唔係大眾娛樂,但如果呢套節目而識咗我地,肯入場睇舞台劇,至少我地努力都冇白費啊.」多咗人入場睇舞台劇係好事,但同時對Crystal嘅期望就會更大,而佢亦不諱言希望獲得一種認同同成就,所以兩者都係相輔相成.冇觀眾嘅期望,就唔會有佢嘅努力,不論Crystal定係大家,若果上天送咗一份禮物俾你,記住要好好珍惜同運用,機會一走就無得再怨.
‧ Crystal認為所有嘢都係上天俾你嘅禮物同挑戰,抱怨之前試下點樣解決同克服佢,話唔定有意想不同效果.


text:
我身邊愈嚟愈多人食加熱煙,而我見到嘅問題都愈嚟愈多——有問題嘅唔係佢地或者支煙,而係對加熱煙慢三拍嘅政府.
對我嚟講犯法嘅意思係如果我做緊嗰件事而比警察見到我係會比佢拉,即係如果南生圍火災係人為搞出嚟嘅話咁條友就係犯法.但加熱煙呢?你拎住支IQOS喺警察面前行過,大力吸,大力呼都唔會有事.
冇錯,其實加熱煙本身並唔係犯法,只係香港未有得賣,點解唔犯法,但又無得賣?因為香港政府做野出名慢,你睇標準工時講左超過十年都未有著落就知啦.
早幾日政府終於開金口話會研究加熱煙同電子煙,我就唔敢開心得咁早啦,你點知佢要研究幾耐,10年都唔奇.拿,我唔係話支持人食煙,但係加熱煙的確對人體影響各方面都比普通煙少,又無二三手煙問題.煙民轉用加熱煙,小咗人做火車頭,小咗二手煙煩惱,其他唔食煙嘅人都可以得益.
當然,如果你話煙有害健康要禁,身為煙民嘅我冇嘢好講,你大可以禁所有煙草入境(當然政府唔會啦,煙稅每年幫佢搵咁多).但而家你要禁一隻比普通煙低危害嘅加熱煙,但普通煙又可以照賣,再用返「為香港市民著想」做理由,我就諗極都諗唔明邊忽係為咗我健康著想啦.
其實加熱煙宜加嘅情況猶如當年政府將賭波合法化咁.賭外圍波嘅一直大有人在,你唔比賭波合法,只會益哂班外圍波檻.比馬會做先有得監管,班賭仔有認可嘅博彩途徑,政府可以收稅,又可以打擊外圍,咪皆大歡喜囉.同樣地,加熱煙係香港已經愈來愈普及,睇先達嘅去貨速度,我估至少有3萬用家.政府唔比加煙熱合法,唔通佢地會唔食咩,只會繼續幫襯農夫,又或者轉返食普通煙囉.
明明加熱煙係好過普通煙,唔明政府到底點解要拖?但願各位唔洗等到2028年先有得簡.
此文寫在標準工時仍然未立法的一個OT晚上.


text:
對於網上流傳 香港電車 「將」提供一週免費乘車,香港電車有限公司經公關公司表示有關講法有誤.
香港電車有限公司董事總經理敖思灝先生,市場商務及品牌總監張永恒先生喺記者會均向本台記者有以下表示(總括二人意見):
香港電車喺張家朗奪得香港歷史上第二面奧運金牌後,見到旋即有其他公共交通機構向香港奧運代表隊送出免費乘車優惠,考慮到香港電車作為香港最廉價嘅公共交通工具,卻又局限喺香港島北岸,如果香港電車單純向香港奧運代表隊送出免費乘車優惠,「兩個六嘅車費優惠對比體育運動員嘅奮鬥毫不匹配」,認為對香港奧運代表隊「未夠尊重」.
香港電車作為伴隨香港成長已經117年嘅知名公共交通機構,每一個香港人都係譜寫香港成功故事嘅重要一員,香港奧運代表隊努力得嚟嘅成就鼓舞到每一個香港人,高興嘅事亦值得全民同賀.
香港電車曾經考慮為香港奧運代表隊舉行勝利巡遊,然而礙於現時嘅防疫,限聚等緊急政策,呢一類牽涉群組聚集嘅活動可能需要尋求政府特別批准,暫時未必可行.
香港電車穿梭香港島北岸,服務嘅乘客涵蓋藍領白領各階層,香港電車認為提供免費乘車優惠畀所有乘客,例如一日以至一週,既可與眾同樂,對香港電車亦「只係牽涉幾百萬蚊」(按:因為車費本身低)——不過佢哋都表明,呢個只係初步構思,亦只係適逢運輸及房屋局長陳帆撥冗出席香港電車獲健力氏世界紀錄頒贈證書嘅時機,向陳局長「表達意願」,睇吓政府有乜諗法或者有乜可以配合,暫時「十劃都未有一撇」.
不過,若果政府接納同批准呢個建議,時間上都會係喺香港奧運代表隊完成東京奧運所有比賽項目,凱旋歸來之後先至實施,屆時香港電車會同全香港市民一齊祝賀.
所以話,唔好聽到少少就講到咁實啦!
做人最緊要公道,其實今次香港電車想搞免費乘車係同以往嘅免費乘車日唔同:
至於話香港電車「包底」得唔得?要當局信係「包底」而唔係自行調整車費囉!穩陣啲等吓當局咩意見先!


text:
司事
其實一開始做司事嘅時候,喺當值嗰陣係投入唔到敬拜.因為好怕自己做漏嘢,做錯嘢,所以成個崇拜都會好緊張同擔心.直到要升高中嗰陣都因為呢個原因而選擇留係初中司事隊,等自己星期六崇拜嘅時候可以全心投入敬拜.
後來聽到一個牧者分享(唔記得係邊個hehe),事奉團隊應該要有敬拜嘅心先會係崇拜入面有好嘅事奉.提醒到我做司事其實唔應該只係排凳拆板,唔好只著眼喺做嘢,同時要兼顧自己做司事嘅心態.要清楚自己點解要做司事呢個角色,係希望可以幫到弟兄姐妹投入敬拜,令大家返到教會可以感覺好似返到屋企咁被歡迎.但同時都唔好為做而做,忽略自己敬拜神嘅心.去到高中,有幾次幫手合堂崇拜當值,同幫手喺週六崇拜當值,見到其他“資深”啲嘅司事同同工都可以喺當值嘅時候投入敬拜,令我知道投入敬拜唱詩係唔會影響到我司事嘅工作,敬拜同當值係需要共存.唔應該比司事嘅工作影響到自己作為敬拜者嘅身分.
小總結:要帶住敬拜嘅心去事奉!
文 / Grace.Teen Teen愛神
每星期返崇拜有個咁舒適嘅環境,全部都係司事幫我地默默咁準備嘅呢~
佢地好希望可以參與接待每個星期返嚟嘅年青人,好願意提早返嚟set up場地,比弟兄姐妹有個家嘅感覺!
司事除咗係場地準備嘅高手外,仲創意十足呢!每個星期都會諗一句新嘅「迎賓語」,令弟兄姐妹每星期都有驚喜呢!


text:
大專生係讀書時期一窮二白,大部份都咩住一身學債,要負擔得起校園生活嘅各種開支,有唔少學生都會放眼獎學金 (scholarship),即係俗稱嘅「船」,咁船到底系點樣申請,大多數又有啲咩申請嘅條件呢?等Tutor Circle尋補 馬上為大家介紹一下啦!
目錄
入學獎學金
入學獎學金
圖片來源
唔少大學都設有入學獎學金,呢個係根據freshmen文憑試嘅成績而分發,以港大為例,就會睇同學文憑試最佳表現嘅五科總分而派發獎學金,除咗以大學為單位所派發嘅獎學金之外,如果同學所就讀嘅學系本身資源比較豐富,咁學系本身會再派發一筆獎學金,唔同嘅學系會有唔同嘅獎學金額.
以小編為例,小編當初入讀一個雙學位,就有分別係大學同埋其中一個學院到收到兩份嘅入學獎學金,比較特別嘅係唔同嘅學院比嘅獎學金金額亦都唔一樣,其實好容易就分到大學入面嘅邊個學院資源比較多,因為佢哋通常派獎學金都會比較重手!
GPA獎學金
GPA獎學金
圖片來源
除咗入讀大學嘅時候所派發嘅一次性獎學金,係大專生讀書嘅呢幾年期間,如果學生成績卓越,都可以用佢哋嘅GPA去申請唔同嘅獎學金,呢類型嘅獎學金申請條件就比較簡單,最主要睇學生嘅學術成績,只要你本身成績夠好,只要填幾份表格,就會攞到GPA船,大專生不妨試吓努力過三爆四,因為呢啲GPA獎學金通常都好可觀㗎!
課外活動獎學金
課外活動獎學金
圖片來源
除咗以學術成績為申請資格嘅GPA獎學金之外,亦都有唔少獎學金係以學生嘅課外活動為申請資格,最common嘅就係以義工時數為標準嘅獎學金,只要同學平時做夠一定嘅義工時數就有資格申請,但留意番呢類型嘅義工時數通常都係非常之高,想要申請呢類型嘅獎學金,真係少啲毅力同決心都唔得㗎!
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
論文獎學金
論文獎學金
圖片來源
同學入讀大學之後,就會發現faculty成日都會send email俾你,邀請你參與一啲論文獎學金 (essay prize),論文獎學金嘅形式通常都係一啲嘅機構會預先設定唔同嘅論文題目,同學做好研究,遞交論文之後,對方就會超想出佢哋最滿意嘅論文,為該同學頒發獎學金.
呢類型嘅獎學金嘅好處係,大部份嘅大專生都會怕麻煩,唔想喺自己空餘嘅時間做論文,所以通常競爭都會比較細,攞到獎學金嘅機會率比較大!
比獎學金你讀書?
比獎學金你讀書?
圖片來源
呢類型嘅獎學金比較適合準備畢業嘅大專生.市面上有唔同嘅大公司都會設立獎學金,為合資格嘅大專生提供學費,有啲係供讀你大學最後一年,有啲甚至係會為你工讀外國頂尖嘅大學碩士學位,但通常都會有個條件,就係你畢業之後要同呢一間公司簽約,係呢一間公司度工作,成為你嘅grad job,所以呢一個可以睇成公司培養未來員工嘅一種手法.
所以通常呢類型嘅獎學金,申請條件會比較嚴苛,亦都會需要考生經過幾輪嘅面試,要特別留意番呢類型嘅獎學金彈性比較低,同學冇得揀想讀嘅學府或學科,收咗錢之後亦都一定要幫返呢一間公司工作,所以接受Offer之前一定要諗清楚啊!
總結
大學生要攞船其實有唔同嘅方法,最緊要嘅係認清自己嘅優勢,揀一啲適合自己嘅獎學金,咁樣成功申請嘅機會率先至大架!
大專生想攞獎學金可以點做?
圖片來源
延伸閱讀:(大學生信用卡)申請信用卡嘅3個原因同3個伏位
此文章純屬 Blogger 個人分享,並不代表本網誌立場.
想追返學校進度?Tutor Circle尋補有超過35,000個三大導師,最快兩小時幫你搵一個優秀既上門導師!
DSE讀得咁辛苦,想活用知識黎賺下外快?
緊貼尋補 Blog,Facebook同Instagram,想尋補?搵Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式


text:
6月26日係一年一度瑞典人嘅狂歡節日—仲夏節(Midsommar)!位處高緯度地區,瑞典年中大部分時間都係寒冷天氣,日照時間仲好短添.而仲夏節就係一年之中日照時間最長,亦係最和暖嘅日子.
對於國民嚟講,仲夏節係繼聖誕節後最重要嘅慶典日子.呢段期間大家都會遠離城市,去到鄉郊地區同屋企人,朋友享受園野生活同舉行慶祝活動.
被花與草包圍嘅浪漫夏天
既然係萬物生長嘅時節,仲夏節最最最唔少得嘅一定係靚靚嘅花草.其中起一個仲夏柱(May Pole)更加係重頭戲.仲夏柱係十字架形狀再喺橫架上加兩個花圈,其中一個說法佢係象徵住生育,萬生甦醒生長嘅標誌.之後大家仲會着住民族服裝,以仲夏柱為中心跳青蛙舞,玩麻包袋賽跑等遊戲添㗎!
瑞典人不但會用當季鮮花,綠藤同絲帶裝飾仲夏柱,傳統嚟講女生同小朋友更加會去野外採花自製花冠.傳說仲夏節期間花草仲會有神奇嘅魔法力量,少女只要採集到七種唔同嘅花朵放喺枕頭底,就有機會邂逅到終身伴侶㗎喇!
除此之外,家人同朋友都會一齊喺草地度野餐,被花,草,樹木同陽光包圍,過一個極愜意嘅田園周末,享受呢個浪漫夏天.而家仲會有草地音樂會,揾嚟瑞典本土樂隊表演,大家聽住音樂,飲啤酒,跳舞,好chill㗎~
餐桌上嘅盛夏派對
講到明係狂歡節日,飲飲食食當然唔少得.
唔好以為瑞典淨係得肉丸,仲夏節嘅時候燉薯仔同不同口味嘅醃鯡魚先係主角,加埋酸奶,蒔蘿等香料醬汁或者沙律,就係當季嘅瑞典風味菜.餐枱上亦唔少得以唔同香辛料來釀製,超過40度酒精嘅烈酒Snaps(又名Akvavit,意思為生命之水),同濃味食物特別夾㗎!飲酒之前,大家仲要一齊唱祝酒歌先再碰杯飲添.
如果食唔慣醃鯡魚唔緊要,燒烤都係一個必備飲食活動.各家各戶都一定會搞BBQ Party,連超市都會準備定便攜燒烤套裝俾大家帶去草地享受.再加上啤酒同用咗當造士多啤梨做嘅蛋糕,完美點綴成個仲夏節.
瑞典仲夏節相關貨品傳送門: https://bit.ly/3LSqFd6


text:
現年46歲嘅「TVB花旦」陳煒,自從2012年離婚之後簽約TVB復出娛樂圈,拍攝咗唔少劇集,而離婚8年嘅佢喺舊年終于揾到第二春,佢同醫生男友陳國強相戀.
之前經常有傳媒影到佢哋成日共同出入陳煒喺油塘嘅寓所,呢排佢哋更加係一齊去睇新樓盤,疑似準備共筑愛巢,隨時閃婚.
而呢個樓盤仲未對外開放,不過陳煒一行人,受到示范單位管理層親自接待,陳煒睇完之後,表示對呢個樓盤好有興趣.
當日,身穿黑色波點裙嘅陳煒,打扮好僆妹,睇落心情好開心.記者上去詢問佢係咪諗住同男友共筑愛巢,陳煒笑住話:「唔係,就係嚟睇一下.」
陳煒更表示呢次凈係自己做投資使用,并唔係由男友出錢,不過帶上男友係因為投資需要有人畀意見.
講到陳煒,其實佢入行二十幾年,佢曾經係亞視一姐,佢22歲參加亞洲比賽即獲亞軍,隨后備受亞視力捧,同萬綺雯,田蕊妮,楊恭如地位一樣.
陳煒首部電視劇《雪花神劍》飾演陳玄霜呢個角色,陳煒為咗演好呢個角色,佢不惜畀吊咗四個鐘,所以煒哥呢個稱號從此誕生,大家都認為應佢畀男人仲可以捱.
陳煒喺亞視嗰幾年,前途無限星路光明,差唔多每一套電視劇都係擔正做女主角,亦正亦邪嘅角色最多,都係最可以考驗演技.
喺亞視唔景氣嗰陣,陳煒都要轉投TVB,經江美儀介紹入行,同萬綺雯同時進入TVB.不過,待遇態度就相差好遠,萬綺雯就畀TVB力捧,而陳煒唯有做閑角兼演性感肉搏戲.
日前,陳煒傾到當年過檔TVB嘅遭遇,簽約TVB薪酬比喺亞視低,而且比萬綺雯低好多,甚至要貼錢拍劇.
不過陳煒就自我安慰:「認為田蕊妮加入TVB嗰陣都係配角,一步步努力飾演各種角色,最后獲得好劇本好角色,從而成為視后.」
陳煒喺訪問全程,佢表現得好謙虛以及低調,其實煒哥一直以嚟演技精湛,加埋為人謙虛唔做作,一直倍受觀眾歡迎.
陳煒喺《深宮計》飾演太平公主嗰陣,其實陳煒做視后呼聲已經好高,不過最后只係攞咗我最愛電視女角色殊榮,對于陳煒嚟講係可惜都係遺憾.
唔理點樣,宜家陳煒事業愛情兩得意,成為TVB當家花旦劇接劇,同男朋友嘅生活更如魚得水,至於結婚仲係未知數,因為男朋友嘅另一頭家都需要佢.
Like MisshkNews Facebook!不出门也能知天下事~


text:
大明皇长孙
作者:执笔见春秋
类别:历史军事
状态:连载
更新:2022-11-26 06:41:17
人气:1172 | 共486章节 | 486万字 | 连载
最新章节: 第479章:着急的倭人
最后更新:2022-11-26 06:41:17
关键字: 大明皇长孙
相关推荐:大明皇长孙朱雄英笔趣阁 大明皇长孙笔趣阁无防盗 大明皇长孙无防盗 大明皇长孙我叫朱雄英 大明皇长孙精校版 大明皇长孙朱英雄 我朱雄英大明皇长孙 大明皇长孙朱雄英修仙系统 大明皇长孙修仙 大明皇长孙精校txt 大明皇长孙女主 大明皇长孙无防盗txt下载 大明皇长孙第一章咱孙儿 大明皇长孙抄袭 大明皇长孙有点强 大明皇长孙朱元璋求我称帝txt 大明皇长孙无防盗章节 大明皇长孙txt 精校 大明皇长孙鸟书网 大明皇长孙TXT八零 大明皇长孙防盗 大明皇长孙免费阅读无弹窗 大明皇长孙下载八零 大明皇长孙 最新章节 无弹窗 大明皇长孙百度百科 大明皇长孙无错版 大明皇长孙日常 大明皇长孙一声剑来 大明皇长孙朱寿 小说大明皇长孙 穿越大明皇长孙 大明皇长孙txt下载八零 大明皇长孙:朱元璋求我称帝txt下载起点 大明皇长孙txt精校下载 大明皇长孙朱逸_许小艺小说 大明皇长孙朱逸许小艺 大明皇长孙言情小说 大明皇长孙 许小艺 大明皇长孙 朱逸 大明皇长孙朱逸 大明皇长孙无删减全文 大明皇长孙! 大明皇长孙朱雄英的小说 大明皇长孙八一中文 大明皇长孙!最新章节目录 大明皇长孙 顶点 大明皇长孙悠悠小说 大明皇长孙:朱棣送 大明皇长孙朱雄英小说 大明皇长孙许小艺 大明皇长孙朱元璋求我称帝下载 大明皇长孙:朱元璋求我称帝2k 大明皇长孙:朱元璋求我称帝无错 大明皇长孙:朱元璋求我称帝txt下载精校 大明皇长孙 无防盗 大明皇长孙最新 大明皇长孙:朱元璋求我称帝无弹窗 大明皇长孙下载txt 大明皇长孙朱允熥小说 大明皇长孙死因 大明皇长孙雄瑛 大明皇长孙雄英 大明皇长孙全文阅读 大明皇长孙:朱元璋求我称帝起点 大明皇长孙下载 大明皇长孙是谁 大明皇长孙 执笔见春秋 大明皇长孙 笔趣阁 大明皇长孙:朱元璋求我称帝下载 大明皇长孙小说笔趣阁 大明皇长孙全文免费阅读 大明皇长孙齐齐 大明皇长孙新笔趣阁 大明皇长孙无敌 大明皇长孙最新章节目录 大明皇长孙最新章节阅读 大明皇长孙爱尚 大明皇长孙在线阅读 大明皇长孙:朱元璋求我称帝顶点 大明皇长孙:朱元璋求我称 大明皇长孙齐齐读 大明皇长孙:朱元璋求我 大明皇长孙快眼看书 大明皇长孙顶点小说 大明皇长孙朱允熥 大明皇长孙的小说 大明皇长孙起点中文网 大明皇长孙 我来读 大明皇长孙:朱棣送我上皇位小说 大明皇长孙朱瞻基 大明皇长孙:朱元璋求我称帝无防盗 大明皇长孙朱充熥 大明皇长孙:朱元璋求我称帝最新 大明皇长孙执笔见春秋 大明皇长孙朱元璋求我称帝TXT下载 大明皇长孙起点 大明皇长孙朱元璋求我称帝笔趣阁 大明皇长孙:朱元璋求我称帝txt下载 大明皇长孙贴吧 大明皇长孙:朱元璋求我称帝123 大明皇长孙:朱元璋求我称帝免费阅读 大明皇长孙朱雄英 大明皇长孙 手打 大明皇长孙 sodu 大明皇长孙sodu 大明皇长孙爱尚小说网 大明皇长孙185 大明皇长孙朱元璋 大明皇长孙朱元璋求我登基 大明皇长孙顶点 大明皇长孙:朱元璋求我称帝免费 大明皇长孙:朱元璋求我称帝txt 大明皇长孙:朱元璋求我称帝最新章节目录 大明皇长孙:朱元璋求我称帝作者:执笔见春秋 大明皇长孙:朱元璋求我称帝笔趣阁 大明皇长孙小说 大明皇长孙:朱元璋求我称帝小说 大明皇长孙朱元璋求我 大明皇长孙朱元璋求我称帝 朱棣送我上皇位 大明皇长孙:朱元璋求我称帝 大明皇长孙无弹窗 大明皇长孙无错 大明皇长孙笔趣阁最新章节 大明皇长孙笔趣阁 大明皇长孙txt下载 大明皇长孙:朱棣送我上皇位 大明皇长孙 起点 大明皇长孙免费阅读 大明皇长孙txt 大明皇长孙123读 大明皇长孙我来读 大明皇长孙最新章节


text:
生活上的慳錢大法
個個都話要慳錢,唔通個個都識慳錢咩~等小編醒幾個簡單嘅生活慳錢方法俾大家啦!
返工帶頹飯
你以為食頹飯嘅同事好窮?比起日日出去食嘅你,人哋分分鐘有錢過你!自己買料煮飯絕對比出街食平超多!小編當你一年返260日工,出街食每餐$70,即係一年要洗大約$18,200.如果每日花少少時間自備頹飯,的確可以慳到唔少錢.
戒飲咖啡
好多人習慣朝早開工前去連鎖咖啡店買杯咖啡提神,照舊小編當你一年返260日工,連鎖咖啡店咖
48小時冷靜法則
而家網上購物真係超級方便,撳幾撳就可以輕鬆購物,所以一個唔小心就好容易「衰衝動」!你可以採用「48小時冷靜法則」.當你睇中任何商品時,先加入購物車(唔好撳結帳呀~),等48個鐘之後,再睇返購物車入面嘅嘢,分分鐘你會有以下嘅諗法:「其實都唔係好需要姐」,「望真啲都唔靚嘅」,「應該有再平啲嘅」…… 咁你就可以避免到好多衝動消費,最緊要係識得「斷捨離」呀.
小心消費陷阱
好多人買嘢之前都會寫shopping list,但往往到咗買嘢嘅時候都因為商店嘅消費陷阱而唔可以做到「依單行事」,結果就俾預算買多好多嘢.
Click入去睇吓有咩好易中招嘅消費陷阱:
購買自家品牌
買日常用品同食品時,可以選購超市或者日用品商店嘅自家品牌產品(例如:麥片,水,紙巾等).佢哋除咗比一般大牌子平好多之外,質量都冇咩大分別,其實好多時只係貴喺個牌子到咋!
每日清散銀
每晚返到屋企之後第一時間清空褲袋同銀包入面嘅散銀,將所有散銀放入錢甖到都可以輕鬆儲錢.唔好睇少嗰幾蚊呀,所謂「積少成多,聚沙成塔,集腋成裘」,不知不覺間就可以儲到一個可觀嘅數字!
睇完以上幾個方法,可能個個都話而家識得點慳錢,但唔通個個都會堅持咩~所以當你肯比人哋堅持多一日,你就比佢哋累積多啲財富架喇!


c: application/oleobject

text: 第一類電信事業經營者名單暨其業務項目一覽表製表日:111/07/26序號經營者名單業務項目固定通信網路業務行動通信網路業務衛星固定通信業務綜合網路業務國際海纜電路電路出租業務市內,國內長途陸纜電路電路出租業務市內網路業務行動寬頻業務無線寬頻接取業務第三代行動通信業務行動電話業務(一九OO兆赫)數位式低功率無線電話業務1三大有線電視股份有限公司2三冠王有線電視股份有限公司3大屯有線電視股份有限公司4大台北區瓦斯股份有限公司5大安文山有線電視股份有限公司V6大揚有線電視股份有限公司7大新店民主有線電視股份有限公司V8大豐有線電視股份有限公司V9中投有線電視股份有限公司10中華電信股份有限公司11世新有線電視股份有限公司V12北亞環球光纖通訊網絡股份有限公司V13北桃園有線電視股份有限公司V14北健有線電視股份有限公司15北港有線電視股份有限公司16北視有線電視股份有限公司V17台亞衛星通訊股份有限公司18台灣大哥大股份有限公司19台灣中油股份有限公司V20台灣固網股份有限公司21台灣國際纜網通信股份有限公司22台灣數位寬頻有線電視股份有限公司V23台灣基礎開發科技股份有限公司24永佳樂有線電視股份有限公司V25全球光網電訊股份有限公司V26全聯有線電視股份有限公司V27全國數位有線電視股份有限公司V28吉元有線電視股份有限公司V29吉隆有線電視股份有限公司30台灣佳光電訊股份有限公司31亞太電信股份有限公司32佳聯有線電視股份有限公司33侑瑋衛星通訊股份有限公司34東台有線電視事業股份有限公司V35東亞有線電視股份有限公司V36欣中天然氣股份有限公司V37金頻道有線電視股份有限公司V38長德有線電視股份有限公司39信和有線電視股份有限公司V40南天有線電視股份有限公司V41南桃園有線電視股份有限公司V42南國有線電視股份有限公司43屏南有線電視股份有限公司V44紅樹林有線電視股份有限公司V45洄瀾有線電視股份有限公司V46家和有線電視股份有限公司47國際環球通訊網絡股份有限公司48國聲有線電視股份有限公司V49港都有線電視股份有限公司50華人衛星網路股份有限公司V51陽明山有線電視股份有限公司V52新世紀資通股份有限公司53新台北有線電視股份有限公司V54新永安有線電視股份有限公司55新竹振道有線電視股份有限公司V56新唐城有線電視事業股份有限公司V57新海瓦斯股份有限公司58新視波有線電視股份有限公司59新頻道有線電視股份有限公司V60萬象有線電視股份有限公司61群健有線電視股份有限公司V62遠傳電信股份有限公司63鳳信有線電視股份有限公司V64慶聯有線電視股份有限公司65聯禾有線電視股份有限公司V66聯維有線電視股份有限公司V67豐盟有線電視股份有限公司V68雙子星有線電視股份有限公司69麗冠有線電視股份有限公司70寶福有線電視股份有限公司V71觀天下有線電視事業股份有限公司V72觀昇有線電視股份有限公司V73大台中數位有線電視股份有限公司74台灣智慧光網股份有限公司75台灣之星電信股份有限公司76台灣電力股份有限公司77北都數位有線電視股份有限公司78數位天空服務股份有限公司79天外天數位有線電視股份有限公司V80新高雄有線電視股份有限公司V81新彰數位有線電視股份有限公司V82高雄捷運股份有限公司共計42家(42張執照)0239000001※40家既有電信業者身分已轉換至電信管理法,其特許執照失效,不列入統計數.


text:
「選舉」
老實講今次嘅立法會選舉,除咗功能組別我好清楚知道點樣投票之外,其實因為啱啱由港島東搬咗去新界西之後,基本上都唔知應該點樣投.不過我好肯定嘅係點都唔會投俾所謂嘅獨立侯選人,因為話獨立其實就最唔獨立.所以到最後點都唔會揀佢哋,而當然所有建制派嘅都唔會係我嘅選擇.有時真係有諗過投俾我哋嘅下一代,最起碼佢哋有團火,試圖改變現狀!
「黑暗」
香港依家嘅選舉真係好黑暗,其實以前都已經知道選舉係咁,但係依家真係越嚟越明目張膽.表面好民主,但係不斷用唔同嘅手法去左右選情.蛇齋餅糉其實都已經唔係啲乜嘢,搵啲阿公阿婆登記做選民去投票都已經落後.騙徒嘅手法真係層出不窮,所以真係唔好單純地相信傳媒嘅報導.如果大家真係有心令香港回復光明,真係要睇清睇楚同一定要出嚟投票.
「數據」
其實之前嘅區議會選舉已經反映咗好多問題出嚟,所以如果今次再一次出現爆冷嘅情況,老實講我相信嚟個機會係會比較低.只要大家分析下啲數據其實都已經心裡有數.不過始終數據只係參考,仲有好多變數.究竟啲參選人互相抹黑,互相狙擊都唔夠,而家甚至乎連參選人嘅身邊人都會被牽連,嚟啲係乜嘢嘅玩法?聲東擊西定係調虎離山?大家真係唔好俾人混淆視聽呀!
Also published on Medium.


text:
CEF Programmes about Business & Management
入口唔溶靠物流
熱辣辣食啖入口即溶嘅雪糕梗係爽,但呢個世界竟然有人出盡力令到雪糕入口唔好溶? 就係需要處理容易變壞或高風險食物嘅物流業啦!除咗雪糕,唔少容易腐爛嘅產品,例如農產品,攝影膠捲同藥物等,喺出入口嘅運送過程中都會受到冷鏈物流嘅特別處理.所謂嘅冷鏈物流,即係確保產品嘅溫度由原材料供應去到販賣銷售,都係維持於指定嘅低溫範圍內,以確保產品嘅保存期限唔會因為運輸過程而有所縮減. 而冷鏈嘅概念,其實早喺1938年左右,經冷藏大王Frederick McKinley Jones發明裝有便攜式冷卻裝置嘅運輸車而面世,呢個概念更加喺二戰時候喺儲存血液,藥物同食品方面大派用場! 物流業係香港四大主要行業之一,當中嘅營運又點止運送咁簡單!投身物流業之前,不妨好好善用「持續進修基金」嘅$20,000資助,報讀我哋同香港托運人理事會合作提供嘅「航運及物流證書」課程,更全面了解行情同物流知識喇!HKU SPACE 62年嚟一直為大家提供各式各樣嘅優質課程,我哋更加係全港擁有最多「CEF課程」嘅學院!
雪糕哲學
俾你創業,你會冬天定夏天賣雪糕?呢條問題,正常人都一定會揀夏天啦,不過台塑集團創辦人,被譽為台灣「經營之神」嘅王永慶先生就話你知,冬天先係正確答案! 講緊嘅,係佢提出嘅「冰淇淋哲學」,意思係指冬天賣雪糕,因為少客人,所以要更加用心經營,甚至降低成本吸引客人.如果企業喺咁艱難嘅環境都捱得過,就算到夏天亦唔怕同行競爭!換言之,企業要好好把握經濟不景氣嗰陣探索機會,走出低潮之後就有更大嘅發跡機會. 王先生嘅理論發人深省,亦好值得一眾有志創業嘅朋友學習.如果你都想知多啲創業嘅知識,不妨善用「持續進修基金」嘅$20,000資助,報讀我哋嘅「創業與創新管理深造文憑」!HKU SPACE 62年嚟一直為大家提供各式各樣嘅優質課程,更係全港最多「CEF課程」嘅專上院校!
暗中作好事
有外國大型商場刻意調暗場内燈光,讓自閉症兒童可以自在購物.心地好,自然口碑好.善用持續進修基金,報讀「企業社會責任」等「商業及管理」課程.HKU SPACE · 全港最多CEF 課程嘅專上院校.


text:
唔知大家有無玩過《Human Fall Flat》,《Gang Beasts》呢類物理引擎奇奇怪怪嘅遊戲,今次介紹嘅遊戲《Knight Crawlers》就有啲似果種奇怪物理感,再用呢種感覺打地下城,睇片將呢啲元素溝埋又幾得意,今年有得玩.
《Knight Crawlers》由獨立團隊 Chaja 開發,係一款 Roguelike 動作角色扮演遊戲.遊戲故事暫時不明,淨係知道玩嘅要深入無盡嘅地下城,迎接一波又一波嘅怪物,奮力對抗到底.遊戲特色在於獨特嘅物理戰鬥系統,喺預告片入面見到角色揮舞巨大嘅錘,跳起再打落地面,但係個動作就唔太似「揮動」,攻擊動作非常奇特.
遊戲中所有角色都係以布娃娃形式表現,雖然角色感覺「軟棉棉」,但仍然可以感受到武器嘅重量.現時已知武器有錘子,長柄連枷,仲有魔法同弓戰等遠程攻擊手段.另外擊敗敵人後會得到可製作武器防具嘅戰利品,亦會得到附加移動速度,攻擊速度,召喚同伴角色,熔岩雨等能力,製作啱自己戰鬥風嘅武器同技能將會左右喺地下城探索嘅時間.
當每次完成地城探索,會得到天賦技能點,喺天賦樹入面嘅選擇將會決定角色會擁有咩技能及成長方向.另外遊戲設有 PvP 競技場戰鬥模式.
《Knight Crawlers》預計於今年 11 月上市,對應平台為 PC Steam.


text:
戰戰兢兢嘅心情下,比賽,要開始了.參賽者中亞洲跑手人數寥寥可數, 女子組更只得我一個係亞洲人; 我同自己講,點都好,千祈咪包尾呀!
成個比賽都係響海拔3600米上舉行,早上尤其冰涼; 不過第一日仲係響小鎮出發,加上九時開賽太陽已經高高掛,著住件風褸下感覺都叫做頂得順. 比賽七日中頭四日都係響山區小鎮中穿插 賽事總監仲提醒: The beginning of the race is to ascent a mountain!” 一開始就係要上5km斜路及攀升500米,即係已經過 4000 米了! 如我所料果然一開始就係響 La Paz 住左十多年嘅法國跑手阿 Anne 一馬當先,其他幾位意大位嘅跑手一起步無耐就墮後晒.基於只係比賽嘅第一日唔知自己身體於高原適應如何, 加上顧慮 CP 後有19KM 完全無 support 我需要留力,一起步我唔敢太進取,上斜只係急步行同埋同阿 Anne 保持一個響視線範圍內可以見倒嘅距離.上個山嘅過程對腳都好重同好索氣,到頂嗰陣小腿好麻, 落山都只能夠慢慢 jog 咋.
基本上落山之後我地一直都係響山區之間嘅車路上面跑,闊度夠,多沙泥多碎石,唔大幅度嘅上上落落,頭半程都尚算順利.CP 後因為太陽越嚟越猛烈同風少左啲好乾燥,個人開始有疲態.比賽嘅第一日其實係我地嘅中秋節,我早已準備左半個月餅留響 CP 後食愛嚟補充體力,結果真係好得喎食完有段時間個人長返好多力! 往後嘅路亦唔算太難,我同 Anne 一直拉鋸著互有領先,最後臨到終點一公里前我過佢頭後咬緊牙筋一直 jog 返終點,僅僅贏倒阿 Anne 一分鐘.過左終點後真係不停咁要扯氣,對腳又唔算好攰,但如果叫我再跑又真係跑唔郁了.
第一日33KM跑左5個多小時,返到終點我趁住 Tentmate 未返拿拿聲抹身,執背囊, 拉筋同煮野食,希望早啲搞掂晒就早啲訓覺休息.6點左右 Jerome 同大家 briefing 報告下今日個賽事成績.雖然意外地今日係第一個女子組衝線 (唔駛包尾呀!),不過同其他跑手時間相距唔多,又不過呢個意料之外嘅第一位唔多唔少激發起我嘅鬥志:無諗過第一日就帶頭喎! 唔知可唔可以繼續保持呢個優勢呢??
呢晚 Briefing 完我早早就寢希望等自己多啲休息明天有狀態繼續跑好個比賽,但係由想訓開始發現頸邊兩旁d皮膚好燙同好痛; 死火! 我嗰陣先知道自己原來曬傷左,而且痛到唔係好訓得著呀!
因為第二日要7點前收營,我地要晨早5點半左右起身.其實尋晚收太陽開始氣溫已經立即急跌凍到唔敢離開個營,5點幾起身太陽都未出就真係凍到手腳僵晒係咁打冷震,連個營都結左冰可想而知有幾凍! 大會起左個火堆比我地取暖都好我地都係咁不自主咁抖震. 今日比原先 set 嘅距離縮短左9公里,只係需要跑25km,所以我打算試一試頭段 keep 住 Jog 睇下得唔得.一開始我大概用住7分至7分半嘅 Pacing 帶出; 頭段天氣清涼,加上路段較為平坦,一路個感覺都好暢順,亦都唔見有其他女跑手超越過自己.嗰陣我有啲暗地裡高興,唔知自己有帶前左幾多呢? 不過我無擰轉頭望有乜人響我嘅後面; 從來響比賽我都覺得應該係向前望,總之跑好自己就已經夠了.
到 CP 前開始係上斜嘅路了,一上又係好幾km,加上太陽開始越
第二晚我依然訓得相當唔好,盡管我天未黑已經就寢,但係完全訓唔
到頂後我地沿山路跑返落 Salina,穿過 Salina
今日係跑 trail 嘅最後一日,聽日開始就響鹽湖上跑.鹽湖面其實係實的所以與路跑性質接近.Trail run 同 road run 兩者之間我前者較佳,所以我諗緊今日係咪都應該要搶多
正所謂屋漏又兼逢夜雨,去到 CP 嗰陣我發現其中一個軟膠水袋
(待續)
花姐跑攝遊世界 Facebook 專頁
Ultra Bolivia Race大會網頁
Fitz連結: https://fitz.hk/?p=106825
Fitz Facebook 專頁
[花姐跑攝遊世界] 玻利維亞越野賽的比賽報告(到埗篇)
[花姐跑攝遊世界] 玻利維亞越野賽的比賽報告(預備篇)
[Ultra Bolivia Race 玻利維亞越野賽] 張思縈女子組奪冠 亞洲第一人
Fitz Running 跑步


text:
踏入秋天,又係食大閘蟹嘅季節,鍾意食大閘蟹嘅朋友已經諗好今年挑戰食幾多隻未呢?唔少餐廳推出 大閘蟹放題 同套餐優惠,小編為大家搜羅5間必食又抵食嘅大閘蟹餐廳,鍾意食大閘蟹嘅你梗係唔可以錯過,快啲繼續碌
平時出街食飯,除咗食物質素重要之外,其實餐廳環境同氣氛同樣唔可以忽視!最近越開越多唔同類型嘅打卡餐廳,小編為大家搜羅港九新界6間打卡餐廳/Cafe,無論係慶祝生日,同好閨密談心定係同另一半約會都好,以
講起香港地道街頭小食,除咗燒賣魚蛋之外,又點可以少咗香港人嘅童年回憶「雞蛋仔」呢!由原味雞蛋仔,近年越出越多新口味,真係眼花繚亂啊!不過市面上雞蛋仔店咁多選擇,你哋又知唔知邊間先最好食呢?今次小編為大
近年越嚟越多人追求健康飲食,唔少人都會嘗試 生酮飲食法 ,究竟「生酮」對健康有咩益處,又係咪真係可以減到肥?適逢中秋節嚟臨,甚至有小店更推出「生酮月餅」!對生酮充滿好奇又想嘗試嘅你哋快啲碌落去睇內文啦
一年容易又中秋,話咁快又差唔多到中秋節喇!大家準備好買月餅迎接中秋節未呢?坊間越嚟越多唔同口味同特色嘅月餅,無論係傳統月餅,奶黃月餅,甚至係冰皮月餅都好受大家嘅歡迎!小編為大家整理咗唔同品牌嘅月餅早鳥
夏日炎炎梗係要食返支雪糕啦!香港有眾多雪糕同好者,每次風靡關注組嘅雪糕都賣斷晒市,唔少網民表示要打電話叫老闆留貨先食到啊,話題度超高啊!今日小編就同大家睇吓有邊5款雪糕受到Facebook「香港雪糕關
一提到九龍城,大家就聯想起泰國菜,但依家屯馬綫通車,增設宋皇臺站,加上東鐵線過海段通車,令九龍城變得更方便!近年唔少Cafe進駐九龍城,小編將會介紹以下四間唔錯嘅 九龍城打卡Cafe ,大家不妨趁週末
數下手指都已經有兩年幾冇得去日本,冇得食地道日本菜,心思思掛住日本咁耐,今日小編就有好推薦,為大家帶嚟五間日式居酒屋,放工之後又多個地方可以去輕鬆下,食下正宗日本嘢,帶埋三五知己小酌兩杯!一齊去下面睇
講到香港小食梗係唔少得燒賣,收工嚟一串過吓口癮,行街又嚟一串醫肚,真係諗起都流晒口水!今次小編搜羅晒成個香港 燒賣關注組 ,為大家整理出十間燒賣愛好者都讚不絕口嘅高質燒賣鋪,快啲嚟睇吓邊間係你心水啦!
每一次講起食西餐,大家都會優先諗起「中環」,「尖沙咀」,但原來大角咀都有唔少水準高嘅西餐廳等大家發掘,唔單止食物質素好,餐廳環境都好有feel,如果想試試新菜式,想有啲新意,不妨參考下小編介紹嘅呢4個


text:
7月29日新鮮上架嘅新手機遊戲「守望傳說Guardian Tales」玩法簡單,只要控制左手嘅上下左右移動,右手作出動作/攻擊,就可以控制角色探素每一個關卡.遊戲畫風類似「元氣騎士」嘅像素風格,但係加入咗解謎同故事,玩法更加新鮮有趣.以平時十分鐘就Del Game嘅Raven,玩咗一日都未有Del Game嘅諗法,即刻睇吓隻Game嘅介紹:
守望傳說Guardian Tales 遊戲介紹
創角可選男角/女角,但係日文配音嚟計,女角把聲仲低沉過男角.
揀完角色,仲有性格可以揀,不過未知遊戲入面實際有咩影響.
遊戲語音有日文同英文揀,玩像素風遊戲好自然想揀番日文.
操控方法都清楚易明,左手移動,右手攻擊,食雞都係咁樣操作啦,唔難.
咁每一個關卡都係一個個迷宮咁,玩家遇到怪物戰鬥時除咗攻擊,仲有技能,仲可以跑/跳.
遊戲一大特色每個關卡入面有唔少解謎元素,玩家需要同周圍物件/機關互動,用嚟打開新道路,或者獲得道具咁.圖入面就需要玩家拎起放喺地下嘅盤,行近左面個火把,之後就可以點著火盤,之後需要行近右邊兩個本身未燒著嘅機關,著咗火之後,右邊嘅巨牆就會消失.
而遊戲主介面十分整潔,暫時仲係得一個角色所以佢好孤獨咁一個人圍爐.相信之後角色多啲,多啲人圍嘅畫面會好睇好多.
入到冒險地圖入面,主線任務就可以喺一大個地圖咁揀番關卡,左面有唔同嘅系統,都係要玩到指定關卡/等級先會開啟到.
講到角色,呢個遊戲嘅角色培養都係換裝備,強化裝備角色,升星咁,但係角色可以著上唔同嘅時裝,都幾得意.加上遊戲劇情入面,角色都有唔同表情,都惡搞得意.
其他遊戲系統
遊戲啱啱上架,當然有唔同嘅登入活動啦.
手機遊戲就梗係有課金商店啦,咁都分晒類,要資源有資源,要裝備有裝備.
當然都有類似VIP系統嘅通行證系統,無課玩家就只可以拎左面嘅獎勵,有課金買通行證就可以拎埋右面嘅獎勵,就係咁簡單.


text:
政情:紀律部隊申開位 警公關手法捱批
6個紀律部隊向立法會申請增設多個職位,涉及每年開支總額2,500萬元.有議員尋日喺審議相關職位嘅人事編制小組委員會上,關注警務處喺處理公共關係嘅手法同埋傳媒培訓嘅工作,最終議案喺多數議員同意下獲通過,交付財委會審議.
港政局被指「依家最危險」
議員何俊賢話香港嘅政治環境「依家先至喺最危險嘅時候」,因為有屋邨懸掛嘅國旗,區旗疑被塗污同焚燒,警方近日亦搜出孤狼式嘅武器庫.佢又舉例話有店舖仍貼出標語,並有一班地下人員,以該處為聚腳點.佢建議增加前線人員嘅資源,又問警方有乜嘢部署,同埋警方應對傳媒嘅工作詳情等.
保安局副局長區志光就話警察公共關係科喺應對傳媒查詢上嘅工作有增長,至於建議新增一個開設助理處長(公共關係)一職,將負責宣傳警隊形象,同埋作出澄清假新聞等行為.
委員會主席葉劉淑儀亦問警方喺公共關係上有冇搵專業人士做傳媒培訓,包括同公共溝通嘅技巧.佢又指警務處增設一個助理處長,主要負責與青少年溝通嘅工作,並推出嶄新活動,當中牽涉啲咩元素.警務處人事及訓練處處長蔡展鵬回應時話警隊人員有接受傳媒培訓,初級警員等職級都有加入傳媒培訓課程,仲話「過去幾年面對傳媒,點樣可以更加做得好,提高透明度,都做咗大量工作」.
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500
電 郵:
MMS:


text:
(圖片來源:Fame Focus)
喺facebook上,如果我哋想判別一個人受唔受歡迎,或者多唔多朋友,好多時都會睇佢啲posts有幾多人like,愈多人like就證明佢愈多人關注,可謂電子世代嘅另類虛榮.但有朋友就話啫,對比起嚟人哋有過百like,但自己就得單位數字,咁又可以點做呢?
日本公司Family Romance就好「貼心」地提供一種特別服務,令你嘅自信大增,唔使落後於人,而呢項服務就係畀錢買朋友同你影合照喇!睇返趨勢,facebook上最受歡迎嘅好多都係同朋友一齊開心聚會嘅相,無朋友唔緊要,有錢就解決到喇!只要你肯付出8000 yen,Family Romance就會幫你揾一個朋友,同你一齊影相同upload上facebook!
喺佢哋嘅官網上,可以見到佢哋不斷強調好多顧客用完佢哋嘅服務之後都攞到過百like,仲話唔使羨慕人哋,申請咗呢個服務之後自己都可以咁幸福!
到底社交網絡上嘅like數係咪就等如自我價值或者社交能力嘅高低呢?其實好多人喺網上都會報喜不報憂,即使睇落人哋嘅生活幾幸福美滿都好,要知道風光背後都一定有不為人知嘅辛酸!何苦比較呢,不如先做好自己啦!
(圖片來源:jin115)


text:
「成功」
每個人都希望自己可以成功去達到自己嘅目標.只不過世事往往都係會同你背道而馳!有時成功都只係要睇彩數,係你就係你,唔係你就唔係你.當然好多人會話你唔努力,唔堅持,所以先至唔成功.但係嗰啲人又真係知道你付出過幾多咩?就算講佢哋都唔會明,因為係佢哋眼中只有成功與否.到最後要面對嘅亦都只有自己,跌低起返身亦都係要自己,過程中有幾唔開心又有邊個知?
「希望」
前幾日係社交媒體見到有位朋友講,越係希望成功,就越係做唔到!睇完之後感受極深,因為越係想做好啲越做得唔好.就算幾樂觀面對問題都好,仲有心情唔好嘅時候.有時真係希望越大,失望越大!正如我位朋友講,有時候唔係努唔努力嘅問題,而係要放低一定要成功嘅包袱.唔好理其他人,而係更加用心去做自己認為最好嘅嘢!有時堅持一件事真係好難,要面對嘅壓力實在難以形容!
「失望」
自從二十幾年前考大學嘅時候面對人生嘅最大衝擊之後,其實已經學識咗唔好對任何嘢有期望或者希望.自己雖然盡咗最大嘅努力,而成績其實唔差,只不過因為制度嘅問題,影響自己嘅分數.當然有啲人話你唔識玩個遊戲,而我承認我真係唔識玩,而我亦覺得無必要.所以咁多年嚟我做嘢都只係做自己認為啱嘅嘢,如果隨波逐流嘅話,相信嚟個唔係真正嘅我,只係有幾多人會認同我,同我齊上齊落呢?
Also published on Medium.


text:
「作用」
儀錶板嘅作用係將有用嘅數據呈現出嚟.有好多公司會用嚟監測日常業務,而要有效利用儀錶板首先就要定義佢嘅目的.就好似天文數據一樣,大家都想知道當日最高與最低嘅溫度.嚟個係一個實例,不過要有效咁決定呈現乜嘢數據,最緊要知道數據背後嘅意義同目的.如果儀錶板上面呈現一啲對工作毫無價值嘅數字,咁儀錶板就失去佢嘅意義.
「信號」
儀錶板係提供有用嘅訊息同資訊,一般都係以數字為主,不過亦有啲係文字.一般嘅數據分析都可以透過儀錶板去反映日常事務,例如當時有幾多人係網站或者手機程式,用戶由乜嘢媒體進入網站等等.儀錶板係用嚟提供一啲有用嘅信號,如果有任何嘅問題就可以針對性咁做深層次嘅分析,搵出原因.因此有啲公司會設計一個同業務有關嘅儀錶板放喺員工睇到嘅地方,等大家知道業務嘅情況.
「錯誤」
當然好多人以為儀錶板係可以解決業務營運嘅問題,只不過要有效利用儀錶板,首先係要定義個儀錶板嘅目的,與此同時要知道用邊一種數據係對業務有影響.所以通常都會被定義為「營運儀錶板」.不過用乜嘢數據都好,如果用錯方法去呈現出嚟嘅話,分分鐘有等於無.要設計一個有用嘅儀錶板真係唔係一件易事.開始設計嘅時候,大家不妨諗下點解要一個儀錶板.
Also published on Medium.


text:
相信每個人都曾經遇過一種麻煩衰格既同事,我簡稱做黑面神,因為通常佢地對住自己都冇咩笑容.根據非正式統計,佢地多數係上左年紀又嫁唔岀既女上司或資深同事為多.我係眾多職場上,很不幸地,每次係新既工作環境總會遇到一個黑面神.我將佢地幾類有趣既特點歸類為以下幾項︰
一 熱愛加班
佢地經常黑面同心情差,有時會關乎佢地自己既私生活令到自己長期情緒不愉快,所以有翻咁上下資歷之後,就會當公司係自己屋企,同事係佢屋企人咁,將最真實殘暴既一面公諸於世.而當同事會忍讓既同時,佢會認為留係公司既存在感重高過係岀面,加上唔想放工面對自己唔愉快既生活,就會經常選擇慢慢做野慢慢收工,ot當食生菜.職位高既更加會強迫細既同事ot.
二 情緒管理差
佢地既情緒起伏通常非常大.黑面絕對係選擇性,尤其呢上年紀既女上司,我親眼見過唔少係:對男同事或上司唔單止笑容可掬,有時重會chok下把聲撒下嬌等人覺得佢係好人.而女同事呢,一開始扮好人,話呢度好free大家好似一家人咁,有時重會聊下你傾下自己野.到一段日子,你一有錯或者做得唔夠好就鬧到你拆天,但到放工又即刻變樣,比堆野你做再叫你比心機ot.唔講真係以為佢人格分裂.
三 放假都要問你翻工既野
奪命追魂call絕對唔係女朋友先會打,上司都絕對會打比你,係你放工或者放假既時間,不停追問翻你琴日或者前幾日翻工既小事.我之所以話係小事,係因為就算唔打比我都可以解決到.但佢地偏偏鍾意揾邊個做錯,再批鬥下咁.解決問題反而變左次要.
而呢種人之所以會岀現及變本加厲,首先要有一班壯佢膽既同事.例如間公司既流失率高令佢上位,新同事多過舊同事,都會形成呢種人存在.面對呢一種恐怖分子,我得岀以下三個結論︰
一 大魚食細魚
有冇玩過鬥獸棋呢?無論公司定社會,一個人永遠唔會大哂,一個治到佢既人就係你既希望.佢可以係更大職位既上司,又或者對黑面神有影響力既人.只要你揾到呢個人,就可以盡力同佢成為朋友或者熟既人,到時就可以齊齊度橋點樣避免比黑面神滋擾.多左個人望住佢唔敢令佢發圍既話,佢既行為就唔敢再咁明目張膽同過分.
二 與同事合作
所謂三個臭皮匠勝過諸葛亮,團結永遠就是力量.點解一個人可以成功係團體中做最惡最難頂果個而又可以繼續生存落去?其實每一個袖手旁觀既人都有份造成今日既局面.越係冇人去制止佢,越多人忍佢,就只會令佢覺得自己咁係冇問題.所以,如果太過分既話,應該一齊合力告投名狀,將佢既惡行向上司反映.我曾經遇過一個同事,就係一直忍呢種人忍到有抑鬱症,實在不值.
三 態度堅定而強硬
人善被人欺,確實係簡單一個道理.通常最善良又温文既人,就係呢種人既目標.佢地會利用你既怕事,去迫你做一啲唔公平或唔合理既事.例如不停增加你既工作量,迫你晚晚陪佢 ot,甚至有咩瑣事都會叫你做,十足十阿四咁.而且佢唔會一味勞役你,放工後可能會同你打翻關係,撩下你傾計,令你又再次相信佢只係因為工作認真先對你咁.No, it’s totally a bullshit. 呢種只係佢地係度既生存手段,所以佢地專會揾新同事或者弱勢既人入手.唔想成為佢地目標,必須要態度堅定,做人做事強硬啲,遇到太過分既要求要學會 say no.
最後,我最唔建議既方法,就係因為呢種人而選擇離開公司.因為我曾經就係呢種忍唔到而離開既人.但後來發現,根本全世界都充滿住呢一類人,每一個團體,每一個地方都有,甚至多於一個.逃避永遠唔會係解決方案既最好決定.遇到呢種人,點樣堅定自己既情緒唔受佢地影響係非常重要,同時係一門好高深既學問.如果意志唔夠堅定,好容易比佢地令到自己工作情緒越黎越差,甚至討厭翻工,討厭自己.所以一定要堅定自己心智,相信自己能力,必要時要揾人幫手,唔好一味死忍.只有真真正正咁面對到佢,先可以長久咁係職場生存.
延伸閱讀︰
你好,我是一個 90 後女生,雖然職場資歷未算深,但都已經有過不少職場經驗,更遇過無數職場難題及趣事.因此希望能向大家作岀分享.


text:
華倫西亞
華倫西亞(華倫西亞話:València,西班牙文:Valencia)係西班牙第三大城市,歐洲第二十一大城市,位於東部沿岸地區,係港口同工業城市.係華倫西亞自治區嘅首府.
名改
公元前138年,羅馬人發現呢座叫 Valentia [wa'lentia]嘅城市.喺拉丁文中 Valentia,意思係「力」,「活力」.喺摩爾人佔領嗰陣叫做 Balansiya.經過變音,華倫西亞語和西班牙話中分別變成 València [va'lensja] 同 Valencia [ba'lenθja] .喺加泰隆尼亞中部地區,València 嘅發音係 [bə'łensjə].
歷史改
華倫西亞市距離地中海得3公里,橫跨圖尼亞河,係歐洲最富饒嘅區域之一.市內運河交織咁穿越陸地,稱為水田,周圍都係適宜耕作嘅平原,盛產橙同檸檬.摩爾人當華倫西亞係人間天堂.回教徒統治呢塊土地成500年咁耐,爾座城靚到吸引咗西班牙英雄熙德(El Cid)注目.公元1094年,熙德征服咗華倫西亞城,但佢死後,華倫西亞又再落入摩爾人手中.公元1238年,華倫西亞被海梅一世攻陷,仲納入阿拉貢王國版圖中.15世紀嘅華倫西亞盛極一時嘅黃金時期,當時華倫西亞超越巴薩隆拿做咗地中海嘅金融中心,除咗農業財富同新興港口,製陶業同絲織業都急速成長,重喺1474年成立全國第一間印刷所.華倫西亞的繁榮一直持續到1609年,菲臘三世將摩爾人逐出西班牙,咁樣令到華倫西亞嚴重受創,冇一個城市好似華倫西亞咁流失咗三分之一人口,而且流失嘅大部分人口都係農工.受到嚴重傷害嘅華倫西亞喺十八世紀初淪為馬德里嘅一個附屬省份.1936年,西班牙內戰爆發,國民軍嘅裝備係共和軍嘅十倍有多,共和軍喺馬德里嘅控制權好快被打倒,被迫遷都華倫西亞,華倫西亞成為共和軍最後最重要嘅要塞,就係因為咁受到裝備精良的國民軍猛烈轟炸,遭受到極嚴重嘅破壞.1982年華倫西亞成為西班牙新嘅自治區,華倫西亞城理所當然就做咗華倫西亞自治區嘅首府.
蝙蝠傳說改
傳說喺13世紀,為咗驅趕入侵嘅摩爾人,阿拉貢國王海梅一世率大軍東征,想收復華倫西亞城.喺一場戰役,一支敵箭射向集中緊指揮場仗嘅海梅一世,啱啱嗰時一隻蝙蝠飛過,幫佢擋咗呢支攞命箭.華倫西亞城光復後,為咗多謝蝙蝠嘅庇護,封佢做保護神,重被排入城徽.咁樣,蝙蝠滲透華倫西亞嘅文化.


text:
是咁的.
有一日,有個朋友用Wtsapp SD左Cover picture 張圖比我,我打開後第一時間就諗返起一個童年回憶.
係啊,無錯啊,我諗你地入黎都係因為呢張圖,可想而知,你地個歲數應該都……轉個講法,你地都要幸慶細過果陣仲生活係一個有童年既時代.
張圖應該好多人一睇就有聲,我都唔賣關子,當我一睇到張圖後,會心微笑左一下後,心入面默念:
大笨象,揸支槍,去打仗,打唔贏,返嚟食碗辣椒醬……
睇到張圖,所有童年回憶返晒黎,但係再諗深一層,而家D 細路仔,會唔會有D更Update 既版本,又或者,佢地腦入面只係得返洗腦既課程.
其實近排我睇好多野都講緊而家D小朋友既生活,好多佢地既上一代,姐係我呢一代,都會話,佢地既童年已經少之又少.你地試諗下,我地既上一代係我地細過果陣,講得最多既說話就係:「你睇而家你地不知幾幸福,我地果陣邊有呢D野……」呢句係未似曾相識呢.
但到我地呢一代人,又會點話而家D細路?既嘆佢地?擔心佢地?定係你地都唔敢想像佢地會身處係咩野情況?
上星期我去我一位朋友既婚宴,佢安排我坐左係一班姊妹團度,唔好妒忌,我無刻意叫我朋友咁做.而當中有一個姊妹係小學教師,係傾開計期間,佢話而家小學五年級要學中史,秦始皇講起,一頁一個朝代.
我聽到後心諗,我果個年代中一先開始讀中史,係一課課分一個朝代,你地而家要一班小學生上中史堂,仲要一頁雞精版!我真係好想知道一頁紙點講一個朝代既野.當然我未知佢既說話真實成份有幾多,但係而家小朋友既課程比起我地果陣真係難左好多.有時我去書局睇書,無聊走去小學教科書果度拎本黎睇,愈睇愈學得自己以前有無讀過小學,點解D字好似深左咁多既.
難怪而家D小朋友要補習……
上堂已經要學咁多野,放左學未可以放鬆下囉……你以為,你知而家D家長幾鐘意安排自己D仔女去學呢樣做果樣,點解要咁做?因為環境下迫成咁.以前,我地點會日日比家長安排咁多「節目」,都係返到屋企做功課,做完功課先開部電視睇卡通.甚至D老師都會話好好珍惜仲係學校既時光,出到黎做野有好多競爭,好難會有讀書果陣時咁開心.
但係點解我地好似將呢句說話既時間線推前左咁,搞到而家D小朋友都要面對住呢D應該將來先要面對既競爭.而且,其實佢地自己都唔知爭D咩,可能只係知道佢地咁做,佢地爸爸媽媽會開心.
提到功課同卡通片,你地細個有幾多日係一路睇一路做功課?事先聲明,我好乖我係睇完先做,而且我做功課既衝勁,係因為知道要做完功課先可以睇卡通片,先會做得咁快.我記得果陣最開心既,係扭開部電視,睇「閃電傳真機」既日子.
係啊,無錯,我果陣仲有「閃電傳真機」睇.
佢地D卡通,其實而家諗返起都唔會記得有咩劇情,但係童真就係咁,只要睇得開心,我果時咁細點會理佢地有咩劇情.相反地,果D兒歌我到而家都仲記得.有幾多過睇緊篇野既人細過係有兒歌陪伴既請舉手!!!
果陣可以話係兒歌最輝煌既時代,但係當有一年,我打開部電視,暑假最後一日,通常例牌都係兒歌金曲頒獎典禮.每年我都會映求我媽媽比我睇晒先訓.
但果一年,無,取消左.
以前D兒歌真係百聽不厭,就算到而家我時不時都會上網搵返黎聽,但當我聽返而家果D卡通片D歌……佢地唱緊咩啊究竟……
「你睇你地而家幾幸福.」我以前真係成日聽,但係而家D小朋友,聽得最多果句係D咩?
爸爸媽媽幫你報呢個課程好唔好啊?快D做完學校D功課再做埋本練習?夠鐘上小提琴班拿,行快D咩?
咁我地成日聽果句呢?點解唔見左?定係,我地跟本唔知道咩野先係幸福?又或係我地唔敢再想將來……
將來既佢地會係點呢?會唔會係咁呢……
一日到黑都只係對住手上部電話或者部Pad,唔講野,剩係識Message,眼聽手講.見工果陣個個都識鋼琴同小提琴等呢D同份工無關係既技能.問佢地創意係D咩?佢地可能笑笑口話學校無教,當面試要測驗,比左呢篇野張Cover picture,叫佢寫返段中文出黎時,唔識寫,因為佢地無聽過咩係「大笨象,揸支槍,去打仗,打唔贏,返嚟食碗辣椒醬……」
可能佢地會問,點解大笨象要揸住支槍去打仗,佢咁大份撞都撞死你啦,但係又竟然打輸,但輸既懲罰竟然係食碗辣椒醬.
我地成日都話而家科技發達,進步得好緊要,但其實係唔係因為我地自己退步緊,先顯得科技既突飛猛進?諗返以前,阿爸阿媽無而家D社交平台,都一樣拍到拖,都可以諗到好多節目.以前朋友見面,大家約好左時間地點就準時見,而家我地方便左咁多反宜約唔到.以前D細佬仔手上面拎住一個公仔就可以玩餐飽,而家D細佬拎住部裝左好多game 既手機都可以不停咁問你仲有咩野玩……
係未,我地得到左科技,但無左純真.
你地屋企仲有無一件以前既玩具係度?暴龍機?芭比?就算最簡單既鬥獸棋?你地會唔會想拎返出黎,玩多次?
-------------------------
希望大家可以like 我Facebook Fans Page
同瘋狂地Share 篇文章 XDDD


text:
女朋友噚晚嚟食飯提早同我屋企做中秋節,阿媽覺得女朋友好乖好好會陪老人家食飯
阿媽近年愛上咗整嘢食送畀人,今年佢整咗好多月餅送畀街坊食又送畀親戚,臨走嗰陣阿媽拎咗盒自家製嘅月餅畀女朋友同佢講呢啲係Auntie小小心意,又叫女朋友拎返屋企同佢屋企人一齊食
點知女朋友話:Auntie,呢啲自家製月餅邊上得大場面?雖然包裝好靚但係始終同街買嘅月餅都唔同.女朋友仲話佢只會食貴價奶黃月餅,呢啲紅豆月餅佢唔食,最後女朋友好勉強地收咗盒月餅
搞到我阿媽個樣勁唔開心又唔想鬧我女朋友…
呢件事之後我冇送到我女朋友返屋企,只係叫佢返到屋企Whatsapp話我知,我就返去哄返我阿媽
雖然阿媽口講話佢唔介意呢啲自家製係冇街買咁矜貴又冇咁好食,下年佢就唔整月餅啦…
我真心覺得阿媽整啲月餅好好食,自從阿媽會整月餅之後我都冇食過買返嚟嘅月餅
幾經辛苦哄返阿媽之後女朋友返到屋企打電話鬧我點解唔阻止佢阿媽送月餅畀佢,仲鬧我阿媽明明屋企有貴嘢奶黃月餅都唔送畀佢反而畀自家製嘅佢,講到我阿媽係整埋一大堆嘢食而家發現食唔晒想塞畀佢清貨,留返貴嘢自己食
明明係我阿媽一番好心送嘢畀佢食,就算拎到返去唔食都唔需要咁樣落我阿媽面掛?忍唔住鬧咗佢一句話使唔使咁講嘢,唔鍾意以後唔好再上嚟同我屋企人食飯
女朋友好意思話我為咗月餅呢啲小事就發佢脾氣,唔知由幾時開始佢會變到又唔理人感受又唔感激其他人為佢做嘅嘢,佢咁樣話阿媽搞到我cut佢線之後佢再打電話嚟我都冇聽
呢啲事想分手係咪我小題大做?


text:
香港街道與街牌歷史只有少數人會專門研究,其實街牌的確係值得深入了解嘅歷史產物,尤其以殖民時代建設嘅T形街牌,以T字形金屬設計,造型獨特,而且能夠長久保存,經歷百年都仍舊堅固如新.不過,呢種T形街牌已經愈趨減少,今次編輯走訪旺角鬧市,發現區內剩低嘅T形街牌,只係得返3個,如果走過旺角鬧市,不妨留意吓呢幾個碩果僅存嘅香港舊街牌啦!
香港由1841年正式開埠,形成維多利亞城,T形街牌則源自於19世紀末,係英國殖民時期嘅文化產物之一,街牌最大特色係以鐵框製成,上面街名為字粒式,同時係瓷製字粒,多數都係白底黑字,字粒凸出,鑲嵌上去滿滿凹凸感.
而傳統本地英式街牌被設計T字形,以上英下中方式呈現每一道街名,與目前嘅新街牌設計係截然不同,60年代至今嘅新街牌被設計成長方形,而且只係採用不銹鋼片,街名亦變成上中下英,清一色以電腦黑體字印出嚟,只係一塊平過平板電腦嘅平板.1997年以前,街牌不斷改進,由工務司署負責製作及管理,包括街名同街牌,之後交由市政總署管理,最後由地政總署接手.
呢種舊式街牌歷史悠久,多數處於戰前舊樓牆壁上,而且係單幢式樓宇,一直屹立不搖見證大半個世紀嘅城市發展同時代變遷,只係現時全港碩果僅存嘅T形街牌只係剩低不足100個,多數都被拆卸,以旺角為例,就只係得返以下3個.
(1)快富街
快富街英文為「Fife Street」,名字中「Fife」指嘅係英國蘇格蘭城市「快富」,街道橫跨旺角區內多條主要街道,全長有460米,包含廣東道,洗衣街,新填地街,上海街,砵蘭街,彌敦道,西洋菜南街,通菜街及花園街等.快富街嘅T形街牌位置靠近旺角中心,亦離旺角通宵紅Van小巴站不遠.
位處快富街嘅舊式T形街牌,正對花園街街市,近旺角中心,地址係旺角西洋菜南街168號,位於西洋菜南街與快富街之間,只有抬頭一望,先會發現呢幢戰前建築騎樓外牆上嘅T字街牌,街牌情況略帶殘舊,顏色偏黃,但仍然算清晰.街牌之上係住宅,樓下則為商舖,街牌下方可見「海天堂」招牌,由於商舖招牌凸出,故街牌猶如凹陷狀態.
(2)黑布街
而黑布街英文只係直譯為「Hak Po Street」,街道僅橫跨豉油街,山東街,奶路臣街,亞皆老街,中段有麥花臣球場,黑布街靠近白布街,染布房街,3條街道都係因為以前街上有染布房.
黑布街嘅T形街牌係位於旺角黑布街29號,位於黑布街於山東街之間,對面可見東華三院旺角複合大樓,另一端為麥花臣遊樂場.T字街牌僅置於商舖招牌上方,同快富街相似,只不過招牌唔算凸出,街牌未有感覺被凹入,而黑布街街牌甚至係凸出,相對快富街較簇新同明顯.
(3)奶路臣街
至於奶路臣街,英文則為「Nelson Street」,只係橫跨砵蘭街至西洋菜南街,全長有1.15公里,靠迎朗豪坊,不過該街道為旺角街市嘅一部份.奶路臣街同快富街一樣,都係同英國有關,只不過奶路臣街唔係來自城市,而係源自於姓名,因為街道名係同英國著名海軍統帥「Horatio Nelson」,「Nelson」中文則譯作「奶路臣」.
第三個旺角鬧市區內嘅T形街牌,係最難以拍攝嘅一個,因為街牌位處旺角街市內,街舖擺檔極多,人流更多,編輯僅為街牌留影亦被人眼超超,或者誤以為係食環之類人士.即使處於轉角位明顯當眼處,位於奶路臣街與地士道街之間嘅樂園大廈牆壁上,但T字街牌係3個旺角街牌當中最殘破不堪嘅一個,生鏽程度係最嚴重,基本上已經貌似被損毀,無咗一截,變成「一字」街牌,只係勉強見到奶路臣街英文街名.
事實上,旺角鬧市本身係唔只3個T形街牌,只係目前為止多數街牌已經被無固消失,而且係不翼而飛,呢種充滿歷史價值嘅舊街牌真係唔值得保育咩?
一直以來,唔少保育團體都促請當局加強舊街牌保育工作,但一直只聞樓梯響,政府依舊未有留低充滿保育價值嘅街牌,香港人嘅集體回憶只能藏於腦海內,就算目堵香港消失當中,也都有心無力.
E.A.Tips :
❷ 快富街街牌位置近旺角中心及街市.
❸ 黑布街街牌位置近麥花臣.
❹ 奶路臣街街牌位置近旺角街市,朗豪坊.
快富街
旺角
黑布街
旺角
奶路臣街
旺角


text:
成日流流長喺 OFFICE,有時口痕就好想搵 D 立雜嘢食,近排明仔迷上咗吱吱冰,消暑之餘仲勾起童年回憶,以前細個真係好多包裝怪怪但又好味嘅零食,食到成條脷變色嘅糖仲記唔記得?大家唔知又有咩懷舊零食好鍾意嘅呢?
明仔有咩癖好?今個禮拜 PICK 咩好?
#ALEX 明仔癖
丸川吹波珠
明仔細個好鍾意喺屋村士多買零食,5 毫子一串嘅沙爹魚串,仲有又係 5 毫子大大粒嘅日本糖.但最鍾意係吹波珠,細個同啲朋友仔就好鍾意夾份買丸川吹波珠,一盒有唔同款,唔同味,橙,提子同汽水味,雖然好快𡁻幾下就無味,幾粒加埋溝唔同味,又可以吹又大又圓嘅波,童年咁簡單就已經好開心.
YOU MAY ALSO LIKE…
#CHERIE 明仔癖
阿波羅提子味唧唧冰
唔知算唔算懷舊,細個除了好鍾意用兩蚊扭𠴱啲大大粒的香口珠出嚟狂嚼之外,仲幾鍾意食呢款阿波羅提子味唧唧冰,搵返資料先知依家已經轉了包裝,而我熟悉的呢款90年代的包裝已成為「阿波羅雪糕展」其中一款經典雪條,原來以前江欣燕係阿波羅代言人,而當時唧唧冰個廣告口號係「阿波羅唧唧冰,清甜解渴嘅奇冰」(呢個我就無聽過喇).
YOU MAY ALSO LIKE…
#CURTIS 明仔癖
戒指糖
😈 <- THANOS.
YOU MAY ALSO LIKE…
#EELY 明仔癖
其實明仔我 PICK 嘅零食可能唔會太係大家嘅童年回憶,因為細個冇話經常食零食(所以宜家起勢咁食).係咁努力回想緊細個食過咩零食,然後我就諗起呢個迷你可樂糖啦!
ORION
MINI COLA
可樂糖大家應該都食過好多款啦!明仔我最中意呢款有少少碳酸味,唔似其他可樂軟糖咁得個咬字.不過最重要係細細一罐好方便袋落袋,上堂都可以偷偷地放入口(?)
YOU MAY ALSO LIKE…
#FAI 明仔癖
四洲可樂吹波糖,一蚊可以買到2粒,但最緊要都唔係食,係玩.
四洲可樂吹波糖
明仔細細個已經覺得紋身好有型,吹波糖包裝入面附送嘅印水紙,好似出奇蛋啲玩具咁樣,而佢就正正滿足咗扮大人嘅癮.


text:
唔饒恕人嘅惡僕嘅比喻
唔饒恕人嘅惡僕嘅比喻係耶穌講嘅一個比喻,記載喺《新約聖經》《馬太福音》第18章第21至35節.呢個比喻通過惡僕嘅反面事例,話畀人知我哋需要好似上帝寬恕罪人一樣噉樣寬恕周圍嘅人.
聖經譯文改
解釋改
「一個王」:喺猶太拉比講述比喻嘅時候,「王」經常用嚟作為比喻中嘅主角,經常係上帝象徵性嘅代表.「一千萬銀子」,原文係一萬個他連得(talents),係相當大嘅數目.呢個誇張用語乃係引伸世人喺上帝面前欠下一筆還唔清嘅債,更顯出上帝對人嘅寬恕係永無止境嘅[1].
喺耶穌所講嘅呢個比喻裏面,王係代表上帝,僕人係代表我哋.上帝按照自己嘅形像創造咗人,而人卻因為犯罪墮落「虧缺咗神嘅榮耀」(羅馬書3章23節).我哋都好似比喻裏面嗰個僕人一樣,欠咗上帝嘅債,並且靠住我哋自己永遠都冇辦法還清,按照上帝公義嘅法則我哋每個人都係只有死路一條.但係,上帝憐憫我哋,藉住佢嘅仔耶穌基督嘅寶血洗淨咗我哋嘅罪,饒恕咗我哋一切嘅過犯.
上帝已經饒恕咗我哋嘅過犯,上帝都盼望我哋能夠饒恕嗰啲傷害我哋嘅人,並且噉樣嘅饒恕唔單止係口頭上或者行為上嘅,而應該係發自內心嘅.從心裏饒恕傷害我哋嘅人,就係唔再記住對方嘅仇恨,唔再諗起對方嘅過錯.
僕人得到主人白白嘅恩典,免除咗佢嘅一筆巨債,不過佢就唔識得以恩典對待同伴,唔識得寬容同伴欠佢嘅錢.耶穌借住呢個比喻,教導我哋:要樂於饒恕人,好似我哋白白得到上帝嘅饒恕一樣;上帝以寬容,仁慈對待我哋,我哋都應該要噉樣做.


text:
香港著名模特兒周汶錡Kathy,樣貌身材索爆,自從嫁咗外籍富豪老公之後,由香港模特兒一姐,變身國際級富貴闊太,佢經營嘅醫學美容中心Megeve Beauty,亦都做得有聲有色.周汶錡本身條件不錯,加埋佢公司高科技先進美顏儀器幫助,身材仍然維持22歲頂尖狀態,整體外表條件極好,Kathy成為自家美容公司代言人,合情合理 !人望高處,如果大家都希望自己質素可以好似周汶錡一樣永遠最佳狀態,就當然要努力keep住!今次想同大家介紹一部美顏纖體儀器,就係周汶錡曾經推薦,佢嘅美容中心Megeve Beauty都有得做,來自南韓首爾嘅ReFit RF.ReFit RF價錢唔貴,完成整個療程(5次)都係幾千蚊!幾千蚊就可以擁有周汶錡嘅外表,係咪好着數先?
點解要同大家介紹呢部連周汶錡自家醫學美容中心Megeve Beauty都推薦嘅ReFit?因為呢部韓國醫學美容儀器性價比極高,已經得到韓國KFDA認證,效果好好!
ReFit 革命性細胞更新技術
ReFit RF得到周汶錡青睞,當然唔野少,點解?因為佢嘅技術本身係屬於劃時代革命性,同時間能夠活化面部,身體,甚至改善痛症!
點解咁犀利?係因為佢能夠有「RIDM綜合式能量及電磁波技術」令到身體疼痛皮下脂肪細胞加熱到43度,軟化深層脂肪,刺激膠原蛋白收緊,回復緊致健康.
韓國,以色列,美國,歐洲各大醫學美容儀器公司都有RF射頻減肥.射頻減肥,的確可以改善深層脂肪同改善身體結構,市面上大熱儀器例如Velashape同BTL Ultra 360,背後嘅科學技術都係射頻!你可能會問,咁同做出面其他類似貴機有咩分別?
ReFit RF犀利之處,就梗係唔係淨係RF咁簡單.
ReFit RF同普通射頻減肥有乜分別?首先,佢其實唔止係射頻,佢係利用負壓真空通淋巴,多極電磁波已經遠遠超越普通射頻RF,係一種結合多功能自動感應嘅技術,叫做RIDM.RIDM比RF勁,因為佢係結合多元技術,包括電磁波,光能,配合真空負壓技術,用新一代專利SAS智能探頭去燃燒脂肪,深層緊膚,塑造身體輪廓,改善身體線條.
對於改善淋巴循環,燃燒脂肪,排走體內毒素,加速血液循環有立竿見影效果.
RF主要燃燒脂肪,RIDM幫你燃燒脂肪加埋提升健康!
ReFit RF有個好大嘅好處,就係過程非常舒服,咁就舒服到瞓着!冷凍溶脂有時凍到麻痹,HIFU減肥打中某D位又會痛到流眼淚,呢部機其實就好似平時去做body,過程舒適.
周汶錡Megeve Beauty都用得,就知道係高級野!各位高質素嘅靚仔靚女就要留意,香港只係少數高端地方可以做到正版ReFit RF,就係周汶錡Megeve Beauty,同中環SWISS REJU.
其實仲有小部分MK店舖入咗,不過由於價錢不合理地平,係咪山寨機,偷龍轉鳳換頭僵屍機自己諗.加上油尖旺已經被衛生署列為肺炎觀察區,正常人都不了!
ReFit纖體,美容一take過
一機醫學美容儀器,可以改善腹部,臀部,手部,腳步,眼部,面部嘅問題?咁誇張?
冇錯,呢部機的確係配備三個不同智能SAS探頭,分別用於:
探頭一:面部,眼部細胞激活更新
探頭二:胸部輪廓線條,手臂輪廓線條改造
探頭三:腰部,臀部消脂減肥
ReFit RF呢部儀器係出廠嘅時候已經幫顧客推薦最佳電磁波深度同熱度,如果你自己比較有經驗做機,就可以要求使用更高能量,更快達到效果.
大家可以睇一睇段片:
呢部機好多名媛,Model用嚟收手臂,收大髀位,收肚腩位,因為佢個探頭設計比較機靈,冷凍溶脂機例如Coolsculpting,CLATUU一定要身體部位本身比較肥,脂肪吸得起先,個探頭先用得到.呢部機ReFit個好處,係就算一啲極鬼鼠位,或者非常細緻嘅位例如雙下巴,都可以做到.
我自己就梗係第一時間去參與試做,可以形容下個感受俾大家聽.
第一,ReFit RF電磁波嘅感覺會比一般嘅儀器得勁啲,即係感受到個熱能同能量轉換.
大家都明,呢度減肥儀器,不論係超聲波定射頻,如果冇能量,基本上係冇用!如果校到最輕微,其實係嘥錢.所以一定要感受到佢有一定嘅脈沖波,熱能,電磁波,先至會激發到燃燒脂肪減肥嘅效果!咁所以我做嘅時候,特別留意究竟ReFit有冇足夠嘅能量,我嘅感覺係正面,係完全感覺到電磁波嘅存在!溫暖但係唔痛,並冇Velashape 做身 / Thermage做面嘅灼熱痛楚感覺.亦都冇另外一部市面上大熱嘅儀器EmSculpt個感覺咁強烈.
第二,大家都可能知道脂肪如果要消減,其中一個最快嘅方法就係破壞佢嘅組織.咁點樣先可以有效破壞佢嘅組織?就係不斷利用按摩嘅手法其實係可以令到脂肪組織比較鬆散,比較容易從運動同新陳代謝排出體外.呢部機個吸力真係好勁,做嘅時候真係會將成舊脂肪吸啜,放鬆,吸啜,放鬆.呢個技術其實係會令到脂肪層比較鬆散,而且令到細胞重新生長,呢個係一個叫做深層按摩嘅技術,喺法國已經獲得專利,全名叫做Endermologie,亦都係另一部減肥機LPG M6嘅主打功能,呢部機已經免費包括!
出邊做一次M6最少$1000 ,如果做呢部機已經免費包含呢個功能,其實慳返$1000 !
整體來講呢ReFit,呢部機係屬於舒服嘅,冇乜痛楚感覺,而且做做下真係會瞓着!
ReFit RF要做幾多次先有效果?可以keep到幾耐?
大家可能會問要做幾多次先有效果?其實你做一次已經開始見到有初步效果,如果你真係想成個好fit,好似啲超級名模咁樣嘅纖瘦體態同超模長腿,咁通常6-10次,都會有好明顯嘅分別.咁當然一定要有配合正常健康飲食,好多人以為做機就係代表有個可以暴飲暴食,咁樣其實一定減唔到!呢條數就係加減數,你越食得少,再配合做機,雙管齊下你就會減得快!
我自己會比較建議改善飲食(例如食營養代餐,高質蛋白粉代餐奶昔一兩星期),再做埋ReFit機個效果就會好出,真係:
豬腳都即刻變名模腳!
水桶腰即刻變女神腰!
包包豬扒面即刻變返女神小V面 !
ReFit呢部機的確係市面上性價比比較高,其他醫學美容blog唔會推介呢部機,因為佢唔係佢哋背後金主最賺錢嘅項目,我哋咁有良心先同你講邊部機係最有效,性價比最高!
ReFit成功進入日本瘦身熱潮
除咗因為周汶錡自家美容中心都推介,另一個原因點解我會推介ReFit RF呢部機,就係因為佢得到日本醫學美容市場受落.大家要知道日本嘅醫學美容市場同香港,中國內地其實唔同,日本醫學美容市場對於監管,安全性嘅要求,相當嚴謹,如果儀器本身質素欠佳,得唔到強烈嘅安全標籤,或者得唔到一啲國際性嘅認可機構如KFDA,CE認證,得唔到日本業界人士嘅認同.ReFit已經有晒認證,加上操作介面簡潔安全度高,令到日本市場比較安心.
ReFit入得到日本呢個比較封閉嘅市場,其實係一個好好嘅訊號.
向最好的自己出發
周汶錡對腳有幾靚,條腰有幾瘦,手臂有幾firm,面容有幾貴氣女神,都唔使再多講.有一次同其他醫學美容老闆出街食完飯搭的士,個的士佬聽到我哋講「周汶錡」三個字,已經雙眼發光,狂問我哋係咪識周汶錡.
周汶錡真人就梗係靚過上鏡!如果唔係點做女神?但係,其實你同我都可以通過努力同埋正確方法,做到最好,變成最好嘅自己.
周汶錡最正唔係因為個樣,而係成個package.
Kathy都算係比較話題性嘅代表.好多人對佢評頭品足,對於佢越變越靚嘅外表,亦都諸多揣測.
其實,最重要就係結果.相信佢中間亦都對於自己營養,運動,個人紀律有好大嘅付出,先至可以得到今日良好嘅結果,好多人只係沉迷於批評佢,但係對於Kathy之前嘅努力就不會認同,對於針對佢嘅批評亦不會fact check.佢完美嘅外表,已經令佢絕對有資格做佢美容中心Megeve Beauty嘅最好代言人.
無論你鍾唔鍾意聽都好,市面上嘅人係分等級.等級唔止係外表,更加係個人嘅內在性格同氣場.個人認為Kathy係屬於比較高級嘅人.
高端嘅人,收入高,外表好,社交能力強,判斷能力高,思想都比較正面,生活能量充足,敢於追求更好!佢哋睇嘢係用「投資價值」嘅角度去思考,一件事如果有增值,有回報,就會去做.呢類人識得投資健康,投資財產,投資外表,因為以上種種都會為佢帶來滾存嘅收益.
低端嘅人,工作能力低,收入消費能力自然唔會高得去邊,對於自己不成功嘅人生諸多藉口.亦由於自己眼界所限,永遠只追求低價錢,低質素嘅服務.低端嘅人亦都有一個特點,就係自卑,唔希望其他人好過自己,欠缺氣量唔會希望人哋一齊好,只會希望人哋同自己一齊沉淪.
大家真係唔好俾藉口自己變成一個又懶又廢又肥又醜嘅人.靚,瘦,sharp,醒目,事業成功,係我哋嘅目標.Let’s make magic happen!
REFIT於香港下列地方提供:
Megeve Beauty - www.megevebeauty.com


text:
以前香港都冇乜點樣搞bridal shower,最多都係同班姊妹食餐飯咁,冇咁多花臣.依家結婚個個都要搞番個bridal shower,其實又唔算好正統,我個人覺得只係用多一個藉口去搞番個party,當然我知道有啲朋友真係會好認真咁去搞,甚至乎請返個舞男返嚟我都見過,大家開開心心玩返晚,其實都真係幾開心嘅.
我自己參與過嘅bridal shower呢,就比較簡單,租間酒店房,會有主題有dress code,姊妹們準備好晒啲嘢食,佈置好晒間房,成班姊妹開開心心食下野,影吓相,傾吓心事過返一晚.甚至乎想節儉啲嘅話,依家好興租嗰啲party room,唔過夜(其實有得過夜不過冇床,大家年紀大真係瞓得唔舒服,又玩唔到成晚通宵),由早玩到晚,又係一個選擇,Party room依家啲設備都好多,廚房又有,波波池又有,想唱K又得,甚至乎連VR都有得玩,如果佢哋有埋張舒服啲嘅床,真係贏晒啲酒店啦.
講起酒店呢我都有一個經驗,曾經間酒店主打有間房可以租出去俾人做bridal shower,點知訂定咗去拎房嗰日,佢有人數限制(我哋七個人),佢話最多四個人,唔嘈得,仲要提我地唔好整污糟佢嘅地氈,因為好貴喎,仲未講佢要加我哋錢添呀!搞到我哋嗰日一心諗住好好咁慶祝,未開始就已經㷫烚烚,唔係俾咗錢嘅話,我哋真係想即刻轉場.後尾都聽過有朋友有類似嘅經歷,不過佢哋比較硬淨,嘈到間酒店退翻啲訂比佢哋,之後佢哋就轉咗場.呢間酒店已經永久俾我black list,有乜都唔會再幫襯.
如果有得搞,成班姊妹一齊去旅行就梗係最好不過啦,雖然我自己就未試過,不過聽落又真係幾開心嘅(唔計去旅行要額外煩多啲嘅嘢嘅話,你知成班friend去旅行又係另一個麻煩嘅topic嚟架啦),如果有人去過又有啲搞笑嘅經歷,不妨可以話我知,大家分享下嘛!
#你鍾意酒店定係party room
#有冇dress code好介紹
#唔該我想要舞男聯絡電話
#唔夠大隻唔收貨
原圖來源: Girls Generation-Party MV


text:
SMOKEY ICE於2015年成立, 由創意雪糕甜品, 咖啡店, 美式小食, 到今天活動到會.
SMOKEY ICE一直專注本地創意產業, 並將本地雪糕甜品加入更多創意元素, 例如:《雪糕牛扒》, 《好似系腸粉》, 《噴煙雪糕杯》,《雪糕吉列豬扒》等...
現在...
SMOKEY ICE更開發到會服務在各大小型活動中, 用雪糕為大家製造難忘時刻, 除了有意想不到的口味外, 還有精美設計的噴煙雪糕杯及裝飾, 令賓客驚嘆回味!!!
其他...爆谷到會, MOCKTAIL特飲到會, 手工啤酒...只想將EVERY MOMENT變得更開心難忘.
我地本身覺得啲婚宴好多時都係放candy corner,真係好普通,就唔太中意.咁啱嗰時上網就見到有Smokey Ice promotion嘅廣告就覺得幾特別!睇到佢地啲短片,真係覺得好靚,果個噴煙效果好靚,唔係普遍都會見到,我地都好中意.我地個婚禮又喺夏天,食雪糕就岩哂,而且啲小朋友又一定啱食,所以就聯絡佢地. 佢地都好nice,會好清楚咁講解個啲收費同埋有咩plan之類,唔會串,態度都好好~u3000不過始終係宴客,我先生都話靚還靚,最緊要係啲雪糕好唔好食.我見佢元朗間舖唔係日日開,而咁啱個排又係啲優惠,就叫左我家姐幫我去試食吓先.我家姐試食完都話ok,質感似係日本個啲雪糕,我地就決定親自再去搵佢地落單,揀味道~ 佢地口味都好多,雖然某啲都要加錢,但係食落真係好似我地係日本食過個種口感.我地個package包咗四種味,但真係好難取捨!因為真係款款都好好味~本身都想要咖啡,但又驚唔飲開個啲人會好唔中意… 豆腐都好好!… 可惜真係唔可以揀咁多種味~最後就揀左荔枝同朱古力味,朱古力嗰款個味真係好濃.另外我地加錢要咗波子汽水味,雖然要加錢,但我地都覺得係物超所值!食落真係同我地係日本食個陣一樣咁好味!同埋佢地係有自己廠房,啲雪糕全部自己整,所以佢地會係日本訂啲時令水果返黎整,有啲口味仲有鮮果肉,雪糕嘅質感真係好好.佢地啲雪糕每一杯仲會有枝旗仔,可以係佢地個logo或者我地自訂,我地都有加錢整返我地個logo. 當日出到黎個效果都好好~初頭個plan係供應三個鐘雪糕,我地都有加錢,所以當晚6-11pm都一直會有雪糕,等啲客人一路都可以去攞雪糕食.我地喺台上面影相,見到最高峰時期有成30幾個人係度排隊攞雪糕!當時就算好多人,大家都係貼牆企係走廊度等,都無混亂~大家都話真係好少見到呢啲雪糕,喺婚宴裡面就更加少見,所以都好受歡迎!我一早喺張帖度都有印到佢地logo,叫大家到時記住去食,係任食~後尾聽返有人食左成6杯,真係差唔多每食一個菜就去食一杯XDu3000大家都話個個味都好食,特別係波子汽水味.連我媽咪本來係唔食雪糕嘅,嗰晚都食左兩杯.大家都食得好開心,整體comments都真係好好,我地覺得真係回到本!
我地本身識得負責人,見佢地啲雪糕有出煙效果好特別,覺得如果放係我地婚禮度會令到個氣氛好好,就問佢地攞咗咭片.而且我地係8月結婚,夏天咁熱都好適合食雪糕! 我地之後去咗佢地舖頭度試味,我老公係好中意食雪糕,試食過Smokey Ice啲雪糕都覺得好好味同埋質地好好,似意大利雪糕texture比較黏啲,所以我地相信啲賓客都會鍾意食~我地都特別鐘意豆腐味,真係好好味! 佢地態度都好好,好用心咁幫我地設計,亦會俾啲意見我地應該揀咩味道,或者係提議旗仔同枱布顏色或者係杯雪糕嘅外觀上各樣野點樣配搭會最靚.因為我老公中意打mon hunt,我地就想啲設計有果兩隻貓,一黑一黃做主題.我地搵左啲圖俾佢地睇我地想要啲咩,佢地再去搵資料同再設計,中間都有好多次改動,但佢地態度都好好,出黎嘅效果我地都滿意. 我地join果個係無限plan,有4隻味無限量供應.到big day 當日,我地加多咗小小錢要埋個candy corner,個個都讚candy corner好靚,feedback都好好.啲雪糕個個都讚好好味,同埋真係大人細路都好開心,個氣氛好好!賓客feedback都話啲雪糕好吸引,而且排隊都好順利無問題.不過係價錢上可能對於一般人尼講就有啲貴,因為結婚已經好大使費,呢樣又唔係必須嘅野,而且唔少味道要再額外加錢先可以揀.但係整體黎講我地都好滿意,佢地連老闆都會尼埋幫手睇場,保持住個質素~之後我係教會辦愛筵都有再訂佢地,真係個個都好開心!
- 元朗又新街又一新城1樓026鋪


text:
(斷捨離 點止執野咁簡單❓)斷捨離呢樣野大家就聽得多,但大家有冇諗過實行嗰陣當中嘅意義係咩呢?除咗可以扔咗啲我地唔想要或者唔用嘅嘢,其實佢可以令到我地有更好嘅個人管理,甚至乎令我地學會珍惜同放低執著.😆
🧠個人管理 - 斷捨離可以令到我地有更好嘅個人管理,因為我地可以從中學習點樣收拾好自己嘅個人物品.我地可以透過丟掉一啲唔需要嘅物品,學習管理好個人物品,以後都會將佢地收納得整整齊齊.
🤲🏻學習珍惜 - 斷捨離可以令到我地學識珍惜同愛護東西.喺「丟」嘅過程之中,有啲物品會因為愛用而被留低,可謂十分重要.正正因為佢地珍貴,所以我地都會學識珍惜呢啲物品.
😔放下執著 - 斷捨離可以令到我地放棄對物質或者以前嘅執著.我地喺「丟」嘅過程中會明白到有啲嘢根本唔需要買,因而會逐漸遠離對物質嘅誘惑同追求.此外,我地可以透過丟掉一啲我地對以前懷念或者放唔低嘅東西,放下對往事嘅執著.
✅減少浪費 - 斷捨離可以減少浪費,因為我地能夠掌握到物品嘅數量.喺「丟」嘅過程之中,屋企嘅物品自然會變少,就能令我地更加容易拿捏到物品嘅數量,唔會又買左啲一模一樣嘅嘢返屋企啦.
唔知大家對斷捨離呢樣野又有咩睇法呢?大家都可以喺下面分享喎!😊斷捨離嘅意義其實有好多,但大家有冇深入咁了解過呢?希望大家喺丟掉一啲唔需要嘅嘢之前,可以諗一諗點解要咁做,而唔係盲目咁追隨呢種潮流!🤓


text:
自由民主黨,簡稱自民黨,係日本當今執政黨,自1955年成立開始,一路主宰住日本嘅政治.自民黨除咗喺1993年到1994年,2009年到2012年在野之外,一路長期執政.
正式黨徽好似日本皇室徽章十六菊紋章噉,唔同嘅就係中間有「自民」兩隻字.不過只會喺隆重場合,好似黨代表大會先會出現.自民黨通常用兩個細路同一個太陽嘅標誌示人.
而喺用呢一個標誌之前,自民黨係用一隻卡通版嘅大笨象做標誌.
建黨前
日本喺二戰之後,出現咗3個比較大嘅中間派同右翼政黨:日本進步黨,日本自由黨同日本協同黨.呢三個政黨都係自民黨嘅前身.喺1945到1955年之間,呢三個黨不斷出現分合.直至1955年,屬於吉田茂派系嘅自由黨同鳩山一郎嘅民主黨合併做一個統一日本右翼嘅政黨,對抗社會黨同共產主義,史稱「保守合同」,自由民主黨就係噉成立咗.
建黨後
自民黨自1955年成立以嚟,一路都有壓倒性優勢,直至1993年俾非自民·非共產連立政權以些微席數優勢打低,不過連立政權好快因為內部拗撬而散檔.自民黨用首相個位作為條件,拉攏到幾十年嘅老對手社會黨同新黨先驅重組政府,結果自民黨落台都冇一年就重新執政.
直到2009年,自民黨再次下野,席位更加係創黨以嚟最少.不過民主黨執政時期有唔少失誤,包括兌現唔到要求美國搬出沖繩普天間基地嘅承諾,東日本大震災救災太慢等,其中大地震引發嘅一連串事件,包括福島核災難更加重創民主黨民望.之後自民黨成功喺2012年捲土重來,重新執政.
自民黨喺1955年由自由黨同民主黨合併而成,舊自由黨系統嘅派系叫做保守本流,初時又叫做「吉田學校」;而舊民主黨系統嘅就叫做保守傍流.依家自民黨有7個派閥,每個派閥都有一個正式嘅名,但係日本傳媒慣性用每個派閥嘅阿頭嚟稱呼.
除咗正式嘅派系之外,自民黨入面重有一啲比較細嘅議員集團.
選舉成績[編輯]
眾議院[編輯]
- ↑ 當時大平正芳已經死咗,黨總裁一職由西村英一代行


text:
月經杯 - 常見問題
常見問題
子宮頸係係一道緊密嘅環狀肌肉,而經液就會由子宮流向子宮頸排出體外.子宮頸觸感有啲似鼻尖,而陰道壁觸感就好似臉頰內側.子宮頸可以根據妳月經週期而改變位置,所以要正確檢查子宮頸嘅位置,就應該等到月經週期量度,因為當時嘅子宮頸正處於最低嘅位置.洗淨雙手,然後將食指伸入陰道內.如果妳食指伸入至第二節手指關節時,已經可以觸碰到子宮頸,咁就係低子宮頸喇.
安全.我哋推薦嘅所有絕境杯都不含乳膠,由優質醫學及矽膠製成,絕對唔會引致敏感反應.
TSS(毒性休克綜合症)係由金黃色葡萄球菌當中產生毒素嘅菌株引起嘅嚴重病症.雖然罕見,但係TSS足以致命.症狀可能包括突發嘅高燒,嘔吐,腹瀉,頭暈,眩暈及如曬傷般嘅皮疹.如果妳喺使用月經杯嘅時候有任何呢啲症狀,請立即將月經杯取出並尋求醫生嘅意見.如果妳曾經被診斷出患有TSS,咁就唔建議使用月經杯.如果妳有任何疑問,我哋建議妳諮詢妳嘅醫生.
唔可以.月經杯並非避孕用品,不能預防懷孕或性傳播疾病.
正確咁清潔同存放妳嘅月經杯可以確保佢可以使用多年.雖然矽膠非常耐用,但如果妳發現月經杯表面有任何破損或油性或粘性薄膜行程,我哋就建議妳更換妳嘅月經杯.月經杯嘅使用時間耐咗出現輕微變色都係正常嘅,唔會影響月經杯嘅有效能或安全性.
可以.我哋推薦嘅所有月經杯都可以無間斷穿戴12小時,到第二日朝早都唔會有滴漏嘅煩惱!如果妳嘅流量較高,咁就不妨考慮選擇較高容量嘅款式.
可以.月經杯最適合好動活躍嘅妳!如果妳揀啱妳尺寸嘅月經杯而且又正確插入,妳可以盡情去跑步,游水,騎單車,滑雪,做瑜伽,跳舞,跳傘,笨豬跳…諗得到就做得到!
唔會.陰道只會去到子宮頸,所以個月經杯係絕對唔會塞住係入面,取唔返出黎嘅.如果妳覺得好難取出,咁就可以嘗試放鬆身體,然後用盆底肌肉將月經杯向下推,直至妳可以掂到拉環或莖,然後抓緊向下拉.一旦可以掂到月經杯嘅底部,輕壓釋放真空壓力,就會好容易取出㗎喇.某啲姿勢,例如蹲著,都可以縮短,令月經杯更接近陰道口.
原則係有可能.但其實處女膜都可以自己破裂,例如係劇烈運動期間,或可能其天生較弱.對其女士黎講,處女膜去到順產分娩先會破裂.如果妳有任何疑問,我哋建議妳諮詢妳嘅醫生.
可以.但係使用月經杯之前,妳應該同妳嘅醫生探討妳嘅具體情況,確認宮內節育器擺放正確,啲線又唔會過長.
月經杯喺體內會放置喺比棉條更低嘅位置,理應唔會干擾擺放正確嘅宮內節育器等體內避孕裝置.另外,穿戴月經杯時產生嘅輕微真空壓力都唔應該影響擺放正確嘅宮內節育器.儘管係咁,我哋都建議妳係取出月經杯嘅時候小心釋放真空壓力.更加重要嘅係,當妳穿戴月經杯時,應該確保宮內節育器嘅線處於月經杯上方,咁就唔會係取出月經杯嘅時候扯到條線.
請注意,係最初幾個月的佩戴期間,無論妳使用咩類型嘅月事保護產品,身體都有可能排斥宮內節育器.而呢種排斥通常都會發生係月經期間.
係.我哋推薦嘅所有月經杯都採用最優質嘅材料製成,安全可靠.使用嘅染料經過嚴格測試,百分百安全無害.
穿戴月經杯嘅時候應該避免做愛(除咗專為月經性愛而設嘅 Intimina Ziggy Cup).除此之外,妳可以自由自在,無拘無束.
適合.即使係後生女都可以體驗月經杯帶黎嘅好處. 如果有擔心破處嘅憂慮,請係使用前諮詢妳嘅醫生.
建議女士係分娩後等6個禮拜,並且傷口已經完全癒合先使用月經杯等體內月事護理產品.如果妳出現陰道疼痛,不適或刺激,請係使用前諮詢妳嘅醫生.
適合.我哋強烈建議更年期時使用月經杯,因為月經杯唔會導致陰道乾燥及易於攜帶.係更年期間,週期同流量都難以預測,而月經杯就給長適合用黎應對呢啲生理變化,同時絕對唔會引致更年期常見,而使用棉條會加劇嘅乾燥及敏感問題.
妳可以連續穿戴月經杯長達12小時,建議妳每24小時內將月經杯倒空2-3次.一般黎講,流量越低,倒空次數越少.同樣地,流量高嘅日子就可能需要更頻繁去倒空妳嘅月經杯.通過時間和練習,妳就能根據妳個人需要衡量倒空月經杯嘅頻率.
記住喺處理月經杯之前一定要徹底洗手!你可以考慮攜帶即棄型抗菌抹布,如pjur med CLEAN碧宜潤醫用柔軟清潔絨布,或抗菌噴霧,如pjur med CLEAN碧宜潤醫用清潔噴霧.月經杯嘅矽膠材質能夠抑制細菌滋生,所以偶爾唔沖洗都唔係大問題.如果用唔到洗手盆,可以用衛生紙抹淨月經杯再重新使用.另一個方法就係帶一支水入洗手間沖洗月經杯.
唔得.月經杯唔可以喺做愛時穿戴㗎(當然除咗專為月經性愛而設嘅 Intimina Ziggy Cup 啦).月經杯並非避孕用品,不能預防懷孕或性傳播疾病.
唔好緊張,首先放鬆妳嘅身體,令陰道肌肉冇咁繃緊,月經杯自自然然就會容易啲插入.揾一個舒適嘅姿勢,嘗試唔同嘅折疊方式,睇吓邊個最舒服.妳仲可以落少少水性潤滑液,以增加舒適度. 月經杯嘅插入方法同棉條大同小異.如果妳係初學者,可能要經歷一段適應期.隨著日積月累嘅練習,不費吹灰之力就能夠將月經杯插入.其實大多數女士經過幾次嘗試後就能輕鬆上手,然後就好似發現新大陸煥然一新嘅感覺,從此「杯」葛棉條!
可以.我哋仲會鼓勵妳咁做添,因為潤滑液會令月經杯更容易插入.我哋建議使用水性潤滑液,例如 pjur WOMAN Nude 女士專用潤滑液.請避免使用矽性潤滑液,因為會損害月經杯表層.
如果妳取唔出妳嘅月經杯,應該先保持冷靜,因為月經杯可以連續穿戴12小時.要輕鬆取出月經杯,關鍵就係要放鬆身體. • 以微蹲嘅姿勢,用陰道肌慢慢將月經杯向下推. • 抓住拉環或莖部然後慢慢向下拉. • 一旦妳摸到月經杯底部,輕輕擠壓釋放真空壓力. • 繼續抓著拉環或莖部向下拉,當妳感覺底部就黎取出時,輕輕傾斜月經杯,以避免任何滴漏.
唔駛.大小便時唔需要取出月經杯.
唔可以.我哋建議妳受感染時使用一次性月事用品.如果妳喺呢段時間內使用過妳嘅月經杯,最好用專業高壓滅菌.喺屋企嘅話就可以用加咗少許醋嘅滾水將月經杯煮三次,每次20分鐘.每次煮完就自然晾乾幾個鐘.但係咁做會對月經杯嘅材質加快老化,縮短使用壽命.
嘩… 終於講完喇!如果妳仲想知多啲,就隨時聯絡我哋或者whatsapp 我地啦!


text:
(2021年SEO 5 大注意事項)
Hello 各位大家好,我今日就想同大家分享下一個topic,就係2021年做SEO嘅五個注意嘅事項.我而家就想同大家分享下,我知道大家都好想去做一啲搜尋器排名,即係SEO啦.其實好多人都會話不如我揾公司做,但係事實上 其實我哋自學都ok,我喺呢段片就同大家分享下五個關鍵要點.
1. Backlinks
第一點就係好多人都會好懷疑嘅,究竟我哋需唔需要做Backlinks呢?同埋Backlinks需要做幾多呢?其實Backlinks姐係反向連結,簡單啲嚟講就話即係人哋個網站,有條link指向你個網站度,基本上嚟講越多係越好嘅.但係呢我哋除咗多之外,我哋仲要注意質量問題,所以質量就係話,儘量喺Domain Authority高嘅網站,有條link俾你,同時間link你嘅連結個文章.其實應該係要同你自己本身公司嘅內容同行業相關,如果你條link係多啲,同時間來源至一個DA,即係Domain Authority又高,同時間又相關嘅話,Google就會認為你嘅網站係有好多人去support.你個網站就會容易去提升,呢個就係Backlinks嘅原理.
其實如果你話做Backlinks嚟講,其實你有兩個方法做:第一個方法你就可以自己去用Backlinks Checker,揾翻一啲其他行家或者其他網站有嘅Backlinks嘅來源,咁就逐條逐條去跟返個Backlinks,做返個Backlinks畀自己.但係另外一個做法,我哋可以幫襯一啲Backlinks公司.其實我自己用過一間Backlinks公司,就叫backlinks.hk呢間公司,係香港比較少數做Backlinks公司嚟,佢哋成個團隊都係香港人.其實個交易就簡單嘅:你只要將你想做嘅keywords同佢講,佢哋就會幫你將呢個keywords放喺其他唔同DA比較高嘅網站.
其實如果根據我同佢哋嘅經驗,其實佢會幫我放喺DA 30以上嘅網站到,所以其實個成績都唔錯.我自己如果話分享嘅話呢,其實我幫襯過呢間公司兩次啦!有一次做一個商標註冊網站,另外一個就做一個會計師樓嘅網站.咁其實呢兩個網站都係會有兩三個月,到而家為止應該四個月到,咁其實個排名都keep到第一版.咁所以我覺得唔錯,因為其實佢就會俾一個report你,姐係可能before有幾條Backlinks,然後after佢個campaign之後就加幾多條Backlinks,咁其實係有個report俾你睇到啦,咁其實都見到有增長喎,咁呢個Backlinks其中一個啦,咁我覺得Backlinks其實好重要!
2.Keyword Research
咁第二個想同大家傾下嘅,做SEO要注意嘅事項就做keyword research.咁其實好多時大家做SEO啊嘛,咁但係大家呢好多時都係冇留意到,究竟我要做邊個keyword嘅SEO research㗎?即係做啲研究,咁就首先第一件事,你都唔知道究竟我做咗keyword有冇人流去睇?好多時候大家做錯咗,做咗一啲冇人search嘅.即係我舉個例子:我最經典嘅例子係咩呢?就係有啲SEO公司同你講,我幫你做SEO,但係你個SEO個keyword係你公司個名,咁你唔會有人search.咁會有人search你公司嘅名,但係你唔需要爭呀嘛!咁我哋其實係想去做一啲啲人search你個keyword嘅時候呢,其實係會揾到你公司啦!同時間佢係好有興趣去買你啲產品.
咁我又舉個例子啊:例如而家我哋好興做呢個叫做凍肉生意,咁我當係網上賣凍肉,咁你其實可以霸「凍肉」呢個字啦!咁但係如果你係一間網店嘅話,或者其實你霸「網購凍肉」,或者「網購凍肉特價」,或者「網購香港凍肉」,咁呢啲keyword就容易爭啲啦!同埋你能發掘到個客人嘅intention其實係越好,因為其實只要佢係真係好想買凍肉嘅時候,佢就會search「凍肉特價」,咁如果你排第一版嘅話佢就會揾到你.
咁所以其實做keyword research就要諗下,究竟呢個keyword有冇人去search?而家search嘅時候有幾多人睇?睇嘅人係咪真係想買?咁我就有幾個小工具介紹啦!因為其實今日都想介紹幾個小工具啦,頭先我講嘅backlinks.hk就係其中一個工具,另外一個今日如果講keyword planner嘅話,keyword research嘅話,我會喺介紹Keyword Planner,咁喺個圖片到會出現個Keyword Planner.咁另外就會介紹一個Keyword Planner,同埋一個叫Google Trends,Keyword Planner同Google Trends,咁呢兩個都係我比較喜歡去查下,呢個keyword背後有啲咩嘅人流,同埋佢嘅intention係啲乜嘢?
3. HTML Highlight
咁第三件事就話當你去揀好曬所有keyword之後呢,你就可以寫一篇文.你話其實寫SEO文都唔係話太複雜,其實一言講晒呢!其實你將所有相關嘅字塞晒去篇文度,但係你塞完之後呢?其實你都要好似用螢光筆,你要highlight一啲重點畀Google知道嘛!咁我哋highight嘅時候,個重點就係第三個我哋要做嘅嘢,就係我哋要注意HTML!咁我哋就會用HTML去highlight一啲重點,令到Google去相信嚟你同埋認同你.你篇文佢係關於某一個重點,即係好似我哋將個重心,墜咗落去某一個重點到,而我哋墜落去嘅時候,其實我哋係需要有一啲HTML嘅輔助.
咁我哋有幾個HTML要注意:第一個就係H1,姐係Header 1 Header 2呢啲,咁一定要將啲重點擺入去啦!即係你一定要將一啲你嘅關鍵字放喺H1同H2度啦,咁就越左邊係越好,越前面越好.咁另外一個就係TITLE啦,咁TITLE就好少人講嘅,因為你就比較少見到啊.其實TITLE就係瀏覽器最上嗰個標題,而家我哋見到螢幕上面個位就係TITLE,TITLE就會喺搜尋器到出現.另外就係Meta Description,你都要注意啦!Meta Description同埋TITLE H1 H2,同埋有一個就叫Image嘅alternative,都係好常見擺keywords嘅位置.
4. Structural Data
好啦咁我哋呢邊就都講咗好多唔少,有Keyword Research,做Backlinks 亦都有講HTML.咁第四個我想同大家分享嘅呢,就係話有一個叫做Structural Data.Structural Data即係結構化資料,即係話我哋平時搜尋嘅時候,我哋係咪有時會揾到一啲喺個搜尋結果嗰度會出FAQ,有幾粒星星嗰啲,咁嗰啲其實全部都叫結構性資料.咁其實而家Google就會detect究竟你個HTML,你嘅網站嘅HTML有冇包含咗一啲Google認可嘅結構化資料.
當然啦 你話我點樣去搵呢啲資料?點樣去搵呢啲結構?其實你可以上去呢個網站啦:Structural Data Google呢個網站,就可以揾到相關嘅結構,咁你就可以呢自己就將呢個結構放喺你嘅網站嘅原始碼度啦,Google下次嚟嘅時候detect到,佢就會知道呢個網站有FAQ,咁但係你哋話係咪好難做?其實係嘅,如果你自己唔識嘅話係就比較難做嘅.但係如果你係WordPress用家,咁你可以有個WordPress嘅Plugin,你可以去用啦!咁你可以試下search review statspack或者reach schema呢啲Plugin啦.你都可以揾到相關嘅資料,你可以只要填啲資料落去,佢自己會生成一個Structural Data.
5.Update!Update!Update!
咁我哋喺2021年最重要呢,我覺得最重要做SEO係咩呢,就係要update啦,咁我講多次,係update update同埋update.因為如果你個網站唔update嘅話呢,基本上呢Google係唔會排名,即係佢會覺得你嘅網站唔夠新鮮唔fresh嘅,咁我自己關於update呢,其實我有幾個要點同大家分享下.首先第一件事,你keep住自己每個禮拜update一次,但我所講嘅update就唔係全部改哂,而係你可以改少少.例如話你有篇文章你想update佢,你咪喺上面加多少少資料囉!咁就為之update囉!咁但係最緊要update喎,如果你唔update Google下次嚟嘅時候呢,因為你suppose當佢每個禮拜嚟一次啦.如果佢下次嚟嘅時候,都見到你係完全一模一樣嘅,佢就會覺得都唔update嘅,下次就唔再嚟 你嘅排名就會再低啲.
好啦咁update完之後呢,記得要同佢講我真係update咗㗎!咁點做呢?其實你可以試下喺個喺Tiltle到,加翻啲日期,咁我自己試過有個朋友做維修,當然我就費事講佢係咩維修啦,因為都話唔好講,佢話其實佢係長期排喺Google第一版.咁佢就係乜乜維修咁樣,但係佢就會加返個日期:六月份乜乜價錢,七月份乜乜價錢,八月份乜乜價錢.令Google覺得你真係幾update喎!個個月都update喎 咁咪keep住上,因為Google係最想介紹update嘅資料俾佢啲用家.所以你要表現到係update!我哋就以上講咗五個point但係我哋2021年做SEO必要嘅嘢.
SEO 5大秘訣的總結
咁我就講一次啦!第一個就係多啲做Backlinks啦,你可以自己做啦,或者搵backlinks.hk幫手做啦.咁另外一個就Keyword research,你記得自己嗰個keyword係要中啦!同埋係要profitable,即係話要有生意啦,同埋啲人嘅intention真係想買嘢,你唔可以揾啲人嚟齋睇唔幫襯㗎!第二個就係話,寫完之後記得注意返個HTML個Tabbing,即係用個HTML去強調你嘅關鍵詞,之後就多啲做Structural Data,然後就勤啲update.咁我哋根據啲五個point呢,希望大家喺2021年能夠排得好名次!我哋喺度就祝大家蒸蒸日上!byebye!
網頁製作員的思考方法
Hello 點止學野嘅朋友大家好!我係點止學野嘅Andy Sir.今日就想同大家share一啲嘢,其實我自己今日都覺得幾滿足,因為我自己教網站設計班,其實我哋成日都會有個問題:究竟我點先能夠好概括咁同學生講,究竟我哋作為一個Web Developer,點樣去整一個網站呢?咁我其實我覺得係有個心法嘅,我覺得有一套心法或者要訣,當個學生一明白咗呢個要訣之後,佢就能夠係做邊類型嘅website,或者係用啲咩tools去做website.其實都會一理通百理明,所以我今日就諗咗個叫做,網頁製作員嘅思考方法,我用咗一個早上去度咗個課程出嚟,大概咁十零個PowerPoint咁啦.咁將我自己嘅一個心得講出嚟.
當然啦呢條片就係同大家分享呢件事,呢條片就唔係講網頁製作員嘅思考方法,第時有機會可以出條片教大家做.咁另外一件事就係,點止學野嘅班其實開始都full㗎啦,今晚由Creamy老師教嘅落ADS實驗室.落ADS實驗室其實係一個班,佢最大嘅賣點就係我哋公司有錢,係真錢俾你去做廣告,咁佢會教你Facebook,Google Ads Marketing咁樣,因為你哋有好多時會請公司落廣告,但係如果話你自己落廣告嘅時候,其實都係會落錯嘅,你撳錯掣嘅時候基本上等於倒錢落海.Creamy老師其實都係我哋點止學野,其中一個好experienced嘅老師,咁其實佢會教我哋一啲落Ads嘅技巧,我希望大家的CPC越平越好!


text:
「節目」
估唔到今晚「新聞透視」竟然講數據,而且用「數據年代」作為題材.而作為香港推動數據分析嘅其中一份子,嚟個題材當然好吸引.不過都係果句,唔好再用「大數據」好唔好?事實上數據係如何產生?當然係透過我哋每日所做嘅嘢而產生,而就算你係屋企唔出街都會有數據產生.數據唔係萬能,但係如果將數據運用係適當嘅地方,其實係可以優化好多我哋生活嘅問題!
「責任」
依家個個先嚟講數據,但係又有幾多人真係明白數據所隱藏嘅信息.好多人以為越多數據就越好?其實有時唔係多就代表有用.之前見到有人講「數據越多,責任越大」我真係十分之同意.因為好多數據含有好多個人資料,一個唔小心好容易外洩.所以大部份時間我哋都會避免收集太多個人資料,況且做數據分析係睇大趨勢,要咁多個人資料其實係無乜意思.
「私隱」
雖然越多個人資料係可以知道某個人嘅喜好,而且可以提供更有用嘅訊息俾客戶.不過每個人都會因為環境而改變,所以就算今日佢鍾意某樣嘢唔代表以後都一樣.如果要為咗投其所好,而過分收集數據,咁樣就等同入侵人哋嘅個人私隱.當然每個人都有責任去保護自己嘅個人資料,所以有時係雙向嘅.除咗企業要有盡佢哋嘅責任保護客戶嘅資料之外,大家都應該保護自己嘅個人資料.


text:
今日係一班麻甩飯聚,小第遲左到所以一坐低已經要開turbo食野.
呢度環境簡單乾淨,牆上面有手寫推介菜式.
有野上檯成班麻甩仔當然唔會等我,所以相中隻新會古井荔枝柴燒鵝鵝已經食左幾件.
鵝肉幾嫩唔錯,鵝皮幾薄又有點柴香.
食燒鵝之前個碗已經有舊叉燒,冇錯呢舊就係加拿大白豚梅頭叉燒,食落入口係幾鬆化既,不過見唔到成舊叉燒上檯個樣,令人若有所失咁囉.
大暑就到整個八寶海皇冬瓜盅岩曬,冬瓜肉唔少而湯汁唔算多但非常清甜,一個冬瓜盅咁多人分有點唔夠喉.
菠蘿船咕嚕肉都可以,咕嚕肉味道酸甜度適中,最surprise用左新鮮菠蘿,令人連菠蘿都食唔停.
叫左咁多重口味野,點都要叫有菜食既海鮮雜菜煲,減低一下油膩感都要啦.
好順得你既順德煎蠔餅都係香口野,口感實在帶蠔肉鮮味.
順德煎釀鯪魚做得好好,夾起發現魚肉同魚皮完全唔會鬆散,食落煎得乾身又有不錯魚鮮,真心覺得叫多一條都唔過份.
砂窩鵝汁炒飯用左砂窩炒上已經係香口保證,飯粒入口香脆加埋鵝汁既香味,自己忍唔住食左兩碗.
荷蘭肥的燒腩肉既肉同脂肪層層分明,咬落豬皮唔算好脆但肉香十足.
呢餐飯大家一路食都冇太多說話,出品好令人
專心食野唔出奇,冇咩野講但氣氛沒有突兀卻感覺平和,同呢度既店名不謀而合.
人人和平小飯店
地址:北角堡壘街6-8號A地舖
Tel : 2570 8616
感覺平和 : 人人和平小飯店
https://www.facebook.com/blackholemini


text:
一般理論話,人唔食嘢生存唔到七日,唔飲水過唔到三日,雖然呢個講法好籠統,但呢兩位澳洲男子缺水四日仲生存到,都算係奇蹟.
無人區汽車拋錨
澳洲21歲男子 Shaun 同佢14歲朋友 Mahesh,揸車穿越澳洲中部.點知去到 Northern Territory outback,汽車死火拋錨.佢哋喺汽車度過一晚,希望第二日有人經過.
可惜事與願違,因為嗰到係無人區,莫講話人,動物都唔多隻.於是,佢哋計劃徒步5公里去公路求救,不過起步無耐,已經發現行錯方向,誤打誤撞之下,又好好彩畀佢哋搵到水源,並喺水源露宿一晚.
警方向記者話,14歲嘅 Mahesh 唔知咩原因,之後單獨行動,沿住一個農場圍欄,用兩日時間行咗35公里,被當地人發現報警.警方根據 Mahesh 提供嘅線索,喺第二日搵到 Shaun,兩人都無受大礙.
留低比走動更安全
警方表示,Shaun 同 Mehesh 多日都處於缺水狀態,最長一位足足有4日無飲過水.呢次佢哋可以安然無恙,簡直係奇躀.
有專家話,Shaun 喺曠野之中壞車,最安全嘅做法係留喺車上面等待救援.車嘅面積較大,喺野外係明顯目標.此外,就算帶備嘅物質不足,汽車亦有好多物件可以用作救生,如焚燒車呔等.
資料: BBC


text:
睇左阿 Vi 呢篇 blog 都有一段日子,不過一路都冇乜時間回應,而且自己亦都想再 "做番 d 野" 先寫番篇 blog 黎回應下...
記得一年多前膽粗粗寫 email 去雅芳婷叫佢考慮出番 Pekkle 既床品,當時佢地只係答我佢公司冇計劃會再出 Pekkle 床品,不過會 "慎重考慮" ... 我唔知道之後有幾多位 "同道中人" 再 send email 去問過雅芳婷,令到佢地決定係今年 10 月出番 Pekkle 既床上用品,不過我相信全賴有鴨會社團龍頭 Vi 既全力協助,先可以有呢個成績!!
呢封係 2008 年 7 月 2 日雅芳婷比我既回覆,依家睇番,原來我係 2008 年 6 月 30 日 send email 去,7 月 1 日係公眾假期,估唔到佢公司又咁有效率,開工第二日一早就已經覆左我既 email...
而我之前話要 "做番 d 野" 既意思係,我又手痕痕寫左封 email 去另一間床品公司 --- Uji,如果大家有留意既話,都知佢地一路都有出 Sanrio 公仔既珊瑚被,為左可以擁有一張 Pekkle 珊瑚被,我又再一次唔知醜咁 send 左 email 去 Uji 問佢地喇!
佢地既效率可以拍得住雅芳婷,第二個工作天就即刻覆左,可惜都係好似雅芳婷最初既 "行貨" 回覆,可能得我一個人既聲音實在太 "微不足道" 喇!希望各位都想擁有 Pekkle 珊瑚被既 fans,一齊努力 "炸爆" Uji 既 email 啦!


text:
《 現代啟示錄 :終極版》3小時體驗從肉體到精神上嘅折磨
1979嘅呢套經典《 現代啟示錄 :終極版》讀電影嘅時候呀Sir都有介紹過,但由於播一播就無咗成堂嘅關係,佢都係叫大家返屋企睇.然後今年俾我見到佢重映呀媽媽!我就同大學同學9衝買飛去睇了,開心!呀Sir我睇完喇!(遲咗5,6年)
一名軍人接到任務,收到風喺越戰爆發期間,一個陸軍上校唔聽指令,喺山高皇帝遠嘅地方自立為王咁款,亂咁殺人掠地,有指佢已經陷入瘋癲.於是呢個軍人為咗進行刺殺任務,深入越南同柬埔寨,與此同時,戰爭如火如荼,發咗癲嘅又豈止上校一人?
大概一套戲嘅開首幾分鐘就可以為電影定下步調與氛圍,而呢套戲一開始就話你知佢唔係講一場殺戮遊戲咁簡單.對比起真鎗實彈,人內心複雜嘅思想同陰暗面先係災難嘅源頭.觀眾隨住主角嘅任務進行,見到一開始嘅登陸戰,沿河而上見到勞軍晚會,軍人失控殺人,土著攻擊,離地法國佬,邊境地獄⋯⋯所有嘢都係電影帶俾觀眾睇到嘅旅程,呢一切已經解釋緊點解上校會打仗打到走火入魔,而走火入魔嘅都恐怕唔係得佢一個.主角,配角甚至觀眾,大家一齊經歷打仗,由肉體受罪,到電影後段,作為觀眾都覺得睇到精神散渙.(其實電影嘅genre到咗後面已經唔係戰爭片了)
今次睇有得 enjoy IMAX,可以睇得返一部咁有質素保證嘅經典,可以睇到當時未有航拍又未有咁多CG特效底下拍出來嘅質感,特別係用直升機拍返直升機飛緊嘅Shot,可以睇到馬龍白蘭度呢個咁陌生又好傳奇嘅人,可以睇到一大堆當時仲好型棍但依家睇到「哇原來呀伯你當年拍過《現代啟示錄》呀」嘅老牌演員(除咗夏里遜福 ,佢永遠都好似漆黑之中嘅螢火蟲一樣耀眼)⋯⋯原價$120蚊我再9折哇都係$108蚊實在抵到爛呀!
文:sowhatmovie


text:
男人的Fantasy (二六一)狼人殺計劃
網上資料圖片
之前都有講過,我最近非常沉迷「狼人殺」呢個玩意.除咗大是大非要做正經事之外,每個星期我都會約一班朋友去玩.
每一次玩完,心情好好多,返到屋企又瞓得好好,絕對係呢段時間調節生活嘅最好活動.
接觸「狼人殺」前,我從來都無玩過桌遊,連我個咁中意三國歷史嘅人連「三國殺」都無玩過,就知我對桌遊知識有幾貧乏.自從年頭睇完台灣「凹嗚狼人殺」之後,簡直係驚為天人,點解十個人坐喺度一人拎一隻牌,可以有咁多變化咁好玩,搞到我每晚都搵好多唔同地方嘅狼人殺短片補習.
喺呢大半年,同我一齊玩過嘅朋友,年齡層都幾廣,由十歲到五十歲都有,大家都無分年齡咁坐埋一齊,玩得開開心心,喺呢個每三年就一個代溝嘅世代入面,都係一個幾有趣嘅現象.
因為呢個遊戲好簡單,講頭腦,講邏輯仲有講表達.玩得叻,無論你係醬爆定八兩金咁嘅外表,都會得到所有人嘅認同,每一個玩家都會用「高玩」即係高級玩家去稱呼你,呢份榮譽同滿足感,係每一位玩狼人殺嘅朋友都一定會暗暗嚮往嘅,
除非你想日日做蠢人.
呢一個單純較量又容易進行嘅聯絡,喺有爸爸身份嘅我眼中,仲有一種意義.時下小朋友玩電子產品已經太多,唔肯表達幾乎係我哋每一位家長都要擔心嘅事,可能你嘅小朋友都仲係好中意表達,但總括嚟講,肯表達嘅小朋友少咗,相對地整個氣氛都唔會咁好.
所以嚟緊,我想做一系列嘅計劃,將呢種咁有趣但喺香港未算普及嘅玩兒介紹俾所有人.我希望小朋友可以當佢係日常朋友見面嘅遊戲,老人家都可以當佢係麻雀,用嚟練習吓頭腦,都係一個唔錯嘅選擇.
多謝一班幕前好朋友,喺我乜都未計劃好時,成日聽我講啲唔知會唔會成功嘅事.又當我需要搵人陪玩時,又每個星期都搵一日同我玩到半夜三更,呢個遊戲,的確喺我嚟講別有意義.
喺呢個每日都睇新聞睇到就嚟崩潰時,我每日都會抽一個鐘出嚟睇睇狼人殺.因為路仲係好長,當前要盡力抗爭,但生活依然要繼續,我好想準備好一個開心嘅地方,等大家完成使命之後,可以好好咁開心一吓,不枉大家呢幾個月嘅血汗.
薛可正Facebook Page
http://www.facebook.com/sithoching
IG:sithochi


text:
遊戲道具
遊戲道具(英文:in-game item)係指遊戲進行過程當中玩家可以獲取嘅物品.呢啲物品有各式各樣嘅功能,有啲對玩家有利,例如係 RPG 當中常見,用咗可以回復生命值嘅物品(外觀上通常係藥包或者藥水);又有啲道具對玩家有少少害,例如一件重嘅裝甲,裝備咗可以提升防守力,但會令速度下降;又有啲道具係冇乜用,純粹俾玩家攞嚟貪得意收集嘅.喺編程上,個遊戲程式要曉 foreach(睇埋遊戲編程)可以帶道具嘅角色,為嗰個角色記住佢持有乜道具,而且通常要有個道具欄(item menu)俾玩家睇自己個角色有乜道具喺手同撳掣揀用邊個道具[1].
喺某啲類型嘅電子遊戲(尤其係 MMORPG)當中,道具甚至會形成虛擬經濟(virtual economy):MMORPG 多數會有機制,俾玩家收集道具,跟住俾佢哋喺遊戲世界內嘅市場嗰度同 NPC 或者第啲玩家買賣道具-形成一個由電腦碼組成嘅經濟體系;因為噉,有唔少遊戲製作組喺設計遊戲嗰陣會俾錢請經濟學家幫手,甚至親自走去讀少少經濟學[1].
稀有度改
攷改
引用錯誤
tags exist for a group named "GB", but no corresponding
tag was found


text:
13 MARCH 2011 (SUN)
小小豬飲飽奶奶轉埋片片,就要做訓覺豬.雖然係咁,不過我地嘅行程仲未結束,我揹住熟睡嘅小小豬嚟個SHOPPING TIME啦!
不過我地SHOPPING嘅目的都係為左小小豬,因為皇室堡有一層賣嬰兒衫嘅鋪頭好多都做特價同埋開始有啲夏天衫賣,所以我地就幫小小豬買定啲換季.
首先就係MIDES,依間衫我都係第一次買,不過摸上手都好柔軟,所以都買左幾件轉季衫~
依件係LULU妹送嘅~
我地仲買左一頂好有型嘅帽仔同一批口水肩,因為小小豬啲口水真係多到好驚人,成日連件衫仔都整濕埋,希望依批真係會防水啦呀~
係小豬媽幫手睇啲口水肩時,我同LULU妹見到有副BB黑超,所以就幫小小豬試戴.嘩...真係好有型呀~
不過就係試載完之後,小豬媽就罵我地亂俾嘢小小豬載,話唔衛生呀.哈哈..我地下次唔敢啦!
之後我地就去HALLMARK入貨,又買左四件衫仔~
最後我地就去左SOGO,小豬媽送左隻學習杯,打算開始教小小豬用啦~
唉...今日我真係大出血,買左好多衫俾小小豬,邊個叫小小豬有依個富貴病(濕疹),著平啲同埋質地差啲嘅衫都唔得,啲粒粒又會起返.
基本上我已經唔敢再俾係淘寶買嘅衫俾小小豬著,屋企所以衫都已經係HALLMARK貨 (買到我都就嚟做都升級VIP啦),所以我自己平日真係要慳先得,將自己嘅買衫錢留埋俾小小豬先得啦!


text:
14 MAY 2011 (SAT)
由於大肥豬公司係同一時間都有好幾位BB嘅出生,所以就約埋一齊聚吓,等啲BB可以一齊玩,所以就約左今日上大肥豬其中一位同事屋企玩啦!
今日我地都三個小BB(一個係同小小豬差一日出世,另一個就六個月)同一個大BB(二十個月),仲有十個大朋友,所以都幾熱鬧.
大家都主要係同啲BB玩吓影相,所以都幾開心(因為我地冇帶大機去,用傻瓜影左嘅相好多都唔對焦,加上又唔方便同大家分享其他同事嘅BB,所以唔放上嚟啦).不過原本我地嘅係主要等BB們互動一齊玩,但唔知點解佢地玩左一陣(真係一陣),之後就各自拎住自己鐘意嘅玩具各有各玩.
我個小小豬仲因為扭眼訓,所以活動量大減,仲不時發出忟憎聲音(好在都唔算大聲),真係失禮晒呀! 雖然扭眼訓,不過眼見咁多玩具,小小豬又點肯訓呢,佢對部學步車真係情有獨中,坐係車仔上面幾開心~
見小小豬玩得咁開心,我都有啲心思思想買部俾小小豬玩呀!
今日真係好多謝大肥豬同事嘅款待,另外幾位嘅BB都好可愛,不過如果佢地可以多啲互動,相信會更加開心呀!
不過經過今日活動,我發覺小小豬係好似怕人多地方,一去到唔熟悉嘅地方,就會細膽起上嚟,好似怕怕羞咁,所以都真係要開始諗吓點解決依個問題,或者真係要認真考慮帶佢去PLAYGROUP,等佢同多啲朋友仔玩先得啦!


text:
金鐘
金鐘(粵拼:gam1 zung1;英文:Admiralty)係香港一地,喺香港島北岸.按四環九約,金鐘查實係中環嘅分區,喺下環側邊,即係同今日灣仔拍埋,舊時以英軍重地,今日主要係寫字樓同商場.
歷史[編輯]
金鐘雖然係中環一部份,但係佢自英國1841年得到香港開始,就係英軍軍事重地,三軍司令官邸都係響呢區.威靈頓兵房,域多利兵房,美利兵房,同金鐘船塢.金鐘呢個名就來自金鐘船塢呢個海軍船塢,因為裏面有個金色銅鐘而來.而英文名Admiralty就係船塢個英文名Admiralty Dock而來.裏面重有香港海平面高低嘅基準.
因為佢響中環同灣仔市區中間,阻住市區發展,亦唔可以響海邊加新路,所以開埠以來,香港政府一直都想佢搬走,不過礙於英軍反對而無結果.1970年代起,軍事模式同百年來已經好唔同,無必要響市區大量駐軍,所以英軍同意逐漸搬走,畀返啲地香港政府.美利樓搬咗去赤柱做古蹟,而1878年就有嘅海軍船塢就填平,喺對出新填地起咗添馬艦海軍基地同威爾斯親王大廈英軍總部,即係今日駐港解放軍總部.淨低嘅旗杆屋,即係前三軍司令官邸,變成茶具文物館.其他嘅地方最尾唔係變成公園,就係寫字樓,或者政府辦公大樓.
1980年,香港地下鐵路通到金鐘,重有個金鐘地鐵站起響呢度,自始呢區有自己個名,叫金鐘或者Admiralty.
大廈[編輯]
呢區有多棟大廈,有力寶中心(舊名奔達中心),統一中心,遠東金融中心,亞太金融中心,美利大廈,海富中心,太古廣場連帶港島香格里拉酒店,港麗酒店同萬豪酒店等.
政府嘅有高等法院,警政大樓,堅偉大樓,金鐘道政府合署等.後來添馬鑑呢塊地起咗香港政府總部.其中警政大樓亦係中環警察總部.
另外海皮有中信大廈同香港紅十字會總部.因為自成一角,唔少人當佢響灣仔.
公園[編輯]
呢區山邊主要有香港公園,夏愨公園同海富公園.香港公園除咗有上面講過嘅旗桿屋,重有紅棉路婚姻註冊處,係香港結婚勝地.
交通[編輯]
呢區最主要有兩個大道,一條係金鐘道,以前係皇后大道東一部份,有香港電車行過.以往未拉直之前,裏面有一個金鐘道死亡灣角,成日有大單交通意外.另一條係夏愨道,較為近海邊,打通咗灣仔告士打道同中環干諾道中.金鐘廊下面有個好大嘅金鐘巴士總站,而下面金鐘站係荃灣綫,港島綫,南港島綫同東鐵綫嘅四線轉車站,係港島其中一個公共交通輸紐.


text:
冇人可以否認叫床對性有幾咁重要,一段冇聲嘅性愛係唔完美嘅:試想像下你睇AV熄聲嘅情況,我覺得你不如唔好睇好過.叫床係代表一個女性有幾享受性帶嚟嘅歡愉,同時都會激發起男性更多嘅欲望同潛能,依個都係點解男人係扑嘢嗰陣會比自己打飛機更硬更興奮嘅一個原因.
點為之好嘅叫床?其實大家都有唔同喜好,但主要都離唔開增加性愛中嘅投入感同滿足感,所以女性大聲呻吟同稱讚男人基本上係最大路亦都係最令人接受嘅方法.當然各人會有個人喜好,例如如依個男人鍾意玩制服誘惑,而女性亦投入佢所扮嘅身份去玩角色扮演,當中嘅對話自然會刺激到男人;又或者男嘅有控制欲,要女性喺床上面絕對服佢,咁當女性願意稱呼佢做主人之類嘅名嗰陣男嘅亦會有好大滿足感.但若果一路搞緊嘢一路問我「聽朝食咩」同「拉麵好冇」嘅話⋯⋯我諗大家都係早啲瞓,然後等瞓醒食早餐算啦,真係咩癮都冇哂.
我淨係講女人叫床唔係因為我歧視,而係真係冇幾多個女性鍾意聽到男人「叫床」,最多係事後蕭嗰下佢地會鍾意聽到你叫哂救命咁.女性比較在意男人喺當晚嘅前戲,刺唔刺激到自己敏感部位,仲有時間係咪適合(唔係一味長就得,會痛).聽住女人因為自己嘅努力而忘我咁叫床,拋棄哂平日女神嘅形像而變成一個只係想喺性當中得到更多歡愉嘅女人,有邊個男人唔鍾意依種征服感?


text:
要長遠解決肥呢個問題 就要減少脂肪細胞 如果唔係就會好易肥返
所以小妹就去做啲減肥機 希望大家唔好行咁多冤枉路
減少脂肪細胞 我暫時做過research 好似係coolsculpting / 隔空溶脂係比較好
當然 只係for 你參考 我有效 唔代表你都有效
去過以下幾間做過啲減肥機
1. 水x座 做隔空溶脂 (但係佢個部唔係btl 個部機)
痛 點解痛呢? 因為好熱 個感覺係皮膚就黎灼傷咁 所以痛
同埋覺得冇乜效 個staff 會叫你 如果覺得熱 就自己移開啲
過程都驚 因為驚自己唔小心郁到 會掂到部機而灼傷
由於部機亦唔係btl個部 所以我都冇諗過要join
2. elyxx 做coolsculpting
都痛 做既過程都係唔痛 不過做完會有種yun yun 地既感覺
我覺得係work 既 同埋話每個位只係需要做三次 不過試做完就冇join 因為價錢太貴喇 如果我有錢 我都會揀佢
3. edxx beaxxx
試左btl 個部隔空溶脂 過程係舒服既
不得不提 治療師係細心既 每10分鐘就會走入黎睇下你點
不過當時都係冇join 一黎做呢部機要比較多次數 (對比coolsculpting 只係需要3次)
二黎想格下價先 (好彩冇衰衝動 因為後尾搵到間平啲 不過 我都係揀左做coolsculpting)
4. dr xxxx
呢間有齊coolsculpting, btl 隔空溶脂 同埋ultrashape 不過做完分析 個姑娘就話我做coolsculpting 會比較岩我
一來 佢地而家coolsculpting 做緊特價 (真係幾平 頭兩格係$2xxx)
二來 比較快 三次就有效果
過程同elyxx 一樣都係做完會痛既 同樣既機 (應該係)
姑娘冇edxx beaxxx 咁每十分鐘就入黎睇下你 不過服務態度好 會提你咩做得 咩唔做得 同埋第二日都會打俾你 問你做完感覺如何


text:
補習有冇用?英文唔係大部分香港人嘅母語,所以學起上嚟有困難都係無可避免,學到英文好似鬼佬噉就當然無得彈,但作為準備考DSE嘅你,究竟英文可以點補,點搞,點揀私補老師先係最有效嘅急救呢?Tutor Circle 尋補今日就同大家睇下英文科補習嘅一啲小貼士,希望幫助到有意改善英文能力嘅各位.
目錄
1.「鬼佬」導師未必好過本地人?
正常人嘅心理應該會覺得:人地母語係英文,佢哋教就一定無死啦!但諗深一層先,外籍老師正正就係因為母語係英文,好難去明白香港人學英文會有咩困難!
甚至好多母語係英文嘅人,對於DSE好着重嘅grammar同埋academic啲字,認識未必係咁深,即係香港人講廣東話,有時都唔知某啲詞係點解或者點寫.加上大部分嘅在港外國人都未必有考過DSE,唔清楚DSE對於學生嘅英文有咩要求,變相可能無咩機會學識/練習英文考試所需嘅技巧!
不過你如果係想學習accent,或者一啲不論係日常生活定考試都適用嘅說話技巧,咁母語係英文嘅人就一定幫到你,到時就唔洗成日淨係識講 I totally agree with you 啦.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
2. 補考試技巧定補英文?
其實在於考DSE嚟講,小編真心認為技巧大於英文.當然唔會話你英文好對考DSE都無用,但對於英文稍為弱嘅學生而言,技巧就係幫大家攞分嘅工具!
例如係Reading,如果識得睇段落嘅頭尾get段落大意,其實中間未必每隻字你都要明,或者考Listening,識得一早將幾頁嘅資料分翻開係邊題啱用,就可以節省好多時間.所以不論你英文係好定差,補習嘅時候不妨花多小小時間學翻/練習下呢啲技巧,咁考起上嚟都輕鬆啲啦.
3. 狂操卷是常識?
小編係絕對唔否認操卷可以幫助成績增長,但本人都幾相信操卷係幫你熟習咗個考試模式,而唔係大力幫你提升咗英文能力.如果補英文唔單止係為咗應考DSE,而真係想英文進步,不妨補習個過程試下同導師用英文對話,令聽,講都可以進步,或者同導師講下,希望佢提供多啲DSE以外嘅文章,例如係報紙雜誌,甚至推介啲好睇,內容又岩你程度嘅英美節目/演講,好似TED,係上堂個時分析啲字可以點解,句子可以點寫等,噉就可以開開心心學好英文,又可以考好DSE.
總結
要學好英文一定唔係一件容易嘅事,需要長年累月嘅進步先可以改善英文,或者考試技巧助你喺考場得分,Tutor Circle尋補有大量英文補習老師,填form即時幫你配對學生,1日之內幫你搵老師!
延伸閱讀:
(英文句式)超實用!了解4類英文句式結構 從此英文寫作無難度
常見問題
最新補習公價係幾多?
揀選補習老師時有咩要注意?
我係係城大讀梗Media and Communication (MC)嘅一粒小薯仔.經歷過HKDSE,亦都短暫地經歷過係紐西蘭嘅留學生活.都希望可以同大家分享下一路以黎嘅心路歷程,同埋一啲係城大嘅趣事 😀


text:
9 NOVEMBER 2013(SAT)
今日小小豬又俾左件令我有感而發,佢竟然整濕佢個玩具地拖,再裝滿一桶水,話要幫手做家務,幫我洗地呀~
小小豬唔係玩玩吓,佢真係好認真,好用力咁用佢個玩具地拖咁擦擦擦個地板~
小小豬仔蹲低係地下都大大話話有成十五分鐘,依段時間都係好專心咁擦地.當佢覺得乾淨時,佢好滿心歡喜咁同我地講"完成",睇見佢個笑話都感覺到佢好有滿足感呀!
其實小小豬之前都有用佢啲打掃玩具幫我掃地拖地,不過都係三兩吓之後就走左去,咁專心同加埋用水去做都係第一次.
我第一眼見到佢用水拖地時,第一個反應係"想C呀....又係度玩水",仲好想即刻停止佢依個舉動,因為我覺得佢都係玩多.
不過細心諗,可能平日見我地用水拖,佢當然係跟返我地嘅做法啦!所以我就等佢慢慢自己做,想睇吓之後會係點.
慶幸我沒有作出即時阻止,如果唔係我就見到小小豬完成後個滿足眼神,同埋令我覺得小小豬又大個仔多一步啦!當然,之後我係要幫佢執手尾,要再拖個地同埋幫小小豬由頭換過晒啲衫(因為佢太落力,攪到濕晒呀!),不過嗰一刻我又真係幾享受依個執手尾過程.
有時我都會諗,係唔係對小小豬嘅要求過高?當見到佢做一啲反常事時,我就批定佢係度搗蛋?
不過,經過今次事件之後,我就明白要學懂放手同埋理解,凡事都係有兩面睇.雖然表面係做緊一啲搗蛋事(當然我指唔係一啲勁過分嘅事啦),但最後得出個答案係.....其實都係表達緊佢乖一面,只係佢嘅能力未能做到,所以令我有錯覺呢?
所以話呢....乖仔?? 搗蛋??都係只差一線,視乎我地點理解同小朋友點表達,分分鐘亦都成為加深同小朋友見解.其實我都覺得幾難,不過我都會努力學習,希望可以做到一個好媽媽啦!


text:
小朋友就黎開學就會有一堆物品要買,好似書,文具,校服同書包.如果佢唔係去新學校,基本上除左書其他嘅只要冇壞,冇唔啱身用番原本都得,唔一定要再買.不過,依家小朋友用個個書包有冇問題呢?如果要買新嘅,有咩值得留意?如果小朋友孭唔啱嘅書包,姿勢唔啱,就好容易造成腰酸背痛或脊骨退化,長遠影響健康架.
點樣先係啱嘅書包?
1. 大細要適中
書包嘅size要適合小朋友身形,揹帶和同腰帶之間嘅距離都應該符合到佢嘅身高.不好買太大嘅書包比身形細而要帶嘅物品唔多嘅小朋友,如果書包太大,剩餘空位較多,行路時會好累贅,物品都可能會移位,就會孭得唔舒服.
2. 符合人體工學
就算買標榜人體工學嘅書包,買之前,都要試孭睇下同小朋友背部脊椎曲線貼唔貼,咁先適合.
3. 揹帶要夠闊同穩震
揹帶要夠闊同有厚墊,不好分得太開甚至橫過肩膀,而質地要軟身又唔會容易扭絞,能夠貼合到小朋友嘅嘅上半身,咁樣就可以減輕膊頭嘅壓力;如果太幼有機會勒傷,書包重個陣都會唔舒服. 揹帶長度最好可以調校,因為如果太長,書包重心就會向後移,影響小朋友嘅姿勢,同埋,揹帶應該配埋塑膠造嘅帶扣,留意埋佢可唔可以固定到揹帶,避免愈用愈鬆,仲有冇尖銳嘅部分就安全啦.
4. 腰帶,背墊都重要
除左揹帶,小朋友孭書包應該仲要扣埋書包附設嘅胸帶同腰帶.扣腰帶更加重要,因為書包重會向下墜,貼近盆骨,扣好腰帶可以將重量平均分佈.而且,書包背片要夠闊,軟硬適中,可以貼住小孩膊頭,咁樣支撐力先會夠,唔會造成背部嘅負擔,又唔會向後拉扯,造成頸部受傷.
5. 材質要輕巧
衞生署建議學童唔應該長時間背負重量超過體重15%嘅書包,而且長時間背負過重嘅書包, 有機會造成身體疲勞或腰背痛.所以,書包嘅質料要輕巧.
6. 拉鏈要易拉
揀書包嘅時候記得要試書包每條拉鏈係咪暢順,拉鏈縫線同接合處要結實,唔易分離.開口夠唔夠闊,攞野就唔就手.
7. 間隔實際
書包應該要有間隔同額外嘅暗格,方便將物品分開擺放同重量平均分佈,容易找尋.如果書包嘅一邊放左水壺,另一邊最好放啲差唔多重量嘅物品,咁樣避免兩邊膊頭受力唔均勻而受傷;而有內袋亦都方便孩子分類同搵到需要嘅用品.
揀後揹式定係拉桿式書包就因人而異.拉桿式書包適合少行樓梯,多行平路嘅學生,如果課室喺高樓層,即係返學好多層樓梯,咁就應該揀後背式書包.
收納書包技巧
理想執拾書包方式,要留意聚力分佈,將愈重嘅物品(例如厚書,水壺)貼近背部,而輕嘅文具放喺書包最外層,就可以輕鬆慳力,而重量應平均分配喺兩個肩膊上面.
良好使用習慣
揀左個好嘅書包,執好所需物品,仲要有良好使用習慣同妥善保養.小朋友孭書包嘅時候要保持背部挺直,平時使用完要保養一下,例如落雨淋濕左,返到屋企要擦乾避免發霉,平時用防塵套包好避免積灰塵等等.


text:
mango c.
之前一直都沒有做過激光脫毛,但因為自己是一位毛孩,所以一直都好想解決毛毛問題,搵咗好多間,後尾見到呢間評價唔錯,價錢唔太貴,所以就想試下.因為之前都未做過,本身都有啲擔心, 好彩佢呢度有免費諮詢,同埋WhatsApp既客服都好詳盡解答我嘅疑問, 所以就上咗去.諮詢期間,顧問幫我睇皮膚情況,發覺原來我角質層比較厚,如果想脫毛效果好啲的話,建議果酸和脫毛療程隔住一齊做,同埋首次可以試做價體驗果酸療程,試完後感覺唔錯,滑左又白左,所以大家都可以放心去試,顧問會提供適合你嘅療程建議❤❤
lucky
本身有做脫毛,治療師睇返皮膚狀況,發現有啲毛毛喺入邊閉塞左,建議我做咗幾次果酸先再繼續做脫毛,效果會好啲.聽治療師建議去做,結果真係好好!治療師非常專業,亦都好細心體貼!非常滿意!❤
coco
成日着裙都見到小腿好多印,都搵咗好多去印方法,咁岩見到療程介紹可以減淡色素,所以試吓,如果效果唔錯,d 印淡左唔少,會keep住做☺
lau
因為鍾意着貼身褲,大髀內側經常磨擦,色素沉澱都比較勁,做左幾次大髀內側果酸療程,已經冇咁深色,大家都可以去試吓
rose
依幾年因為成日戴口罩嘅關係,皮膚差咗好多,生咗好多粒粒,用咗好多方法都唔見有改善,後尾見到果酸可以減少油脂粒暗粒形成,所以就試吓,依家粒粒少咗,化妝都貼咗正啊
kiki
之前夏天好熱,想着背心,但係見到加拿大位置好深色,搞到唔敢着背心
後尾見到朋友原來一直都有做果酸腋下美白療程,見到效果唔錯,所以都一齊join 埋,做左幾次療程,依家終於有信心可以着背心啦
sonia
最近男朋友成日話手臂d粒粒多咗,搞到我都好介意,上網搵咗好多資料,原來果酸係可以解決呢個問題,所以即刻約咗時間做諮詢同療程,做咗幾次療程,男朋友都讚滑左tim強烈建議姊妹們可以去試吓
kobe
10. 最近答應要做姊妹,但背脊一直都好多粒粒,而且從來沒有去過美容院做過療程,所以一直都好擔心會有硬銷情況出現,同朋友上網睇咗好多資料,見到呢間口碑唔錯,亦都唔少評價讚唔會硬銷,後尾上咗去,感覺非常舒服,真的沒有硬銷,效果也很好,非常放心
cici
因為準備結婚,但係背脊有好多粒粒問題,為咗着靚靚婚紗,搵咗好多方法去解決都解決唔到,後來上網見到原來果酸療程可以解決粒粒問題,對比左幾間,見到呢間評價唔錯,就上咗去做諮詢同療程.
已經做咗三次啦,就見到有明顯效果,希望粒粒快d 消失啦
angel
自己由細到大都有角質層問題,全身都好多粒粒.尤其係手臂同埋大髀,夏天着短袖露咗出嚟我都好唔好意思,之後去左藥房買藥膏搽,都解決唔到.點知,朋友介紹我呢間公司,佢嘅果酸療程原來有唔少成功例子,我都上咗去做咗兩次療程,已經滑左好多,同埋粒粒已經冇咁明顯,會keep住做,都會介紹俾同我有類似經驗嘅朋友
Sugar
做完私密處脫毛,發現v line位置有黑色素沉澱問題,我好擔心自己著bikini 比人見到黑蚊蚊就追問番治療師有冇解決方法,原來平時着得多貼身褲,經常磨擦到都有會有呢個情況出現治療師都好有耐心咁講解番,唔需要太擔心,做果酸療程都可以慢慢改善返我好開心今次已經做完第二次啦,色素情況都有改善咗,期待做哂療程就可以著到bikini
Mandy
今日第一次去試做腋下果酸療程,經網上登記後好快就有同事聯絡我約時間,同事係wts都有好詳細咁講解,叫我最好預返大約1小時嘅時間上門市做諮詢同療程,去到顧問都非常專業咁講解返療程注意事項治療師手法純熟,過程只小小吉吉地,感覺不大,療程後顧問都好貼心問番,過程有冇唔舒服既感覺☺之後我會介紹其他朋友去Evr beauty做療程,因為夠專業同唔會hard sell ,體驗過程令到我好舒服
Lily
已經做左4次手臂位置既果酸,每隔2星期左右做一次,比起之前著袖衫除左唔美觀,摸落做一粒粒,有時手多多仲會R到紅哂,點知仲越嚟越嚴重♀♀依家個半月效果好滿意,手臂摸落粒粒少左好多☺ 10分推介EVR Beauty呀,值得一讚嘅係服務真係好好,上咗去四次治療師都好貼心嫁,會提埋我返到屋企要做多啲保濕效果會更加好,又唔hard sell
Queen
膝頭位置對比起小腿,唔知點解暗沉好多同摸落特別粗糙,着短褲特別明顯☹Evr Beauty仲有學生優惠,我就網上買左6次療程仲有折今日系第一次體驗果酸膝頭,過程大概40分鐘,治療師都好好會同我傾下計,好快就過咗40分鐘,做完摸落即刻滑咗好多,期待去做第二
Coco
做咗3次腋下果酸療程,效果已經好明顯,除左色素減淡咗好多之外,味道都少左
Janny
做左6次背部果酸療程,背脊D黑頭粉刺改善左好多!因為平時係屋企好難幫背脊做到深層清潔,生左好多粒粒做完背部我叫治療師每次都幫我影番個前後對比相我睇,真系效果勁明顯角質層少咗,睇落都白滑好多,為咗黎緊夏天要着到露背衫我會keep住做,同埋想講我果陣一次過買左20次療程仲有半價,好抵呀
Wan lin
前幾日同朋友仔諗緊夏天想去沙灘玩,就講起個敏感話題著bikini 會覺得尷尬,因為v line位黑色素好勁,朋友仔就話佢之前都有呢個問題,話可以做果酸試吓,就介紹左我去Evr beauty,上到去啲治療師都好好,知我第一次上去都有好貼心咁關心我同了解番個情況,就算系第一次做敏感位置都唔會覺得尷尬系一間好有服務嘅公司
Sisi
塊面做左6次果酸換膚之後,下巴位置既痘痘印都淡左好多,最大感覺係,本身鼻周邊既位毛孔好大又成日出油,依家真系細左好多,黑頭都生少咗,依家皮膚化妝上粉底好貼服,唔化妝仲睇落好有光澤添EVR beauty 價錢方面都好合理,我一定會介紹朋友黎幫襯呀!
Cindy
腋下一直有色素沉澱嘅問題,平時著短袖衫都好怕舉高手比人見到見朋友仔介紹話呢間公司唔hard sale,就膽粗粗上去做咗個免費諮詢,一開始都有啲擔心,但上到門市發現公司既氣氛好好,個顧問仲好詳盡咁解釋果酸療程系做啲咩同有咩係需要注意,入到房治療師都好細心,成個過程大概半個小時就做完了,效果做完一次就白淨左好多☺☺
Candy
本身有做開小腿脫毛,但治療師同我講我有毛囊炎既問題其實呢個問題都困擾左我好耐,之前夏天都唔敢著短褲仔 治療師建議我可以做6次果酸療程,先睇睇效果,今日做左第一次既小腿果酸療程,效果已經好明顯,小腿白左又摸落滑左,好期待做完6次嘅效果呀☺


text:
好多男士們都會有脫毛問題!
但係又唔知邊間好?又唔知脫毛嘅價錢?又唔知脫毛方法?更加唔知係唔係所有部位都可以脫毛?
好.今日等小編將近10幾年既美容經驗一一分享俾大家做參考
首先脫毛嘅方法有
1)脫毛膏2)剃刀 3)蜜蠟脫毛同4)激光脫毛
首先脫毛膏係化學性溶解毛髮既角蛋白,最終導致毛髮表面脫落,記著係表面,唔係連根拔起,大約1-4日再生翻啲毛髪出嚟
而剃刀就係物理性剃走毛髮嘅表面,記著都係表面渣,所以都係好快生返
至於激光脫毛或者男士蜜蠟脫毛就相對比起剃毛同脫毛膏好
蜜蠟脫毛係屬於連根拔起毛髮既效果,效果可以維持大約2-8星期,仲可以減緩毛髮生長,對比起激光,價錢仲相對便宜
最後激光脫毛,係咁多種方法,相對比較永久啦,只係一開始投資成本比較高少少
至於小編就比較推薦蜜蠟脫毛同激光脫毛啦
咁以上兩個方法可以脫咩位置呢?
當然係全身都可以,包括面部嘅鬚根,上半身嘅 腋下 胸口 乳頭 下半身嘅 臀部 大腿 小腿 等等
就連私密部位都可以脫埋
根據小編處理咁多客人既經驗,有D客人會全身激光脫毛,有D就全蜜蠟脫毛,當然我都有唔少客人混合兩個方法去處理
例如:基本上鬚根,私密處既股溝,陰囊,陰莖就用激光
至於私密部位既三角位置就多數蜜蠟
其他就一半半啦
至於邊間好就自己決定啦😆


text:
求職錦囊
(職場闖蕩)如何贏得上司欣賞?刊登日期: 2020-10-14
職場上,有好多唔同類型嘅上司同主管.有Friendly嘅,有Cool嘅,亦都有要求極高嘅.有啲人同上司會好啱傾,相處好融洽,但亦都有啲人同上司會水火不容.喺職場上人際關係喺十分重要嘅一環,而得到上司嘅欣賞同認同亦一定喺一件好事,但得到賞識並唔喺要對主管阿諛奉承.究竟點樣先可以成為上司主管欣賞嘅人才呢?
幫助主管
最後,大家應該喺工作上盡力配合你嘅上司,唔好同佢地對立.但並唔喺唔可以持不同嘅意見,而喺要識得喺有不同意見嘅時候,要作出主動嘅溝通同了解,協助上司尋找一個最好嘅解決方案.令佢覺得你喺佢值得信任嘅人,好自然你就會得到佢嘅賞識同幫助.
遵守職場倫理
雖然喺香港做野傳統倫理唔喺一樣好重要嘅野,但係始終上司都係上司.對一般同事我地可以相處得好似朋友咁,互信互諒.但對住上司同主管,最好都抱有一點尊敬,令佢地覺得自己有被尊重嘅感覺.當你可以做好自己位置應盡嘅任務同責任果時,你嘅上司就會自然覺得你識得應對進退.
努力付出,不問收穫
喺職場上最忌就係太計較付出同收穫嘅關係,全心全力力嘅付出唔單只可以令到你做嘅工作盡善盡美,得到上司嘅讚賞,更加可以俾自己快速累積經驗同成長.最後你嘅主管都會願意俾你更多嘅機會去一展你嘅所長.收穫到最後都一定會嚟到,正所謂一分耕耘,一分收穫.
無論你嘅目標喺咪想升職加薪,都需要視上司同主管為自己喺貴人.因為同佢地有良好嘅工作關係,無往而不利!
查看全部 求職錦囊
你可能感興趣
熱門空缺
台式餐廳集團(區域廚務主管)
老媽伴麵
老媽伴麵
Urban Bakery / Urban - Café Commune / Urban City Dinner員工募集中(全職/兼職)
URBAN Café Commune
URBAN Café Commune
Maintenance Technician (Outdoor)
Chargespot
Chargespot
Office Assistant
Chargespot
Chargespot
出機員(日薪1萬/即日出糧)
Keming International Limited
Keming International Limited
服務員 Crew (全職/兼職)
URBAN Café Commune
URBAN Café Commune
Shop Sales $16000
DOMA International
DOMA International


text:
平時好少人打電話嚟,但係同事開始知道我中咗之後就一日收幾個電話,關心嘅說話當然有,但重點都係公事
「我WhatsApp send咗張相畀你,你而家開嚟畀大家睇.」經理Matt說.
正所謂「雞髀打人牙骹軟」,第一樣要做嘅就梗係請佢食welcome lunch啦,我以前做過好多間公司,都唔係間間有得食,先唔理請唔請佢食飯,至少都要介紹下其他同事畀佢認識,第一日返工lunch無人理好慘㗎,我到而家都會久唔久請佢食飯或者飲廢水,唔係好多錢,最緊要大家開心.
最緊忙緊咩?忙緊請人,你無睇錯,我終於可以請人喇!唔使再一個人頂晒所有嘢,好感動!起初我滿心歡喜,以為會有好多CV send過嚟,點知原來10份都無,仲要有幾份係印度人,我唔係歧視佢地,只係唔識中文真係搞唔掂,好難勝任「媽劇停」嘅工作.
「其實你唔需要對個個都咁好,亦唔需要維持好人嘅形象!」
「其實3,4萬出面大把工都畀到,我手上都有2個offers,係睇下揀邊份啫.」
通常佢哋都係無嘢搵嘢嚟話你,例如話你做嘢太慢/快,食嘢太多/少,太有錢/窮,人工太高/低,住得太遠/近,總之無嚟啦更都可以話你一餐
唔知點解好多人都仲係覺得女人就一定要做家務,而家年代唔同咗㗎喇,好多女人結咗婚生咗小朋友都要返工,唔再係以前嘅全職家庭主婦,大佬呀放工都攰到死啦,做少陣家務會死咩?
「恭喜你過咗試用期,你做得好好,我所有嘢都好滿意.」
轉咗工做in-house marketing,終於唔使再成日加班,但做咗兩年幾之後又開始胃痛,睇晒中西醫,專科,食咗好多藥都無用,當時仲要戒口,好多嘢都唔食得,就算食都要咬碎啲同食慢啲,連食好嘢嘅一大樂趣都無埋
有啲工種係可以自己埋頭苦幹,唔使點同人溝通,但做Marketing一定唔得,喺公司你要同老闆,上司溝通,佢哋大粒過你,唔得罪得就梗㗎喇,但係唔同部門嘅人,例如設計,營運,銷售同會計,就算同你同級或者低級過你,都要同佢地好好相處
唔知係咪外資公司嘅關係,人工同福利都好啲,淨係大假數量已經係我上一份工嘅雙倍
「你期望人工係$20,000,但係我哋無咁多錢請你,最盡$16,000,你OK?」
我最想談的,是「社蓄是如何育成的」.
「你有做過start-up同傳統大公司,agency同in-house都做過,好適合我地嘅要求,我覺得你可以勝任到呢個post,可惜你人工太高喇,我地無咁多budget,呢個價係咪最低喇?」
出嚟做嘢好多時都有啲潛規則,無講到明,但人哋會預咗你做,last day派散水餅都算係其中一樣


text:
《品味遊戲:《Pyre》故事與球賽的完美結合》
文:Dixon Cheung
記得有朋友講過,「打波嘅遊戲就唔該唔好講故事啦!而家足球小將咩!」的確,市面上大部份球類遊戲都只係專注響比賽,離開咗比賽就冇乜特色可言.(砌隊已經唔算係特色).對於追求即時反應同快感嘅玩家嚟講,「故事」根本就可有可無甚至係拖慢節奏.所以對於擅長講故事嘅美國獨立遊戲團隊Supergiant嚟講,想要做一個3對3,有少少《NBA Jam》味道嘅MOBA遊戲(Multiplayer Online Battle Arena),首先要處理點將玩家討厭嘅嘢變成自己嘅一個優勢.
可能Supergiant呢個名會對你嚟講有點兒陌生,但若果同你講呢個團隊骨幹來自《Command and Conqueror》製作班底的話,唔知會唔會比較可以勾起你嘅回憶?Supergiant係由曾經參與《Command and Conqueror》嘅Amir Rao,Gavin Simon以及Greg Kasavin領軍,以精彩故事同精美畫面配合ARPG玩法聞名.自團隊響2009年成立,Supergiant嘅ARPG作品《Bastion》同《Transistor》橫掃多個美國遊戲大獎,成為美國獨立遊戲界嘅著名團隊.
Supergiant今次沉寂咗三年之後推出嘅新作《Pyre》離開咗以往成功嘅遊戲類別.雖然好多遊戲團隊都會響一個作品之後嘗試製作其他種類嘅遊戲,但當我聽到今次Supergaint竟然係要製作MOBA類遊戲… 老實講,我係有啲擔心究竟佢哋係咪為咗跟隨潮流為咗同賺錢而放棄自己嘅長處.好彩,進入遊戲之後我就發現《Pyre》其實係Supergaint團隊破格同更上一層樓嘅作品.
事實上,《Pyre》嘅編劇同創作總監Greg Kasavin響美國滾石雜誌內嘅訪問中亦提到:「一個遊戲不需要故事來變得偉大」.佢認為,一個遊戲嘅故事以及人物需要同遊戲本身緊扣,呢樣嘢嘅重要性比遊戲有冇故事更為重要.為咗達到呢個目的,團隊甚至響製作《Pyre》嘅時候拋棄咗超過八成嘅劇情.不斷精煉人物深度以及提升劇情質量之後,兩者終於成為可以令《Pyre》變得更精彩嘅核心.
《Pyre》嘅故事架設響一個「流放者的煉獄」,Greg Kasavin筆下嘅每一個人物都被塑造成有血有肉嘅人.遊戲當中,每一場球賽(遊戲入面叫「試煉」)都有可能主宰夥伴「由煉獄重返人間」抑或「永遠流放煉獄永不翻身」,然後每一個對話,每一個場景,每一場球賽都冇得返轉頭.(輸咗比賽唔會Game Over,不過要面對輸咗嘅後果)呢個做法令中意睇劇情嘅朋友對球賽結果更為著緊,就算唔中意睇劇情,多多少少都會因為贏咗場波就要「送走隊友」而需要策略性處理隊伍嘅後續發展,從而令遊戲深度增加.
Supergiant善用咗音樂,畫面同故事,令「打贏比賽成功令夥伴回歸人間」同「一路奮戰嘅隊友要離開」兩種截然不同嘅心情完美交織.「牽動情緒」係Supergiant嘅專長之一,同時亦係《Bastion》以及《Transistor》令人津津樂道嘅主因.近年好多遊戲欠缺咗令人感動嘅元素,往往依賴令玩家產生一時快感加上炒作成為熱話.可惜快感過後玩家對遊戲冇乜深刻印象(大量課金後依然空手而回嘅憤怒不在此限).三分鐘熱度之後,即使玩家未曾棄Game,製作團隊有乜特色卻係令人無法記起.Supergiant今次能夠延續到前兩款作品令人有「值得回味」嘅感覺,實在係相當難得.
不過,用力嘅人物塑造亦有弊處.由於要塑造人物同令玩家投入故事,《Pyre》嘅文字含量超越哂過往《Bastion》同《Transistor》.雖然製作團隊好聰明咁用類似《The Sims》嘅獨創語言解決多國配音嘅問題,但文字太多不但令有文字恐懼嘅玩家產生反感,對英文唔熟悉嘅朋友亦大大扣分.幸好,製作團隊已經表示會進行翻譯,中文版將會係其中一個首先要製作嘅版本.(不過恐怕翻譯費會相當昂貴,同埋需要相當長嘅時間嚟反應呢部巨著)
撇除劇情,球賽嘅設計明顯係以籃球作為基礎,以「競技」同「戰鬥」兩個元素組成.競技方面,比賽開始之前,雙方派出三個「球員」,每個角色都有自己嘅技能,榮耀值,移動速度,攻擊力等.玩家每次只可以控制一個球員,類似3對3嘅街頭籃球遊戲咁利用盤球,傳球,射球甚至係使用技能將光球轟入對手嘅Prye.雙方嘅Prye值由100開始(可能會有唔係100開始嘅關卡,不過我未玩到)按照不同球員嘅數值同技能,入球所扣除嘅Pyre數目都會不同.先將對手嘅Pyre值歸零嘅隊伍勝出.至於戰鬥方面,除咗運球嘅時候時間之外,玩家可以利用遠程攻擊同圍繞球員嘅光圈擊倒對方球員,被擊倒嘅球員會休息一段時間無法參與比賽.個人認為,《Pyre》嘅球賽俾我嘅感覺有啲似「熱血系列」,除咗要努力入球之外,擊倒對手令優勢維持響自己隊伍嘅玩法相當有趣.尤其係雙打嘅時候,玩家對玩家嘅比賽遠比同電腦AI鬥激烈得多.
Supergiant連續三個遊戲都獲得高度評價,無論口碑同銷量都跑贏咗好多出咗一款遊戲之後就無以為繼嘅團隊.呢個除咗係營運者嘅思維有差異之外,亦關乎於文化上嘅不同.華人論成敗往往只着眼於當前利益,營收越高就越成功,遇到可以賺錢嘅模式就不斷重複直至乾塘離場.記得幾年前曾經遇到一位賺咗大錢嘅遊戲製作人拋下警(驚?)世一句:「整Game就係印銀紙,掟幾多玩家入去嘔幾多錢出嚟,度得掂嘅咪就成功囉!」以營收論英雄,視玩家為羔羊,粉絲為營造聲勢嘅工具,呢種人除咗買,偷,搶人哋嘅橋之外根本毫無延續力可言.轉變需要勇氣,認清自己嘅長處並且使用響呢個轉變就需要智慧. 兩者缺一,甚至兩者欠奉嘅話,唔該唔好攞住營收條數招搖過市仲教人跟你咁做啦.
《Pyre》


text:
2019年12月24號夜晚,香港军政府卫队出爾反爾,之前宣稱佢哋唔會當出街歡渡聖誕嘅市民係滋事份子,亦唔打算派人站崗…結果卫队再次集結並且肆無忌憚咁攻擊無辜市民,引致一班憤怒嘅市民反抗――觸發又一次官民衝突――以彌敦道一帶尤其嚴重.
根據军政府卫队所講,夜晚有人四處破壞,然而到聖誕節日出之時,市面上其實只有零星損毀,公共巴士仲繼續服務添!
沿著街道一路行,難免發現行車線有雜物,但都被移埋一邊,未有阻礙公共巴士;另一方面,可以見到有公共巴士疑似曾經被人投擲疑似油漆彈.
旺角一段彌敦道――尤其近旺角匯豐大廈,恒生銀行九龍總行一帶――曾經有較大規模衝突,部份公共巴士路線因而改道…例如會再次見到城巴A21號路線巴士由咸美頓街轉出彌敦道.
彌敦道有唔少交通燈都失靈,雖然機電工程署同埋外判嘅維修工程承辦商一大朝早就已經召集工程人員盡快進行搶修,不過朝早天光之後仲有幾個鐘頭時間係無交通燈指揮交通,一眾司機都提高警覺,去到路口同過路處嘅時候收慢車輛,所以朝早並無聽到巴士交通意外.
至於喺尖沙咀區,少部份交通燈失靈嘅路口獲安排交通警察喺現場協助指揮交通,相對地公共巴士車長就能夠更安心咁通過呢啲路口.(嗱~當警察正正常常咁履行職務,其實市民係一樣識欣賞㗎!)
去到军政府卫队平安夜無緣無故亂射毒氣彈嘅現場附近,部份地磚被反抗嘅市民掘起,但仍然無阻想搭巴士嘅乘客喺當中繼續等巴士.
雖然官方想話定性喺平安夜晚一眾市民出街歡度聖誕係非法集結,肆意破壞,但喺尖沙咀呢個遊客區同酒店區,有唔少嚟到香港旅遊嘅遊客仍然明白到實際引發衝突嘅只係擁有權力嘅政府,佢哋仍然支持香港市民走上街為自由民主奮鬥!


text:
上星期喺公司發生咗單黐線嘢,唔投稿攞你五舊水真係對唔住自己!我同事拎咗隻蜘蛛返office養,蜘蛛喎!office喎!
我呢個仆街同事叫阿富,佢當正公司係自己屋企,早排先額外加咗個層架喺枱面,再喺上面陳列佢啲marvel figure,又扮晒文青種盆栽,惹埋晒啲蚊滋,有時請假仲會點我幫手淋水.
盆栽唔同佢計,條友CLS到拎咗隻蜘蛛返office養,我當時見到真係嚇親,唔係細細隻喎,大大隻有毛嗰啲喎,見到已經毛管戙.
我:「你搞乜L嘢呀?」
阿富:「呢隻嘢好易養咋,5至7日先餵一次,擺佢落枱底就得啦!」
我:「我問你搞乜L嘢呀!唔係問你幾時要餵一次呀!」
阿富:「唔係呀,買咗返屋企,我老母話好肉酸,唔畀我養呀,又話驚佢走咗出嚟唔知返唔返屋企好,咁唔買都買咗啦,做個負責任嘅主人,唔好棄養吖嘛,嗱,我真係唔會搞到同事,偷偷地擺枱底啫,ok?」
佢真係完全誤解咗「做個負責任嘅主人」呢一句,你拎返office已經係不負責任啦!我唔係對養蜘蛛嘅人仕有偏見,理得你養科莫多龍吖,但係你喺屋企養吖嘛,帶隻蜘蛛返office做乜春呀?點可以迫同事接受你嘅私人愛好㗎!根本完全唔恰當!
返屋企諗咗一晚,個心好唔舒服,隔籬個同事養蜘蛛令我心理壓力好大,上網再check check,原來啲蜘蛛係食蟋蟀,麥皮蟲,同埋啲唔知咩櫻桃蟑螂,我真係唔得喇,好記得第二日我係一早請咗假去body check,所以我決定隔日返到公司叫佢拎走隻蜘蛛,如果唔係就同阿頭講.
點知咩都唔使講,阿富老母擔心嘅情況喺office發生咗.
我當日做body check,唔係第一時間知,過後先喺公司WhatsApp group見到其他同事討論,好多人都屌晒老母,原來IT同事幫阿富部電腦set up新printer,唔知點樣撞跌咗枱底個膠箱,其實好合理㗎!首先個膠箱唔細,其次係IT同事完全唔知枱底有嘢,冇心理準備下踢到絕對唔出奇.
睇返啲msg描述,IT同事最初以為撞跌普通嘢,烏低個頭想望一望再執返就見到隻毛蜘蛛,佢嚇到成個彈起,其他同事見到又係面都青埋,有女同事仲嚇到喊,真係喊,有人話見到個女同事堅流眼淚,總之個個嚇到咿嘩鬼叫,而最好笑係咩呀,係阿富自己都唔敢去捉返隻蜘蛛.
聽講當日阿頭要「疏散」阿富個位附近啲同事,呢啲case又唔知搵咩人幫手,報警?Call漁農?搵大廈保安?樣樣都好似唔啱.不過你搞到咁L大,就預咗阿頭一定屌爆你,連老細都行埋嚟了解發生咩事,嬲到佢紮紮跳,即場開阿富波,勒令佢諗辦法搞掂,最後阿富個衰仔唔知點樣用掃把撥撥撥,推返隻蜘蛛入個箱度,硬住頭皮搞掂咗.
我都要畀人鬧呀,阿頭話我唔出聲,問我點解見到阿富養蜘蛛唔同公司講,係嘅,我真係有責任,雖然只係早大家一日知,但做咗咁多年人,真係未試過隔籬位同事拎毛蜘蛛返公司養,我都不知所措.
其實公司冇炒阿富已經好厚道,但係好多同事都因為呢件事嬲咗阿富,抵死吖,都係嗰句,我哋冇權干涉同事私人喜好,話之你養科莫多龍,但你拎返公司養就唔啱!
投稿讀者:極度仇富


text:
話說黎緊就到聖誕,一心諗住出去整好條眉過聖誕,點知比人紋衰咗條眉變左 蠟筆小新? 唉~所以出面紋眉真係唔好貪平.
自己又唔知係香港洗眉邊間好,出面有良心美容院唔hardsell又少之有少,唯有自己上網搵下啦.經上網搵後,見到有好多人洗眉推薦係一間旺角洗眉專門店,講到話明碼實價.見佢網站有話美容院有引入Pico皮秒洗眉機,聲稱可以比一般藥水/香港洗眉機好好多,哩個時候咩情況都要膽粗粗去試下,因為每一次照鏡我都絕對接受唔到我自己條眉,一定一定要係年底前搞掂.
我比預約咗早到10分鐘到,係出面都見到有其他客人等緊,原來佢地除左洗眉仲有做埋紋眉同生活美容等等.見到入面有好多獎同証書都安心好多.之後等左陣就見到治療師啦,同咗治療師講咗我個情況,治療師都好細心咁解釋將會做嘅每一個步驟,同埋皮秒洗眉既原理, 亦都同我講我嘅情況唔係洗眉一次就可以啦, 畢竟太深色啦.
入到房訓低後開始就緊張喇,原來部皮秒洗眉機好大部架.畢竟未試過洗眉,亦同時聽過坊間洗眉推薦既人講洗眉係幾痛下, 我又好怕痛,心諗今次大Q獲.開始時治療師都會講解我哋開始,同會好細心咁問我既感覺,又會解釋做緊哩個洗眉步驟會有咩效果,直到去到洗眉個下,講真真係開始有D痛,但唔係想像中咁痛,洗眉果陣痛既情度同我當初紋眉既感覺差唔多,係可以接受到⋯⋯ 同埋過程都真係幾快喎.
洗眉完後即時照下鏡先.
雖然洗眉後有小小紅同唔係一次清得曬,但已經清左好多,起碼我唔洗擔心今個聖誕節.治療師再講解返依家我洗眉後既情況,同埋返到屋企要注意事項.我係一個完美主義者,好想快d 再打多次,但治療師解釋返俾我知每一次皮秒洗眉最少相隔3至4星期,咁唯有乖乖地等下一次再洗眉啦.
今個年頭真係好少美容院會唔迫個客快d再黎再做或者買依樣果樣,唔hardsell良心美容真係買少見少. 依間美容院既感覺真係very good.所以今次我覺得絕對值得將derbeaute洗眉推薦俾大家.
電話/whatsapp : 21867921


text:
巴打由Run TMC已經支持勇士?咁巴打你真係老勇迷
後Run TMC年代果段黑暗期相信巴打都幾難過,果時勇士係魚腩,仲要就算有前順位既pick都拎唔到咩好球員返黎
去到We believe由老尼爾遜既黑八勇士殺當年聯盟第一既獨幾撚震撼(我自己都係由果年開始留意勇士),不過之後無以為繼,不過亦都因為之後果幾年成績閪先有機會果張最重要既2009年選秀大會既七號簽
講真由Kerr教勇士起,贏波變咗好似等閒事咁,甚至之後KD黎埋變咗宇宙勇,有人會覺得贏波係必然咁,所以呢幾年多咗好多勇士球迷同吸咗好多仇恨值.五星戰隊果年輸比龍果年仲要有KD同KT大傷,完季後仲要KD走埋,一哥走埋,生命石退休,之後果季手感仲要打咗幾場就傷咗成季報銷,身邊都有睇NBA既朋友就講「勇士既大運行完,不過以手感,佛祖,廢鳩三個為重心既自家培養球員可以入到五次總決賽,贏三次總冠軍已經係一個好了不起既成就」,呢三年真係睇住隊波點由谷底爬返上黎,係手感報銷果季,成班新秀加G league級數既球員拉雜成軍,果季仲打出Kerr執教以來最差既成績,但唔知點解果時每次見到佢哋贏波都會覺得好開心,可能因為以前宇宙勇既強大都令我覺得贏波係好容易,見到呢班球員好努力咁贏到比自己強既球隊真係好替佢哋高興(仲記得有一場妹夫入絕殺三分興奮到贏咗總冠軍咁
),可能以前贏宇宙勇既球隊既球員同球迷都會有咁既諗法.
總之去到西決,唔差在繼續一鼓作氣殺埋入總決賽,加油勇士


text:
勁歌捧大獎
王菀之拍劇回禮
無綫同五大唱片公司嘅關係到家未完全正常番,而喺年初舉行嘅《 2011十大勁歌金曲頒獎典禮》,王菀之( Ivana)冷手執個熱煎堆,首次奪得亞太區最受歡迎香港女歌星獎.近年 Ivana相當努力做碟,成績唔錯,得獎係咪合理,見仁見智.不過得到個大獎, Ivana同以往得過大獎嘅歌星一樣,點都要做番啲嘢報答一下,加上家無綫鬧藝員荒, Ivana係時候出馬喇.
王菀之喺年初勁歌總選得到亞太區最受歡迎香港女歌星大獎,梗係要做嘢報答無綫.資料圖片
同祖藍談情
據馮仁昭八到話嚟緊 Ivana會處女下海為無綫拍劇《老表你好嘢》(暫名),套劇由監製過《阿旺新傳》,《戇夫成龍》同埋《學警》系列嘅黃偉聲製作,其他演員包括郭晉安同王祖藍,仲有新加盟嘅萬綺雯及之前被指係祖藍老竇嘅黃光亮,祖藍好大機會做黃光亮個仔,祖藍同 Ivana仲會有感情線,齋諗佢兩個嘅外型,同埋 Ivana把雞仔聲,相信幾搞笑.東亞唱片發言人梁小姐噚日就 Ivana係咪拍無綫劇回應:「係有傾緊, Ivana都有興趣拍,不過要再詳細傾.」
黃光亮都有份演新劇,極有可能同祖藍扮演父子.
據知王祖藍喺劇中會同王菀之有感情線,相信必定相當搞笑.
本文鏈接:王菀之拍《老表你好嘢》


text: 香港新冠肺炎第三波嘅出現, 真係令到香港人發凍到發瘟,出國旅行嘅夢想全破碎, 應該唔使旨意今年可以去到旅行.加上有政治運動影響,香港人喺2020年衹能夠香港本地遊. 基於以上原因, 筆者嘗試搵下香港有冇好似外國嘅室內遊樂場可以畀任何年齡人士玩,點知俾我搵到呢間 Superpark,玩起上嚟感覺都唔錯.雖然遊戲嘅人比想像中少, 地方亦都比想像中細, 但係對於第一次去嘅人黎講,可以玩上大半日. 呢個地方有啲乜嘢玩唔作詳細介紹, 因為成日有朋友話唔近地鐵站, 投訴太偏遠.其實屠文使者覺得香港人被寵壞左, 行多少少都唔得.今次等我講解下點樣去 superpark, 等大家自己判斷佢喺唔喴好偏遠. 其實去呢個地方如果你想搭地鐵嘅話都好方便你只需要喺奧運站落車, 然後喺奧海城中銀果個出口出, 跟住扶手電梯落去,向住銀海一號方向咁行,一條直路沿住海皮, 大概十分鐘你就會見到有條天橋.然後你上去天橋再喺對面落番去,再沿商場邊行入去就見到 superpark. 落左天橋大概行五分鐘你就會去到呢個刺激又好玩嘅地方. 提提大家: 你如果第一次去係需要買一對防滑嘅襪, 價錢係$15, 大人小孩同價.而 klook 不時都有二人/三人同行折扣優惠, 有興趣可以去依度睇下 superpark 優惠門票. 地址: 香港九龍海輝道18號一號銀海地下 聯絡電話: 3611 0139 開放時間: 上午9時至晚上6時


text:
24 AUGUST 2015(MON)
今日突然好想飲湯,見有時間就煲黃豆木瓜雪耳煲豬骨,實行潤一潤先得~
其實我開頭都只係想煲雪耳,仲考慮緊煲咩好,就係我去藥材鋪買雪耳時,藥材鋪嬸嬸見到同行嘅小小豬時,就教我煲依個湯,話對小朋友好好,可以健脾益胃同清熱潤肺.
一聽到啱小朋友飲,見又好似好簡單,當然即刻買齊材料返屋企開工啦!
材料包括:雪耳兩朵,木瓜1個,黃豆約半飯碗,豬骨約$40,蜜棗2粒~
將豬骨洗淨汆水,木瓜刨皮洗淨後,切件備用~
雪耳浸透,用剪刀剪去硬蒂,撕成小朵後備用~
黃豆用水浸洗半小時備用~
煲內放約2L水,然後加入所有材料,先用猛火煲半小時~
之後轉用慢火再煲一小時~
最後下鹽調味,可以飲得啦~
成日都以為黃豆只係用嚟整豆漿,我都係第一次用嚟煲湯.估唔到加埋一齊煲,個湯清清甜甜,入口都覺得好滋潤,嬸嬸真係冇介紹錯.
飲湯之餘千其唔好漏左啲湯料,因為啲雪耳用木瓜都一樣好食呀~
小小豬都好鐘意飲,仲飲左兩大碗添.不過講起啲雪耳,佢又有件攪笑事.初時佢唔鐘意食啲雪耳,但當我同佢講食左雪耳會靚仔之後,佢就即刻密密食,大大話話都食左差唔多有十小朵,食完仲不停話自己好靚仔,真係俾佢笑C呀!
雖然雪耳係好味又有益,不過都要再提多大家煲過嘅雪耳一定要即日食/飲晒,如果隔夜,經過一夜嘅浸透,佢就會放出一啲有害物,到時就有益變有害啦!


text:
講起長洲除咗大魚蛋同芒果糯米糍之外,唔知大家有冇搵過仲有咩地道啲嘅小店呢?今次會一連幾篇同大家分享下喺長洲嘅黃店小店,下次入長洲記得去呀!第一間同大家分享嘅係位於長洲西灣嘅一間cafe:Heima Heima.可能因為地理位置嘅優勢,呢度人流會比較少,但如果公眾假期可能都迫爆人唔出奇.但係西灣店鋪唔多,以前吸引人過嚟嘅原因好可能係張保仔洞就喺度,另外而家仲有個glamping地點. cafe嘅環境好舒服,入到嚟會令人覺得完全唔似係長洲,間中會聽到沖咖啡嘅聲同店入面播嘅音樂聲,叫一杯咖啡同一件cake就可以好好放鬆下,呢樣先係大家放假最應該做嘅嘢!
長洲其他黃店推介:
長洲黃店:慢活瞬間長洲粒粒雪糕 – 食物全部即叫即煮仲有粒粒雪糕食
Heima Heima:為咗件cake都一定要嚟
呢度嘅蛋糕同瑞士卷都做得好靚,大家可以去Heima Heima Facebook睇下佢哋有咩款,唔怕去到唔知揀咩好!今次叫咗一件蜜糖無花果紅茶卷蛋,味道都唔錯,有好大粒嘅無花果,整體都好清新,連個cream都唔錯!
呢度嘅咖啡都係店主逐杯親手沖,亦都有唔少款式可以揀,有凍有熱,又有傳統咖啡亦有特飲可以揀.想去到長洲都可以放空,就過嚟聽住小店播嘅歌,望出窗,涼住冷氣咁放空一下.
第一次嚟長洲西灣就係為咗Heima Heima
其實都已經嚟過長洲幾次,西灣反而真係第一次嚟,雖然張保仔洞就係喺西灣,就係上面張圖最右手個位置,但係一路以嚟都冇打算過嚟… 但係今次由碼頭行過嚟西灣,就係為咗去支持黃店小店.行路過嚟20分鐘唔洗就到,如果唔想行過嚟,其實係碼頭都有街渡會載遊客嚟西灣,或者租咗單車都可以踩過嚟.


text:
去冒險樂園都唔一定係得個玩"字",原來依家都仲可以學到嘢,可以學做一個都市小農夫,落手落腳由播種開始,了解水種植體驗,之後又可以自家設計盆景,好豐富嘅活動
坦白講,當我收到冒險樂園邀請時,我都有一個玩玩下嘅心態,可能冒險樂園玩樂形像太深入民心了.不過一嚟到,睇到一切佈置,加埋導師姐姐嘅講解,我嘅想法就開始改變,原來"都市小農夫"係一個好認真嘅活動嚟呀!
由於我地需要進入一個24小時監控環境去體驗科技水耕種植,所以所有進入種植室嘅大小朋友都要穿上鞋套,著好一身裝備先可以入去呀~最後就係要經過無塵室吹走身上灰塵,先可以正式入去種植室,所以話真係好認真照顧種植室嘅各大小植物~
當然各位小朋友就要先乖乖聽姐姐講解,學做一個稱職小農夫.其實整個課程原本係分三節,不過因為我地今日係體驗活動,所以就濃縮左啲課程(雖然係濃縮左,不過小小豬所體驗嘅都係一樣呀)~
第一個所學到嘅就係利用顯微鏡觀察不同植物特徵,導師姐姐會利用簡單嘅問題方式,等小朋友可以從遊戲中學習植物知識~ 小小豬都係第一次接觸顯微鏡,佢感覺都係好新奇,不停拎啲植物標本嚟睇
係依個時候,各位小朋友就跟住導師姐姐去參觀種植室,了解水種植嘅原理
之後我地就去整DIY盆景.有好多唔同嘅佈置同植物,真係花多眼亂唔識揀添
小小豬就揀好所需要嘅材料之後,店員姊姊好有耐性咁慢慢教佢點樣設計自己嘅盆景~
都整得幾靚,好有聖誕氣氛呢~
唔止小小豬,我地兩個都覺得依個活動又真係唔錯,既可以教小朋友種植技巧,等佢地了解多啲植物嘅特性,又可以培養佢地愛護同照顧植物,所以話都幾有意義.再加上價錢又唔貴,整個課程共三堂,都只三百蚊.....抵玩啦!


text:
歪歪實試 荔枝角新派粵菜大閘蟹宴 推薦蟹粉蜂巢銀鱈魚/煎魚翅
秋風起,就係大閘蟹迷出動之時,除咗任食放題(傳送門按此)之外,唔少餐廳亦推出大閘蟹盛宴,將蟹粉融入多道日常菜式中.而位於荔枝角嘅呢間新派粵菜廳,今年更特別設計咗幾道新菜式嚟迎接蟹季,電台主持歪歪已經第一時間率先為大家試食兼訪問行政總廚陳偉庭師傅啦.
2022新菜式:高湯蟹粉煎魚翅
煎魚翅比較少見,一般都係上湯煮汁嘅,聽落幾有新鮮感.師傅考慮到新一代朋友仔比較鍾意香口嘢,就試下煎嘅做法.高湯蟹粉煎魚翅選用牙揀翅製作,用上湯煮完後再煎,慢慢煎香兩邊.但有一定嘅難度,因為食物本身係濕嘅,煎嘅時候好易會黐住,要將鍋燒熱啲先再煎.
「爽口,索索聲,脆脆地都幾特別.一放入口,啲鮮味就湧出嚟……口感好滑,個翅煎香後有鹹香同鮮香,加埋蟹粉就變返滑捋捋,成個體驗好有層次.」歪歪更生動地將呢道菜式比喻成日本嘅沾麵:「呢個好似我去日本食沾麵,好濃好濃嘅沾麵湯,然後將麵條毫無保留,好野性咁浸落濃湯入面,蘸到一滴都冇嘅嗰種鮮味.」
2022新菜式:蟹粉蜂巢銀鱈魚
碟上面嘅每樣嘢都可以食,包括個蜂巢.原來唔係淨係裝飾嚟,蜂巢以麵粉調漿製作,倒落模後再拎去烘烤.
歪歪對呢道新菜嘅評價好高:「正啊,其實佢啱啱炸起個表皮好香口,仲係熱嘅,銀鱈魚係熱辣辣嘅,外脆內軟.呢個銀鱈魚非常值得一讚,好幼嫩,啲水份仲鎖喺裡面,一啲都唔乾身,甚至多汁到有啲唔合理.」歪歪直言係佢呢餐最鍾意嘅菜式,唔止佢呀,庭師傅都係.庭師傅解釋:「因為我幾鍾意嗰個呈現方法同質感,我哋諗咗好耐,點樣做到蜂巢質感.」
炸魚嘅技巧同溫度都有講究,庭師傅透露「炸嘅溫度要啱啱好,如果太低溫,蜂巢漲開嗰陣,油分會湧入啲窿度,所以溫度要控制得好,如果唔係成件成品就會變到油淋淋.油溫控制得好,炸出來先會鬆脆.」要做到銀鱈魚炸完仲係鮮嫩多汁,除咗選材嘅重要性外,仲有多個秘技㗎:「我哋特登厚切啲,同埋我哋係即炸嘅,所以炸出來嘅時候就唔會太乾身,入面仲可以保持多汁,外層仲係酥脆.」
2022新菜式:蟹粉雪燕釀鳳翼
呢個雞翼,唔止有雪燕做餡,仲有金箔喺面,絕對係高級版雞翼.至於咁多種釀餡唔揀點解揀雪燕?庭師傅解釋因為想搵啲味道相對清淡啲嘅食材,避免搶走咗蟹粉嘅味呀.
「啲餡多到瀉出嚟!隻雞翼好脆口,去咗骨.即使炸完,啲雞肉仍然非常鮮嫩,喺個口度仲有好多雞汁,炸得啱啱好.雪燕攪碎咗再釀入去,唔太食到平時嘅感覺,但蟹粉味依然突出.」
清燉蟹粉黃魚獅子頭
傳統嘅獅子頭,一般都用豬肉製作,但呢度就轉用黃花魚肉.將黃花魚起肉後切成粒,加鹽調味後變成膠質,再將蟹粉釀入獅頭裡面.
「啖啖都有好鮮嫩嘅黃花魚肉,完全將清蒸黃花魚嘅鮮味保存喺獅子頭入面,而且一啲都唔膩.不過食多兩啖覺得有少少清寡,但師傅聰明地加咗蟹粉做餡,慢慢就可以食到蟹粉嘅濃郁.」喺咁多道菜之中,呢道確實相對清淡,但原來亦係庭師傅精心嘅設計嚟:「我哋有時都擔心,假設推出8款蟹粉菜式,全部都係蟹粉,而蟹粉一般都偏濃味.所以我覺得有時有清湯,或者清燉蟹粉獅子頭就可以清一清味蕾,唔會話太過飽膩.
江蘇大閘蟹 (5両半)
主角壓軸出場,大閘蟹當然係重點,「裡面啲膏好飽滿,好多蟹膏,好甘香.清蒸係最濃郁嘅,咩都唔使加,就咁食蟹膏已經好滿足!」
地址: 荔枝角長義街9號D2 Place 1期10樓A號舖
主持:歪歪
文:Kar
相,片:Tom Li,Yan Yan


text:
2021 回贈網站大比較!市面上有咁多回贈網站,應該用邊一個好呢?港究專員今次就會喺各方面幫大家分析唔同回贈網站嘅好同唔好,都係嗰句:無最好嘅嘢,只有最適合你嘅. 回贈網站其實係咩嚟? 回贈網站係可以…
#Rebatesme
-
-
如果有由一開始睇我哋港究嘅文章嘅話,首先好多謝你一直以來嘅支持,咁樣應該會知道港究其中一樣推廣嘅就係用盡回贈網站嚟幫自己慳多啲.係唔洗做多好多嘢,就可以比無用回贈網站嘅人用少好多錢去買同一件物件.經過…
-
港究專員依排成日上Rebatesme睇吓有咩品牌有做回贈,竟然發現H&M集團旗下嘅其一個高端品牌 & Other Stories 都可享有2.5%回贈,簡直係一個非常好嘅消息,咁荀嘅嘢一定要同…
-
輕奢侈品牌Tory Burch 好受OL歡迎,佢哋嘅袋款,鞋款同埋飾物嘅設計簡約高雅,利用唔同顏色嘅配搭下增加新鮮感,仲成日Keep住出新款,保持到新鮮感! 港究專員喺回贈網Rebatesme搵到To…
-
美國香水品牌LE LABO嘅香水出名之處就係佢地每一款香水都係調香師自家手工調製!每枝香水喺香薰實驗室入面經過手工調配後,就會貼上含成份,製造日期等等客製標籤,每枝都係獨一無二,小眾香水更加可以突顯個…
-
之前提醒咗大家,網購前記得睇吓Rebatesme依個慳錢嘅回贈網站,因為用咗佢嘅優惠連結埋單畀錢,大家都應該慳咗最少8%.Rebatesme依個回贈網係可以同其他優惠碼疊加嚟用,享受折上折之餘仲有得入…
-
嚟到英國移民潮資訊嘅Part 3.今次港究專員會介紹返老本行,就係有關優惠同其他生活Apps嘅資訊畀各位讀者.上兩篇我哋有介紹點樣由香港轉錢過去英國同埋有關日常生活會用到嘅Apps,有興趣嘅讀者可以參…
-
港究專員又有好嘢介紹畀大家,今次係 Rebatesme ,同佢個網頁名一樣,係一個回贈網站.個個都買同一樣嘢,唔通每個人都要畀同一樣嘅價錢落同一件貨度?有無方法可以買得平啲呢?近年嘅科技發展令到網上購…
-
NordVPN總部喺立陶宛,公司巴拿馬註冊.佢哋喺全球超過59個國家有5,019個伺服器,係咁多間比較熱門VPN公司最多伺服器,連線速度得以保持穩定.NordVPN仲連續2次通過咗BIG 4 PWC瑞…
-
Gmarket 係咩嚟?應該喺武漢肺炎由大陸正式傳入香港之前會聽過,除咗經常海鮮價嘅日本亞馬遜,另外一個搶口罩嘅途徑就係嚟自韓國嘅Gmarket,不過喺韓國政府立法禁止口罩出口同埋香港無做嘅封關之後就…


text:
- 育兒/子女話題
- 心情抒發
幼齒培育日記–天才與白痴原來真係會連成一線﹗
文章1
活動0
發表日期2017年4月8日
成日聽人講「天才與白痴只差一線」,但原來天才與白痴唔止會差一線,仲會連成一線.有一種病叫學者症候群,依種病經常同自閉症相提並論,大眾經常對自閉症存有極大誤解,某程度係因為電影情節嘅影響.好多人睇完電影就誤以為大部份自閉症患者都有驚人嘅潛能同智商,事實上就只有6%嘅自閉症患者當中係有高智能(天才).而只有10%甚至更少嘅自閉症患者係擁有學者症後群.
(電影《雨人》–講述學者症候群患者的電影,劇中主角能背誦一萬二千本書籍)
咁到底乜係學者症後群?其實學者症後群係講緊擁有特殊能力嘅人類.例如係超絕對音感,超立體空間感,無限記憶又或者係電腦級精密數學計算.聽完解釋,係咪覺得好似好勁,直程講緊變種特攻咁.但其實學者症後群患者會因為佢地擅長嘅範圍太過狹窄,智商只介乎於40-70之間(偶有例外,只係少數中嘅少數)佢地會連自理都出現問題,情況就好似晚年嘅X博士,長年要有看護照顧先可以生存.完全係英雄無用武之地.
(學者症後群患者,自理能力會出現極大問題)
根據研究,男性出現學者後群嘅機會特別高,大約男女比例係六比一,擁有學者症後群嘅人可以話係一個嚴重傾斜嘅金字塔,完全係天才與白痴共存嘅集合體.而因為過強嘅能力,相比一般自閉兒童反而仲會有更多生活上嘅不便出現(例如擁有絕對音感而對聲音有過激過敏反應)老年變種特攻嘅X教授可以話係學者症後群嘅誇張版.事實上,電影經常將學者症後群患者過度美化,令大眾有誤解,忽略左真實群體需要.特別係患有學者症候群嘅小朋友,佢地係童年都有相當不愉快嘅經歷.
咁點樣先可以界定自己小朋友有無患上學者症後群?
要界定係必需要搵專家同醫護人員.而未確診嘅情況下日常生活中同小朋玩下啲邏輯遊戲都可以窺探一二.
不過家長們千祈唔好曬錢買坊間玩具,以下我會分享一啲上網搵返嚟嘅免費DIY遊戲,等你同小朋友可以開開心心一齊玩.最重要嘅一點就係,唔好咩都聽坊間嘅道聽途說(包括我),有咩事都要搵醫生問清楚先啦.
網上DIY幼兒遊戲
作者名:幼齒的秘密
簡介:幼齒專家,研究幼齒各種奇難雜症多年.為人類解開幼齒的秘密.
加入最愛
檢舉文章
Line分享
FB分享